Pindolol + Clopamide - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Pindolol + Clopamide in Assamese\nPindolol + Clopamide ৰ লাভ আৰু ব্যৱহাৰসমূহ- Pindolol + Clopamide Benefits & Uses in Assamese- Pindolol + Clopamide ar laabh aaru byavaharsamuh\nPindolol + Clopamide ৰ পালি আৰু সেয়া কেনেদৰে ল'ব- Pindolol + Clopamide Dosage & How to Take in Assamese - Pindolol + Clopamide ar paali aaru xeya kenedore lobo\nPindolol + Clopamide ৰ পাৰ্শ্চক্ৰিয়াসমূহ- Pindolol + Clopamide Side Effects in Assamese- Pindolol + Clopamide ar parshwakriyasamuh\nPindolol + Clopamide সংক্ৰান্ত সতৰ্কতাবাণীসমূহ- Pindolol + Clopamide Related Warnings in Assamese- Pindolol + Clopamide xonkranta xatarkatabanisamuh\nঅইন দৰৱৰ সৈতে Pindolol + Clopamideৰ গুৰুতৰ ক্ৰিয়া-প্ৰতিক্ৰিয়া- Severe Interaction of Pindolol + Clopamide with Other Drugs in Assamese- Oinor xoite Pindolol + Clopamide ar gurutor kriya-pratikriya\nPindolol + Clopamide মতভেদসমূহ- Pindolol + Clopamide Contraindications in Assamese- Pindolol + Clopamide nishedhsamuh\nPindolol + Clopamide ৰ বিষয়ে সততে সোধা প্ৰশ্নসমূহ- Frequently asked Questions about Pindolol + Clopamide in Assamese- Pindolol + Clopamide ar bikhoye satate xodha prashnasamuh\nখাদ্য আৰু মদৰ সৈতে Pindolol + Clopamide ক্ৰিয়া-প্ৰতিক্ৰিয়া- Pindolol + Clopamide Interactions with Food and Alcohol in Assamese- khadya aaru modor xoite Pindolol + Clopamide kriya-pratikriya\nPindolol + Clopamide ৰ লাভ আৰু ব্যৱহাৰসমূহ - Pindolol + Clopamide Benefits & Uses in Assamese - Pindolol + Clopamide ar laabh aaru byavaharsamuh\nPindolol + Clopamide তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPindolol + Clopamide ৰ পালি আৰু সেয়া কেনেদৰে ল'ব - Pindolol + Clopamide Dosage & How to Take in Assamese - Pindolol + Clopamide ar paali aaru xeya kenedore lobo\nPindolol + Clopamide-ৰ উপাদানসমূহ - Pindolol + Clopamide Active Ingredients in Assamese - Pindolol + Clopamide-ar upadaansamuh\nPindolol + Clopamide ৰ পাৰ্শ্চক্ৰিয়াসমূহ - Pindolol + Clopamide Side Effects in Assamese - Pindolol + Clopamide ar parshwakriyasamuh\nগৱেষণাৰ ভিত্তিত, Pindolol + Clopamide ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPindolol + Clopamide সংক্ৰান্ত সতৰ্কতাবাণীসমূহ - Pindolol + Clopamide Related Warnings in Assamese - Pindolol + Clopamide xonkranta xatarkatabanisamuh\nPindolol + Clopamide-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Pindolol + Clopamideএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Pindolol + Clopamide পুনৰাই গ্ৰহণ নকৰিব।\nPindolol + Clopamide-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nPindolol + Clopamide এ স্তন্যপায়ী মহিলাৰ ক্ষেত্ৰত কিছু পাৰ্শ্ব-প্ৰতিক্ৰিয়া কৰিব পাৰে। Pindolol + Clopamide গ্ৰহণ কৰাৰ পিছত যদি আপুনি যদি অচিনাকি লক্ষণ দেখা পায়, তান্তে ইয়াক পুনৰ ব্যৱহাৰ নকৰিব আৰু আপোনাৰ চিকিতসকক লগে লগে কল কৰিব। আপোনাৰ চিকিতসকে আপোনাক সঠিক বিকল্পটো কব।\nবৃক্কত Pindolol + Clopamide কি প্ৰভাৱ দেখা গৈছে?\nPindolol + Clopamideৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Pindolol + Clopamide কি প্ৰভাৱ দেখা গৈছে?\nPindolol + Clopamideৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Pindolol + Clopamide ৰ কি প্ৰভাৱ দেখা গৈছে?\nআপুনি হৃদয় ৰ ক্ষতিৰ কোনো আশংকা নকৰাকৈ Pindolol + Clopamide গ্ৰহণ কৰিব পাৰে।\nঅইন দৰৱৰ সৈতে Pindolol + Clopamideৰ গুৰুতৰ ক্ৰিয়া-প্ৰতিক্ৰিয়া - Severe Interaction of Pindolol + Clopamide with Other Drugs in Assamese - Oinor xoite Pindolol + Clopamide ar gurutor kriya-pratikriya\nPindolol + Clopamide তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPindolol + Clopamide মতভেদসমূহ - Pindolol + Clopamide Contraindications in Assamese - Pindolol + Clopamide nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Pindolol + Clopamide লোৱা অনুচিত যাতে -\nPindolol + Clopamide ৰ বিষয়ে সততে সোধা প্ৰশ্নসমূহ - Frequently asked Questions about Pindolol + Clopamide in Assamese - Pindolol + Clopamide ar bikhoye satate xodha prashnasamuh\nএই Pindolol + Clopamide-এ অভ্য়াস বা নিচাৰ সৃষ্টি কৰে নেকি?\nPindolol + Clopamideৰে অভ্যাস গঠনৰ কোনো কথাৰ প্ৰতিবেদন পোৱা নাই।\nPindolol + Clopamide লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Pindolol + Clopamideয়ে আপোনাক তন্দ্ৰাচ্চন্ন কৰিব পাৰে।\nহয়, চিকিত্সা পৰামৰ্শ অনুসাৰেহে Pindolol + Clopamide লওক।\nPindolol + Clopamide য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Pindolol + Clopamide ক্ৰিয়া-প্ৰতিক্ৰিয়া - Pindolol + Clopamide Interactions with Food and Alcohol in Assamese - khadya aaru modor xoite Pindolol + Clopamide kriya-pratikriya\nখাদ্য আৰু Pindolol + Clopamideৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Pindolol + Clopamide ল'ব পাৰে।\nমদ আৰু Pindolol + Clopamideৰ মাজৰ প্ৰতিক্ৰিয়া\nমদ আৰু Pindolol + Clopamide একেলগে সেৱন কৰাটোৱে আপোনাৰ স্বাস্থ্যত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে।\nআপুনি বা আপোনাৰ পৰিয়ালৰ কোনোবাই Pindolol + Clopamide লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Pindolol + Clopamide ব্যৱহাৰ কৰিছিল নেকি?\nআপুনি কিমান পৰিমাণে Pindolol + Clopamide সেৱন কৰিছিল?\nআপুনি Pindolol + Clopamide ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Pindolol + Clopamide সেৱন কৰে?


ক্ৰা-ডাই ভাষা - অসমীয়া ৱিকিপিডিয়া\nক্ৰা ডাই ভাষা বা টাই কাডাই ( দায়িক আৰু কাডাই) হল এক প্ৰকাৰৰ ভাষা সমূহ যাক চীন,ম্যানমাৰ, থাইলেণ্ড,লাওছ আৰু উত্তৰপূব ভাৰতত পোৱা যায়। ইয়াৰে থাই ভাষা আৰু লাও ভাষা ক্ৰমে থাইলেণ্ড আৰু লাওছ দেশৰ ৰাষ্ট্ৰভাষা। প্ৰায় ৯৩ মিলিয়ন মানুহে ক্ৰা ডাই ভাষা কয় আৰু ইয়াৰে ৬০% লোকে থাই ভাষা কয়। এই ভাষা পৰিয়ালত মুঠ ৯৫টা ভাষা আছে ইয়াৰে ৬২টা টাই ভাষা হয়।দক্ষিণ চীনত ক্ৰদাই ভাষাৰ বিবিধতা অনুসৰি এই ভাষা সমূহৰ উৎপত্তি স্থল দক্ষিণ চীন বুলি অনুমান কৰা হয়। ইয়াৰে টাই শাখাটো ২০০০ খ্ৰীষ্টপূৰ্বত দক্ষিণ চীনলৈ বিয়পি পৰিছিল। থাইলেণ্ডৰ ক্ৰা ডাই ভাষা কোৱাসকলৰ মাজত অণুবংশীক আৰু ভাষিক বিশ্লেষণত যথেষ্ট সাদৃশ্যতা দেখা যায়।\nটাই-ক্ৰা-ডাই, দায়িক, কাদাই\nদক্ষিণ চীন, হাইনান দ্বীপ,\nইন্দ' চীন আৰু উত্তৰপূব ভাৰত\nবিশ্বৰ এটা প্ৰাথমিক ভাষা পৰিয়াল\nপ্ৰত' কাডাই ভাষা\n5 জাপানীজ ভাষা\nবেৰা অষ্ট্ৰপীৰাত(2000)ৰ দ্বাৰা ক্ৰা ডাই নামটো প্ৰস্তাৱ কৰা হৈছিল। দক্ষিণ পূব এছিয়াৰ অধিকাংশ ভাষাবিদে ক্ৰা দাই শব্দটো ব্যৱহাৰ কৰে। ,টাই ক্ৰাডাই নামটো বহুত ক্ষেত্ৰত প্ৰয়োগ কৰা হয় যি কিছু ভাষাবিদৰ মতে ই বিভ্ৰান্তি আৰু বিশৃংখলৰ সৃষ্টি কৰিব পাৰে। ১৯৪২ত বেনেডিক্টে তিনিটা ক্ৰা ভাষা গলাও, লাকোৱা, কাবিয়াও আৰু লাচী ভাষাক একেলগে মিলাই একেটা ভাষা পৰিয়ালৰ অন্তৰ্গত কৰায় যাক তেওঁ ক্ৰা ডাই নাম দিয়ে। ক্ৰা শব্দৰ অৰ্থ গালব আৰু লাকোৱা ভাষাত ব্যক্তি আৰু ডাই শব্দই লাই নামৰ এটা ৰূপ হয়।\nভাষাটো পাঁচটা ভাগত ভাগ কৰিব পাৰি সেয়া হল: ক্ৰা, কাম-ছুই,টাই, বি আৰু লাই।\n'টাই ভাষা' দক্ষিণ চীন আৰু দক্ষিণ পূব এছিয়াৰ আটাইতকৈ ডাঙৰ ভাষা।\n'ক্ৰা ভাষা' (দক্ষিণ চীন আৰু উত্তৰ ভিয়েটনামৰ কটাই ভাষা)\n'কাম ছুই ভাষা' 'চীন দেশত পোৱা যায়\n'বি ভাষা' হেনান দ্বীপত কোৱা যায়\n'লাই ভাষা' হেনান দ্বীপত কোৱা যায়\nস্বাধীন ক্ৰা ডাই ভাষাসমূহ হৈছে:\n'লাকীয়া ভাষা' আৰু বাইয়ু ভাষা ,\nজ্যাও মাও ভাষা দক্ষিণ হাইনান আৰু চীনৰ ভাষা ইয়াক পূৰ্বতে লাই ভাষাৰ সৈতে শ্ৰেণীকৰণ কৰা হৈছিল।\nমিশ্ৰিত ক্ৰা ডাই ভাষা:\nহিজাং বুয়ি ভাষা: উত্তৰ টাই আৰু ক্ৰা ভাষা।\nই ভাষা: উত্তৰ টাই আৰু পিংউ চীনা ভাষা।\nকলন ভাষা: উত্তৰ টাই আৰু কেন্দ্ৰীয় টাই ভাষা\nচানক্যাও ভাষা : কামচুই আৰু হমাংগিক ভাষা\nযিমাও ভাষা : লাই ভাষা আৰু অন্যন্য অজ্ঞাত তত্ত্ব।\nক্ৰা ডাই ভাষাৰ বংশ বৃক্ষ এই ভাষা পৰিয়ালটোৰ ওপৰত ভাষা বিশেষজ্ঞ সমূহে বহু প্ৰকাৰে বংশ বৃক্ষ তৈয়াৰ কৰে। সেয়া হৈছে:-\nক্ৰা ডাই ভাষাসমূহ পূৰ্বে চীনা তিব্বতীয় ভাষা আছিল। ইয়াৰ যথেষ্ট সংখ্যক শব্দ চীনা তিব্বতীয় ভাষাৰ সৈতে একেই হয়। কিন্তু এই শব্দসমূহ সকলো ক্ৰা ডাই ভাষা সমূহত কমকৈ পোৱা যায়। যি এইটো দৰ্শাই যে এয়া বহুত প্ৰাচীন শব্দ হয়।চীনৰ বাহিৰত এই ভাষা পৰিয়ালটোক এটা স্বাধীন ভাস পৰিয়াল হিচাপে স্বীকৃতি দুয়ো হৈছে যদিও চীনত বৰ্তমান ইয়াক চীনা তিব্বতীয় ভাষা পৰিয়ালৰ অংশ বুলি ভবা হয়। চীনত ইয়াক চীনা তিব্বতী ভাষাৰ শাখা মঙ-মিয়াও ভাষাৰ অন্তগত বুলি ধৰা হয়।এতিয়াও চীনা বিদ্বান সকলৰ মাজত এক চৰ্চাৰ বিষয় হল যে বিভিন্ন ক্ৰা ভাষা যেনে লাও , কাবিয়াও , লাচী আদি ভাষাক ঝুৱাঙ ভাষাৰ অন্তৰ্গত কৰিব পৰা যাব নে নাযায়। ককাৰণ সেই ভাষা সমূহৰ মাজত চীনা তিব্বতী ভাষাৰ সৈতে সাদৃশ্যতা বেছি নাই যিদৰে অইন ঝুৱাঙ-ডং ভাষাসমূহৰ আছে।\nমঙ মিয়াও আৰু ক্ৰা ডাই ভাষাসমূহৰ মাজত যথেষ্ট অণুবংশীক সম্বন্ধ আছে।\nজাপানীজ ভাষাসম্পাদনা কৰক\nজাপানীজ ভাষাৰ মূল মাতৃ ভূমি দক্ষিণ চীন হয়। গঠন সম্পৰ্ক আৰু অইন কাৰণত জাপানীজ ভাষাৰ সৈতে এই ব্যাসৰ সাদৃশ্যতা দেখা যায়।\n↑ डिलर, एंथनी, जेरी एडमंडसन, योंगसियान लुओ। (2008)। द ताई-कडाई भाषाएँ। लंदन [आदि]: रूटलेज। আই.এচ.বি.এন. 978-0-7007-1457-5\n↑ "Taikadai" (en ভাষাত). http://www.languagesgulper.com/eng/Taikadai.html.\n↑ Srithawong, Suparat; Srikummool, Metawee; Pittayaporn, Pittayawat; Ghirotto, Silvia; Chantawannakul, Panuwan; Sun, Jie; Eisenberg, Arthur; Chakraborty, Ranajit et al. (July 2015). "Genetic and linguistic correlation of the Kra-Dai-speaking groups in Thailand". Journal of Human Genetics খণ্ড 60 (7): 371–380. doi:10.1038/jhg.2015.32. ISSN 1435-232X. PMID 25833471. https://www.ncbi.nlm.nih.gov/m/pubmed/25833471/.\n↑ Benedict, Paul K. (1942). "Thai, Kadai, and Indonesian: A New Alignment in Southeastern Asia". American Anthropologist খণ্ড 44 (4): 576–601. doi:10.1525/aa.1942.44.4.02a00040.\nEdmondson, J.A. and D.B. Solnit eds. 1997. Comparative Kadai: the Tai branch. Dallas: Summer Institute of Linguistics and the University of Texas at Arlington. আই.এচ.বি.এন. 0-88312-066-6\nDiller, A., J. Edmondson, & Yongxian Luo, ed., (2005). The Tai–Kadai languages. London [etc.]: Routledge. আই.এচ.বি.এন. 0-7007-1457-X\nEdmondson, J. A., & Solnit, D. B. (eds.) (1988). Comparative Kadai: linguistic studies beyond Tai. Summer Institute of Linguistics publications in linguistics, no. 86. Arlington, TX: Summer Institute of Linguistics. আই.এচ.বি.এন. 0-88312-066-6\nSomsonge Burusphat, & Sinnott, M. (1998). Kam–Tai oral literatures: collaborative research project between. Salaya Nakhon Pathom, Thailand: Institute of Language and Culture for Rural Development, Mahidol University. আই.এচ.বি.এন. 974-661-450-9\n"https://as.wikipedia.org/w/index.php?title=ক্ৰা-ডাই_ভাষা&oldid=237627"ৰ পৰা অনা হৈছে\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=54148।


#JEC Part 15 – Arnab & Aastha\n#JEC Part 15\n#JEC Part 14\n:আস্থা, শুই গলি নিকি? চাহ লৈ আনিছো উঠ।\nকেতিয়া টোপনি গলো নাজানো, নিশাৰ মাতত হে সাৰ পালো।\n:6:30 হৈয়েই গল।\nএকেজাপে উঠিলো, বহুত পঢ়িব আছে, drawings আছে, Assignment আছে। মুখ হাত ধুই ধূপ দাল জ্বলাই চাহ খালো। ৰাতিপুৱা গধূলি পূজা কৰাটো মোৰ অভ্যাস। পঢ়াত মন বহাব পৰা নাই কিন্তু কৰিবই লাগিব। ভাত খোৱা সময়লৈকে নিশাই ময়ে একো কথা নপতাকৈ পঢ়াত লাগিলো। এনেতে বা হঁতে ভাত খাবলৈ লগ ধৰিলে। খোৱা সময়খিনি নিশাই অকল কি হৈছিল অাজি, কেলে তই ইমান ৰঙা পৰি আছিলি সেইবোৰেই সুধি থাকিলে, মোৰ একো খোৱা নহল। ৰুমত আহিও তাই একেটা কথাতে লাগি আছে। উপায় নাই, কবই লাগিব। এফালৰ পৰা সব বকি দিছো, একো লুকুৱাই ৰখা নাই। বুকুখন পাতল পাতল লাগিল।\n:মোৰ এতিয়া আৰু বেছি ভয় লাগে নিশা।\nসাৱটি ধৰিলো তাইক, মোৰ কি হৈছে অাজি নাজানো, ইমানখিনি নতুন হেঁপাহ একেলগে সামৰি ৰাখিব পৰা নাই মই, মই প্ৰেম কৰিব বিচাৰো কিন্তু অৰ্ণৱৰ কাৰণে নিজক উপযুক্ত বুলিও নাভাবো। তেওঁৰ খং, জেদ, অধিকাৰ সকলোবোৰ পূৰণ কৰিব পৰাকৈ মই পৰিপক্ক নহয়, আজিৰ ভাল লগা যদি কাইলৈৰ বিৰক্তি হৈ পৰে?\n:ভয়? কালে? অৰ্ণৱ দা লে?\n:ধেৎ পাগলী, ভয় কৰিবলৈ কি আছে, প্ৰেম কৰ প্ৰেম, বিন্দাছ!\nকেনেকে পাৰে নিশাই সব কথা সহজে উৰাই দিব, মই কিয় নোৱাৰোঁ।\n:তোৰ কিন্তু mom in law বহুত ভাল, তোক বহুত মৰম কৰিব।\nনিশাই বহুত আগলৈকে ভাবিছে, মই আজিৰ দিনটোকে ভাবি ভয়ত পেপুৱা লাগিছো। অাজি অাৰু পঢ়া নহয়, মাৰ লগত কথা পাতি শুবলৈ ললো।\nইকাটি সিকাটি কৰি বহুত সময় পাৰ কৰিলো। চাৰে এঘাৰ মান বজাত ফোনটো বাজিল। চিলমিলিয়া টোপনি ভাঙি দিলে।\n:কিয়? মনত নাই? অথনি এৰি দিছিলো এটা চৰ্তত। নুশুনা সেইতো কি?\n:অাজি লৈ অহা দোপাত্তাখন মোক লাগে।\n:কি? আপুনি কি কৰিব সেই খন লৈ?\nটোপনি ভাগি থাকিলে। এই মানুহটোৱে মোক্ পাগল কৰিহে এৰিব। অদ্ভূত জেদ। সব কথাতেই। এতিয়া দোপাত্তাখন কিয় লাগে, বগা চুৰিদাৰযোৰৰ লগত মিলাই সেইখন মায়ে কিনি দিছিল, বৰ মৰমৰ মোৰ,কেনেকে দি দিওঁ বাৰু।\n:কি ভাবি আছা, কেতিয়া দিবা?\n:কিন্তু কিয় লাগে আপোনাক সেইখন?\n:মনত নাই, সেইখনত ধৰি কিমান দেৰি ৰাখি থৈছিলো মোৰ ওচৰত!\nগোটেই তেজখিনি গালত আহি থুপ খালেহি, আকৌ ৰঙা পৰিছো, বুকুখন কঁপিছে আকৌ। ধক ধক। চকু দুটা মুদি বুকুত হাতখন দি ৰাখিছো, উশাহ লওঁতে কষ্ট হৈছে মোৰ বহুত।\n:এতিয়া বুজি পালা কিয় বিচাৰিছো?\n:Answer me Astha..\nএকো কব নোৱাৰা হৈ গৈছো, তেওঁক বুজি পোৱা ইমান কিয় জটিল।\n:say something Astha.\n:আপুনি বহুত জেদী।\n:মোৰ জেদ তুমি এতিয়াও দেখা নাই ।কাইলে উৎপলৰ হাতত দি দিবা ভালকে pack কৰি। got it? মই কলেজ নোযোৱালৈকে সেইখন মোৰ ওচৰত থাকিব।\nবেছি তৰ্ক কৰিবলৈ গলে গালি খাম, দি দিয়াই ভাল।\n:অাৰু একো নোকোৱা?\n:মই ওচৰত আহিলে ইমান কিয় কঁপি থাকা তুমি? ভূত নিকি মই?\n:বহুত ভয় লাগিছিল অথনি? মই কিবা কৰি দিম বুলি?\n:কি কৰিম বুলি ভাবিছিলা?\nকিয় সুধিছে এইবোৰ কথা, নোৱাৰোঁ কব মই। মনে মনে আছো।\n:মোৰো মন গৈছিল, তোমাৰ গাল খন চুই চাবলৈ, but I know you are not comfortable. Don’t worry I won’t force you for anything. Trust me.\n:baby powder কিয় use কৰা?\n:কেতিয়া ডাঙৰ হবা মোৰ পোৱালি?\n‘মোৰ পোৱালি’!!!! কি কৈছে এইবোৰ? মই তেওঁৰ? সঁচাকৈ নে?\n:টোপনি ধৰিছে তোমাৰ?\n:মিছা কথা কব নাপায়, তোমাৰ নমো য়ে দুখ ধৰিব। টোপনি নাই অহা, but মোৰ লগত কথা নাপাতা, হয় নাই?\nএকো নাই মতা, বাৰে বাৰে হেৰুৱাই পেলাওঁ শব্দবোৰ। জটিল হৈ পৰিছে সকলোবোৰ। আউল লাগিছে মোৰ সহজ সৰল পৃথিৱী খনত।\n:ঠিক আছে, মই অাৰু disturb নকৰোঁ, শুই থাকা, good night.\nকাটি দিলো ফোনটো, গাৰুটোত মুখ গুজি পৰি আছোঁ, অলেখ ভাবৰ বুৰবুৰণি মনত।\nমই পাগল হবলৈ বেছি দিন নাই অাৰু।\nআকৌ বাজিল ফোনটো। অৰ্ণৱৰ message।\n“don’t forget to bring the dupatta tomorrow”\nঅাৰু টোপনি নাহে, উঠি আহি দোপাত্তাখন সামৰি পলিথিন এটাত ভৰাই কলেজৰ bag টোত সুমুৱাই থলো।\nPrevious Post #JEC Part 14\nNext Post #JEC Part 16\n12 thoughts on “#JEC Part 15”\nMeenakshi Deka says:\nVery nice Ake dinai porhi khekh korilo\nNipu gogoi says:\nEbar sabo pua hle phto khn astha bar\nMrinal konwar says:\nSah nakhai c le kintu eyt ako sah khuwar kotha likhise j..bu g napalu\nOw moiu buji napalu aikhini\nEbar Arnav k log pua hole !!!\nMithu Saikia says:\nপঢ়ি ভাল লাগিছে৷একেলগে চব পঢ়িব পোৱা হ’লে৷\nBastab Junak says:\nআজি সকলোবোৰেই ভাল লগিছে দেখোন….\nJumi Das says:\nএতিয়ালৈকে যিমান Part release দিলে সকলোবোৰেই এবাৰতকৈ বেছি পঢ়িলো…তথাপি যেন পঢ়াৰ হাবিয়াস কমা নাই….ইমান ধুনিয়া কাহিনী…এটি বিশেষ অনুভূতিৰ সঞ্চাৰ হয় মনত…আপোনা- আপুনি হাঁহি ওলাই আহে মুখত….\nধন্যবাদ বা…ইমান সুন্দৰ কাহিনীটি পঢ়িবলৈ সুযোগ দিয়াৰ বাবে …..বহুত বহুত শুভেচ্ছা থাকিল আপোনালৈ….\nSariful haque says:\nAru baki thoka part bur kety aad koribo?\nWow baa .. Bor interesting love story hoi .. addicted hoi goisu☺👍\nBharadwaj kashyap Das says:\nI don’t know why but, this arnab aastha story remember me the story of “Armaan-Riddhima” from the serial “Dill Mill Gayye”. That was my favourite show & fav lovestory, & arnav-astha’s story become my fav too😍😍😍\n#ArrDhima & #Arnashtha ♥ ♥


টোকাৰী গীত - অসমীয়া ৱিকিপিডিয়া\nটোকাৰী গীত হ'ল এবিধ অসমীয়া লোকগীত। টোকাৰী বাদ্য সংগত কৰি এই গীত গোৱা হয় বাবে ইয়াক টোকাৰী গীত বোলা হয়। এফালে লোক-বিশ্বাস আৰু আনফালে আধ্যাত্মিক বিশ্বাসক লৈ এই গীতসমূহ ৰচিত হয় আৰু ব্যক্তিভেদে ঠায়ে ঠায়ে এই গীতবোৰে মুখ বাগৰে। টোকাৰী গীত অসমীয়া লোক-সাহিত্যৰ এক বৈশিষ্ট্যপূৰ্ণ কলা। এই গীতসমূহত তন্ত্ৰ আৰু দেহ-তত্ত্বৰ চৰ্চা হৈছে। কোনো ৰচকে যদি গীতৰ মাজেৰে শিৱ-পাৰ্বতীৰ গুণ গাইছে, কোনোৱে দেহটোকে টোকাৰীৰ লগত ৰিজাইছে। টোকাৰী গীত বহু পুৰণি কালৰে পৰা অসমীয়া সমাজ জীৱনত প্ৰচলিত আৰু এতিয়াও ই শেষ হৈ যোৱা নাই।\nটোকাৰী আঙুলিৰ মূৰেৰে আঘাত কৰি বজোৱা এবিধ গুণা লগোৱা অসমৰ থলুৱা বাদ্যযন্ত্ৰ। অসমৰ বিভিন্ন অঞ্চলত প্ৰচলিত তাঁৰ জাতীয় বাদ্যযন্ত্ৰ সমূহৰ ভিতৰত টোকাৰীৰ ব্যৱহাৰ আৰু জনপ্ৰিয়তাই অধিক বুলি শুনা যায়। ই অসমৰ প্ৰাচীন লোকবাদ্য। আম বা চাম কাঠৰ খোলা এটাত সাধাৰণতে গুঁইৰ ছালেৰে ছোৱাই এই বাদ্য তৈয়াৰ কৰা হয়। নামনি অসমত প্ৰচলিত আন এক এনেধৰণৰ লোকবাদ্য দোতাৰাৰ সৈতে ইয়াৰ বহুখিনি মিল দেখা পোৱা যায়। টোকাৰীৰ আকাৰ দোতোৰাতকৈ কিছু ডাঙৰ আৰু বহল হয়। চীনৰ এক বাদ্যযন্ত্ৰ ৰুৱান (Ruan)-ৰ সৈতেও ইয়াৰ বহুখিনি সাদৃশ্য আছে। অনুমান কৰা হয় যে টোকাৰী নামৰ উত্‍পত্তি "টোকৰ" শব্দৰ পৰা হৈছে, অৰ্থাত্ টোকৰ দিয়াৰ ফলত শব্দ সৃষ্টি হোৱা বাবেই এই বাদ্যৰ নাম টোকাৰী ৰখা হয়।\n↑ 1.0 1.1 1.2 [[টোকাৰী নাম |ড॰ লীলা গগৈ]] (জানুৱাৰী, ২০০৭). অসমীয়া লোক-সাহিত্যৰ ৰূপৰেখা. বনলতা. পৃষ্ঠা. ৬৮-৭২. ISBN ৮১-৭৩৩৯-৩২৭-৩.\n↑ সাদিন, লোকবাদ্য তুমি নাথাকিলে বসন্তক আদৰিম কিদৰে, তাৰিখ: ৬ এপ্ৰিল, ২০১২, আহৰণ: ১০ এপ্ৰিল, ২০১২, পৃষ্ঠা: ৯\n↑ ধৰ্মেশ্বৰ বৰুৱা (২০০৫). [অসমৰ বাদ্যযন্ত্ৰ টোকাৰী]. বীণা মন্দিৰ. পৃষ্ঠা. ৪৪. অসমৰ বাদ্যযন্ত্ৰ.\n↑ 4.0 4.1 4.2 Dilip Ranjan Barthakur (2003). The Music And Musical Instruments Of North Eastern India. Mittal Publications. পৃষ্ঠা. 131–. ISBN 978-81-7099-881-5. http://books.google.co.in/books?id=oP4vH-4oSEcC&lpg=PA131&ots=PMUr_T5yqd&dq=tokari%20instrument&pg=PA131#v=onepage&q=tokari%20instrument&f=false.\n"https://as.wikipedia.org/w/index.php?title=টোকাৰী_গীত&oldid=261909"ৰ পৰা অনা হৈছে\nএই পৃষ্ঠাখন ০৭ ফেব্ৰুৱাৰী, ২০২১ তাৰিখে ০৮:৫৭ বজাত অন্তিম সংশোধন কৰা হৈছিল।


বাট-ঘাটৰ উদ্যমী চৰিত্ৰ (অৰিন্দম তালুকদাৰ) - সাহিত্য ডট অৰ্গ\nকৰ্ম সংস্কৃতি, স্ব-নিয়োজন, দক্ষতা ইত্যাদি শব্দ বোৰ এতিয়া আমাৰ বহুতৰে মাজত বৰকৈ চৰ্চিত শব্দ,একপ্ৰকাৰ buzzword যদিও দৰাচলতে আমি এই বিষয়বোৰনো কিমান গুৰুত্ব সহকাৰে জীৱনত প্ৰয়োগ কৰিছোঁ সেয়াহে অধিক গুৰুত্বপূৰ্ণ কথা। অসমৰ ইমূৰৰ পৰা সিমূৰ ঘুৰি ফুৰোঁতে বাটে- পথে হঠাৎ এনে একো একোজন ব্যক্তি লগ পাওঁ যি সকল প্ৰকৃতাৰ্থত একোজন প্ৰকৃত কৰ্ম সংস্কৃতি বা স্বনিয়োজনৰ জ্বলন্ত উদাহৰণ।\nসেয়া আছিল ২০০১ চন মানৰ কথা। গুৱাহাটীৰ নাৰেংগী অঞ্চলৰ এজন যুৱকে ঘৰুৱা আৰ্থিক দুৰ্বলতাৰ বাবে নৱম মান শ্ৰেণীতে পঢ়া-শুনা সামৰি জীৱিকাৰ সন্ধান আৰম্ভ কৰিলে আৰু সেই সময়তে তেওঁ ফাঁচী বজাৰলৈ অহা-যোৱা কৰোঁতে ফাঁচী বজাৰৰ ফুটপাথৰ সৰু-সৰু চাহৰ গুমটি বোৰলৈ চকু গল। ঘাইকৈ অনা অসমীয়া লোকে চলাই থকা এই চাহৰ দোকানৰ ব্যৱসায়টোৰ বিষয়ে জানিবৰ বাবে তেওঁ কেইবাদিনো ফাঁচী বজাৰলৈ গল আৰু ইয়াৰ সমান্তৰালকৈ তেওঁ এই লোক সকলে কিদৰেনো চাহ বনাই সেয়াও আয়ত্ব কৰিব যত্ন কৰিলে। কেৱল চাহ বিক্ৰী কৰিয়েই এনে একোজন চাহৰদোকানীয়ে যদি একোখন ঘৰ চলাই থাকিব পাৰিছে তেন্তে তেওঁনো নোৱাৰিব কিয় ? বুকুত সাহ বান্ধি তেওঁ নাৰেংগী তিনিআলিৰ বাছষ্টেণ্ড, ট্ৰেকাৰ ষ্টেণ্ডৰ ওচৰতে সৰু গুমটি এখনত চাহৰ দোকান এখন আৰম্ভ কৰিলে। ৰাইজক ফাঁচী বজাৰৰ দোকানবোৰৰ নিচিনা শুদ্ধ গাখীৰৰ থপথপীয়া চাহ খুৱাবলৈ তেওঁ প্ৰচেষ্টা আৰম্ভ কৰিলে অৱশ্যে অনাঅসমীয়া সকলৰ লেখিয়াকৈ তেওঁ কমকৈ চাহপাত আৰু সৰহকৈ গাখীৰ আৰু গৰম-মচলা দি বনোৱা চাহৰ পৰিৱৰ্তে সৰহকৈ চাহপাত,গাখীৰ আৰু মিঠা কমকৈ দি কাঢ়াকৈ চাহ বনাবলৈ ল’লে। কাৰণ তেওঁ গম পাইছিল যে অসমীয়া মানুহে গাখীৰ মছলা দিয়া চাহৰ সলনি এনে লিকাৰ থকা চাহহে খাবলৈ ভাল পায়। নতুনকৈ দোকান খন আৰম্ভ কৰোঁতে কিছু দিন তেওঁ বৰ ভাল দৰে চাহ বনাব পৰা নাছিল,লাহে লাহে তেওঁৰ হাতত চাহৰ পাগ উঠিল আৰু আজি পাথৰ কুৱেৰীৰ পৰা আৰম্ভ কৰি একেবাৰে ফৰেষ্ট গেটলৈ প্ৰায় চাৰি কি.মি. এলেকাত তেওঁৰ চাহৰ সৰবৰাহ হয়।\nএদিনাখন নাৰেংগীৰ পিনৰ পৰা আহি থাকোঁতে মোৰ গা়ডী চালক বিপুলে মোক তেওঁৰ দোকানলৈ চাহ খুৱাবলৈ লৈ গৈছিল, চাহৰ প্ৰতি মোৰ দুৰ্বলতাৰ কথা মোৰ লগত ঘুৰা গাড়ী চালক সকলে ভালদৰে জানে আৰু তেওঁলোকৰ জৰিয়তে মই অসমৰ বহু ঠাইৰ বাটৰ কাষৰ ভাল ভাল চাহৰ দোকানৰ লগত পৰিচিত হৈছোঁ।\nনাৰেংগীৰ ডেকা জনৰ চাহৰ দোকানখন আৰু তাৰ চাহৰ সোৱাদতো মোৰ ভাল লাগিল। সেইপিনে গলে মই মাজে মাজে গাড়ীখন ৰখাই তেওঁৰ দোকানত চাহ একাপ খাওঁ আৰু লক্ষ্য কৰো তেওঁৰ কাম-কাজ বোৰ… সদা ব্যস্ত তেওঁ। গুমটি খনৰ ভিতৰত টুল এখনত বহি গেছটোত এফালে চাহ আৰু আনফালে ২০ লিটাৰ মান গাখীৰ ডাঙৰ চচপেন এটাত গৰম কৰি থাকে। ইয়াৰ সমানকৈ দোকানলৈ অহা গ্ৰাহক সকলক চাহৰো যোগান ধৰি থাকে। মাজে মাজে কাপ, চচপেনো ধুই আনেগৈ। কি এক ব্যস্ত জীৱন। আমি পুণেত পঢ়ি থাকোঁতে এনে সৰু সৰু চাহৰ দোকান বোৰ দেখিছিলোঁ… একো একোজন মাৰাঠীলোকে সৰু সৰু দোকানবোৰত কেৱল চাহকেই বনাই বিক্ৰী কৰে… সেই দোকান বোৰত জ্বলি থকা পাম্প দিয়া ষ্টোভ বা ক্লিক গেছৰ শব্দৰ লগতে চাহত দিবলৈ সৰু সৰু উৰলত ইলাচি খুন্দি থকা শব্দবোৰ এতিয়াও কাণত ভাহি থাকে। সেই দোকানী বোৰে সকলো কাম নিজাকৈ কৰি অতি চাফ-চিকুণকৈ সুন্দৰ বগা পিৰিচ-পিয়লাত গ্ৰাহকক আগবঢ়াই দিয়ে ইলাচি দিয়া একো পিয়লা চাহ যাৰ সোৱাদ আজিও আমাৰ জিভাত লাগি আছে। নাৰেংগী তিনি আলিৰ উল্লিখিত চাহৰ গুমটিখন দেখি সেয়ে ভাল লাগিছিল, হওক তেওঁ অসমীয়া যুৱক এজনেও যে এনে দৰে চাহৰ দোকান এখন দি প্ৰতিষ্ঠিত হব পাৰিছে। মানুহ জনৰ বিষয়ে মোৰ ভালদৰে জানিবৰ মন গল। আজি কেইদিন মান আগতে তেওঁ বনোৱা চাহ একাপ হাতত লৈ মৃণাল মালাকাৰৰ সৈতে কথা পাতি জানিলোঁ মৃণালৰ কৰ্মজীৱনৰ সংগ্ৰাম খনৰ কথা। এৰা, তেওঁৰ নাম মৃণাল মালাকাৰ, ঘৰ নাৰেংগীৰ কমলাবাগানত। ঘৰুৱা অৱস্থাৰ বাবে পঢ়া-শুনা আধাতে এৰি মৃণালে চৈধ্য বছৰ মান আগতে আৰম্ভ কৰা সৰু চাহৰ দোকানখন এতিয়া যথেষ্ট ডাঙৰ হল। ৰাতি পুৱা ৬ বজাৰে পৰা নিশা ৯ বজালৈ মৃণালৰ চাহৰ চৰু জ্বলি থাকে। মাজত দুপৰীয়া কিছু সময়ৰ বাবে মৃণালে ভাত খোৱাৰ লগতে অকণ জিৰণি ল’বলৈ ঘৰলৈ যায়। যোৰাবাটৰ পৰা মৃণালৰ দোকানলৈ নিতৌ ৮০-৯০ লিটাৰ গাখীৰ আহে, দৈনিক দুই কেজি চাহ –পাত আৰু আঢ়ৈ কিলো মান চেনীৰে মৃণালে ১২০০-১৩০০ কাপ মান চাহ বনায়। সন্ধিয়া আকৌ পিছ দিনাৰ বাবে গাখীৰ আহে আৰু আহে বেকাৰীৰ বিস্কুট, মিঠাই ইত্যাদি। দিনটোৰ খা-খৰচ বাদ দি মৃণালৰ হাতত ৭০০ মান টকা ৰয়গৈ। বাছ ট্ৰেকাৰত অহা যাত্ৰী, আন আন লোককে আদি কৰি তেওঁৰ দোকানলৈ যিমান গ্ৰাহক আহে তেনেদৰে ওচৰ- পাজৰৰ দোকান, বেংক , অফিচ ইত্যাদিলৈ বহুতেই তেওঁৰ দোকানৰ পৰা চাহ লৈ যায়। “কি আছে তোমাৰ চাহত? কিয় ইমান প্ৰিয় তোমাৰ চাহ?-“- প্ৰশ্ন কেইটাৰ উত্তৰ আমি জানো যদিও তেওঁৰ মুখেৰে কথাখিনি শুনিবলৈ আমি তেওঁক প্ৰশ্ন কৰিছিলোঁ। “কোৱালিটি! মই চাৰ লাভ কমকৈ লৈছোঁ কিন্তু মোৰ চাহৰ সোৱাদ আৰু গুণাগুণ সলনি হব দিয়া নাই। মই চাহ বনাবলৈ ব্যৱহাৰ কৰা গাখীৰ ভাল, চাহ পাত ভাল, পানী পৰিষ্কাৰ, বাচন-বৰ্তন চাফাকৈ ধুই পখালি চাহ বনাওঁ সেয়ে চাহ খিনি মানুহে ভাল পায়।“ মাতৃ, তিনিজন ভাই ,পত্নী আৰু ডেৰ বছৰীয়া পুত্ৰৰ সৈতে মৃণালে একেলগে আছে। ককায়েককো কিছুদিন আগতে এখন চাহৰ দোকান খুলি দিছে, সৰু ভায়েকক কলেজত পঢ়াই আছে। ভৱিষ্যতে ইয়াতকৈ ভাল আৰু ডাঙৰকৈ দোকান এখন খোলাৰ মন আছে মৃণালৰ… ইতিমধ্যে বেংকৰ বিষয়াই মৃণালক ঋণ দিবলৈ আগবাঢ়ি আহিছে যদিও উপযুক্ত স্থানৰ অভাৱত মৃণালে তেনে এক প্ৰকল্প হাতত ল’ব পৰা নাই। তথাপিও সোনকালেই আৰু উন্নত ধৰণে তেওঁৰ ব্যৱসায়তো আগবঢ়াই লৈ যাব পাৰিব বুলি তেওঁ আশাবাদী। “এই যে অসমীয়া ল’ৰাবোৰে কাম-কাজ কৰি খাব নোখোজে বুলি কোৱা হয় এই বিষয়ত তোমাৰ মতামত কি?- মৃণালক আমি শেষটো প্ৰশ্ন কৰিছিলোঁ। “চাওক সকলোৱে যে এনেকুৱা সেইটো সত্য নহয়। গুৱাহাটীত আজি-কালি এনে সৰু সুৰা ব্যৱসায় কৰি আমাৰ দৰে বহুত মানুহে পৰিয়াল চলাই আছে- কিন্তু আমাৰ লৰা বোৰ অলপ এলেহুৱা বুলি মই নভবা নহয়। আমাৰ লৰা বোৰে কিন্তু জীৱিকাৰ সন্ধানত এনেই অনাই বনাই ঘুৰি থকাতকৈ হাতে –কামে কাম কৰি খাবলৈ যত্ন কৰা হে ভাল। নহ’লে আমাৰ হাতত যিখিনি আছে সেয়াও নোহোৱা হব। স্ব-নিয়োজনৰ যথাৰ্থতাক এই দৰে প্ৰমাণ সহ ব্যাখ্যা কৰি দি মৃণাল আকৌ কৰ্মত ব্ৰতী হল। মৃণাল মালাকাৰৰ লগত কটোৱা সময় খিনিৰ মধুৰ স্মৃতি বুকুত লৈ আমি লাহে লাহে গৃহাভিমুখী হলো।\n← জীৱনটোৰ নিজাকৈ কোনো অৰ্থ নাই – সমিৰণ বৰুৱাৰ সৈতে অতনু ভট্টাচাৰ্যৰ বাৰ্তালাপ (ইউনিক’ডকৰণ- প্ৰাণজ্যোতি নাথ)\nৰঙালী বিহুৰ অনুষ্ঠান : কিছু ব্যক্তিগত অনুভৱ (- প্ৰৱাল পাতৰ আমছি) →


Assam-Meghalaya Border: assam-meghalaya-border tension for erect electricity polesআন এক সীমান্ত সংঘাত! বশিষ্ঠৰ গণেশনগৰৰ অসম–মেঘালয় সীমান্তত অৰ্ধসামৰিক বাহিনী মোতায়েন– News18 assam\nAssam-Meghalaya Border: আন এক সীমান্ত সংঘাত! বশিষ্ঠৰ দক্ষিণ গণেশনগৰৰ অসম–মেঘালয় সীমান্তত অৰ্ধসামৰিক বাহিনী মোতায়েন\nঅঞ্চল পৰিদৰ্শন কৰে মহানগৰ আৰক্ষী আয়ুক্ত আৰু জিলা উপায়ুক্তই।\nঅসম–মিজোৰাম সীমান্তৰ সংঘাতৰ সমান্তৰালভাৱে কালি অসম–মেঘালয় সীমান্ততো সৃষ্টি হৈছিল উত্তেজনাময় পৰিস্থিতি। কিন্তু মিজোৰাম প্ৰশাসনৰ দৰে মেঘালয় প্ৰশাসনে কঠোৰ স্থিতি গ্ৰহণ নকৰি ইয়াক নিয়ন্ত্ৰণ কৰে।\nঅসম–মেঘালয় সীমান্তৰ বশিষ্ঠৰ দক্ষিণ গণেশনগৰত দুই ৰাজ্যৰ মাজত সীমাক লৈ চলি আছিল দীৰ্ঘদিন ধৰি সংঘাত। কালি মেঘালয় ইলেকট্ৰিচিটি কৰ্পোৰেচন লিমিটেডে এই অঞ্চলত বিদ্যুতৰ খুঁটা পোতাক লৈ স্থানীয় নাগৰিকৰ সৈতে অসম আৰক্ষীৰ বাকযুদ্ধৰ লগতে হৈছিল হতাহতি।\nএনে পৰিস্থিতি আজি এই অঞ্চল পৰিদৰ্শন কৰে মহানগৰ আৰক্ষী আয়ুক্ত আৰু জিলা উপায়ুক্তই। ইতিমধ্যে সমগ্ৰ বিষয়টো মুখ্যমন্ত্ৰীয়ে গৃহ বিভাগ আৰু জিলা উপায়ুক্তক পৰ্যালোচনা কৰাৰ নিৰ্দেশ প্ৰদান কৰিছে। এতিয়া এই অঞ্চলতো কোনো অপ্ৰীতিকৰ পৰিৱেশ নহ'বলৈ অৰ্ধসামৰিক বাহিনী মোতায়েন কৰা হৈছে।\nউল্লেখ্য, কালি অসম আৰক্ষীক বিদ্যুতৰ খুঁটা পোতাত বাধা দিয়াৰ বাবে হোৱা উত্তেজনাময় পৰিস্থিতিত মেঘালয়ৰ ম'হাতি সমষ্টিক প্ৰতিনিধিত্ব কৰা জিলা পৰিষদৰ স্থানীয় সদস্য চাৰ্লছ মাৰ্গনাৰো শাৰীৰিকভাৱে অপদস্থ হৈছিল। কিন্তু ঘটনাই চৰম ৰূপ লোৱাৰ পৰা কোনোমতে ৰক্ষা দুই ৰাজ্য।


ফটাপ্ৰেম-কৰবী দেৱী – ফটাঢোল\nApril 1, 2022 ফটা প্ৰেম\n: কেনেকৈ পাগল হ’ল তোমাৰ বন্ধুজন? তুমি নিশ্চয় জানা?\nফুটপাথত বহি প্ৰলাপ বকি থকা মানুহজনক লক্ষ্য কৰি অ’. চি দীনবন্ধু দাসে প্ৰশ্ন কৰে হৰিচৰনক। কাৰণ হৰিচৰনে মানসিক ভাৰসাম্য হেৰুৱা মানুহজনক কিবাকিবি কথাৰে শান্ত কৰাব খুজিছিল। কোন হয় বুলি প্ৰশ্ন কৰাত কৈছিল হৰিচৰনে, “ই মোৰেই বন্ধু ছাৰ”।\n: কোৱাচোন কেনেকৈ পাগল হ’ল মানুহজন? – পুনৰ প্ৰশ্ন কৰে অ’. চি দাসে।\n: সি ছোৱালী এজনীক ভীষণ ভাল পাইছিল ছাৰ।\n: অ’ বুজিছোঁ, ছোৱালীজনীয়ে নিশ্চয় প্ৰতাৰণা কৰিলে।\n: নাই ছাৰ, প্ৰতাৰণা কৰিবলৈ ছোৱালীজনীয়ে তাক জানিলেহে…\n: আচ্ছা, বুজিলোঁ, তোমাৰ বন্ধুৰ হয়তো কাৰোবাৰ লগত একপক্ষীয় প্ৰেম হৈছিল। এই একপক্ষীয় প্ৰেমবোৰৰ পৰিণতি সদায় এনেকুৱাই হয় বুজিছা। বেচেৰাটো, ছোৱালীজনীক কথাবোৰ খোলাখুলিকৈ ক’ব নোৱাৰা বেজাৰত পাগলেই হৈ গ’ল।\nঅ’. চি দীনবন্ধু দাসে গহীনভাৱে কয়। পেটে পেটে খঙো উঠে এনেধৰণৰ পগলাক লৈ। আৰে পাগল হোৱাৰ কাৰণটোৱেই অলপ উন্নত হওকচোন। অন্ততঃ বুকু ফিন্দাই যেন ক’ব পৰা যায়। কিন্তু নাই, সেয়াও নহয়গৈ। পেনপেনীয়া প্ৰেমত পাগল হোৱা মানুহ। শুনিলেই লাজ লগা। কথাবোৰ খোলাখুলিকৈ ক’বলৈ সাহস নাই।\n: কথাবোৰ খোলাখুলিকৈ ক’বলৈ সি সুযোগেই নাপালে নহয় ছাৰ। কাৰণ ছোৱালীজনীৰ লগত সি টিকটকৰ জগততহে চিনাকি। পুৱা শুই উঠিয়েই তাইৰ ভিডিঅ’ এটাৰে দিনটো আৰম্ভ কৰে আৰু নিশা শুবলৈ লওঁতেও তাইৰ ভিডিঅ’ এটা চোৱাটো তাৰ অভ্যাসত পৰিণত হৈ গ’ল। লাহে লাহে অনুভৱ কৰিলে তাইৰ প্ৰেমত পৰিছে সি। এদিন মাক দেউতাকক ক’লে নিৰ্ভয়ে তাৰ মনৰ কথাবোৰ। মাক দেউতাকে হাঁহিমুখে সঁহাৰি জনালে। যিহেতু ঘৰৰ একমাত্ৰ ল’ৰা পুতুকণ। গতিকে আপত্তি কৰাৰ প্ৰশ্নই নুঠে। তদুপৰি ছোৱালীজনীৰ প্ৰফাইলত ঠিকনা আছেই, তেনেস্থলত সিহঁতৰ ঘৰলৈ গৈ বিয়াৰ প্ৰস্তাৱ দিয়াটোনো কি ডাঙৰ কথা?\nহৰিচৰনৰ কথাত অ. চি দীনবন্ধু দাসে এটা ৰসাল হাঁহিৰে ক’লে,\n: আচ্ছা এতিয়া বুজিলোঁ। পিছদিনা হয়তো ছোৱালীজনীয়ে তাৰ লগতে মাক দেউতাককো অপমান কৰিলে। যিবোৰ অভাৱনীয় কাণ্ড তোমাৰ বন্ধুজনে মুঠেই সহিব নোৱাৰিলে। ফলস্বৰূপে হেৰুৱাই পেলালে মানসিক ভাৰসাম্য। এইধৰণৰ ল’ৰাবোৰো অলপ নহয়। গাত নাই ছাল বাকলি, মদ খাই তিনি টেকেলি। হিৰ’ইনহে লাগে সিহঁতক। গাঁৱৰ আজলী, সহজ সৰল ছোৱালীবোৰৰ যেন জন্মই অসাৰ।\nভোৰভোৰাই উঠে অ’. চি দাসে। বিপৰীতে অস্থিৰতাৰে কয় হৰিচৰনে,\n: ছাৰ আপুনি এতিয়াও মোৰ কথাবোৰ সম্পূৰ্ণকৈ শুনা নাই। সেয়ে বুজাও নাই।\n: কি কথা? কি কথা এতিয়াও বুজিবলৈ বাকী আছে মোৰ? – গৰ্জন কৰি উঠে অ’. চি দাসে।\n: ছাৰ, খং কিয় কৰেনো? আগতে শুনকচোন মোৰ কথাখিনি। – নম্ৰতাৰে কয় হৰিচৰনে।\n: আচ্ছা কৈ যা।\n: ছাৰ, অাচলতে মাক দেউতাক দুয়ো পিছদিনা ছোৱালীজনীৰ ঘৰলৈ যোৱাৰ কথা আছিল। অট’ৰিক্সা এখনো ঠিক কৰিছিল। কিন্তু সেই নিশা হঠাতে “টিকটক” বয়ক’ট কৰা হ’ব বুলি বাতৰি প্ৰকাশ পালে। কান্দোনত ভাঙি পৰি সকলো টিকটক প্ৰেমীয়ে ভিডিঅ’ বনালে। কোনোবা ককা এজনে হেনো গাৰু তিয়াই তিয়াই কান্দিছিল। সেই নিশাই পুতুকণৰ প্ৰেমিকাজনীয়েও নকল ভেশ পৰিহাৰ কৰি অাচল ৰূপত কান্দি কাটি ভিডিঅ’ এটা আপলোড দিছিল। তেতিয়াহে উৰহি গছৰ ওৰ ওলাইছিল। ইমানদিনে “মালতী”ৰ ভেশ ধৰি আকৰ্ষণীয় অভিনয়েৰে সকলোকে মোহাচ্ছন্ন কৰা লাহি পাহি শৰীৰৰ ছোৱালীজনী, মানে মালতীয়ে বুকুত ঢকিয়াই ঢকিয়াই কৈছিল, “মই এতিয়া কেনেকৈ আকৌ ভদাই ৰূপ লওঁ!”\n: ভদাই মানে? ভদাই কোন আকৌ? – এইবাৰ আগতকৈয়ো বেছি আচৰিত হয় অ’. চি দাস।\n: মালতীৰ আঁৰৰ আচল পুৰুষজনৰ নাম আকৌ ভদাই। জহনীত যোৱাটো আমাৰ চুবুৰিৰে। বেচেৰা পুতুকণে সহিব নোৱাৰিলে ইমান ডাঙৰ জখম। ডাইৰেক্ট ব্ৰেইনত শ্বুত পালে ছাৰ। সেয়ে সি পগলা হৈ গ’ল।\nচকুলো টুকি টুকি ক’লে হৰিচৰনে। হৰিচৰনৰ মুখত পুতুকণৰ হৃদয় বিদাৰক কাহিনী শুনি দুখৰ হুমুনিয়াহ এৰিলে অ’. চি দাসে।\nআনহাতে পুতুকণে চিঞৰি চিঞৰি দৌৰিবলৈ ধৰিলে,\n« কৌতুক-ৰিণ্টুমনি দত্ত\nভেন ম’ৰিছন, বাডী আৰু বেলফাষ্টৰ কথাৰে-বিকাশ দত্ত »


নাগপুৰ মেট্ৰ' ৰেল কৰপোৰেচন লিমিটেডত(NMRCL) নিযুক্তি ২০২০\nনাগপুৰ মেট্ৰ' ৰেল...\n|6Feb 2020 8:49 AM GMT\nনাগপুৰ মেট্ৰ' ৰেল কৰপোৰেচন লিমিটেডত বি .টেক./ বি ই / এল এল বি, এম বি এ/ পি জি ডি এম কৰা প্ৰাৰ্থী সকলৰ বাবে ডেপুটি জেনেৰেল মেনেজাৰ আৰু জেনেৰেল মেনেজাৰ পদৰ বাবে ইচ্ছুক প্ৰাৰ্থীৰ পৰা আবেদন বিচাৰিছে।\nপদৰ নাম: জেনেৰেল মেনেজাৰ\n১/অভিজ্ঞতা সম্পন্ন মেট্ৰ ৰেল / ৰেলৱে/ ৰেলৱে পি এচ ইউ'এচ (Railway Psu’s)/ গভৰ্নমেন্ট অৰগেনাইজেচন/ পি এচ ইউ'এচ কনট্ৰেক /Deputation Basis For The Period Of Five Years/ Three Years Extendable Upto Five Years Respectively For SystemSystem Legal And Strategic Planning Department Of Pune Metro Rail Project.\n২/ মহাৰাষ্ট্ৰ মেট্ৰ' ৰেল কৰপোৰেচন লিমিটেড ত পুনে মেট্ৰ' ৰেল প্ৰজেক্টৰ বাবে অভিজ্ঞতাসম্পন্ন মেট্ৰ ৰেল / ৰেলৱে/ ৰেলৱে পি এচ ইউ'এচ (Railway Psu’s)/ গভৰ্নমেন্ট অৰগেনাইজেচন/ পি এচ ইউ'এচ কনট্ৰেক /Deputation Basis For The Period Of Five Years/ Three Years Extendable Upto Five Years Respectively)\n৩/ নূন্যতম শিক্ষাগত অৰ্হতা: বি ই / বি টেক ইলেক্ট্রিকেল\n৪/ নূন্যতম অভিজ্ঞতা: ২১ বছৰ ৰ মেট্ৰ' ৰেল / ৰেলৱে/ ৰেলৱে পি এচ ইউ'এচ (Railway Psu’s)/ এম ই পি ৰিলেটেড ইন্ডাষ্ট্রিজ/ ইনফ্ৰাষ্টাকচাৰ ইন্ডাষ্ট্রিজ. প্ৰাৰ্থী সকলৰ ১৫ বছৰৰ এম ই পি ডিজাইন ইন ৰেলৱেত ত অভিজ্ঞতা ৰেলৱে/ ৰেলৱে পি এচ ইউ'এচ (Railway Psu’s)/ মেট্ৰ' ৰেল. Candidate must be presently working in the IDA Pay Scale of Rs. 1,00,000 – 2,60,000 or CDA Pay Matrix with level-13A (7th CPC)OR have worked at least 03 years in the IDA Pay Scale of Rs. 90,000 – 2,40,000/or CDA Pay Matrix level13 (7th CPC) (NFSAG or SG), as on closing date The Candidates having the experience in MEP Related Industries: The candidate from MEP Related Industries, who are drawing salary (CTC) of Rs. 2,50,000 Per Month (approximately) are also eligible to apply. প্ৰাৰ্থী সকলৰ এম ই পি চিচটেম মেট্ৰ আৰু লিফট্ আৰু এচকেলেটৰ ৰ ইৰিকচন , ই আৰু এম, জেনেৰেল চাৰ্ভিচ/ ষ্টেচন লাইটিং/ ইনচটলেচন, টনেল ভেন্টিলেচন চিচটেমৰ টেষ্টিং কমিছনিং , পাৱাৰ জেনেৰেচন/ ডিস্ট্রিবিউচন নেটৱৰ্ক/ পাৱাৰ বেক আপ চ-লাৰ ডিজেল জেনেৰেটিং ত অভিজ্ঞতা থাকিব লাগিব।\nবয়স - ৫৫ বছৰ\nমাচুল- এচ টি/ এচ চি প্ৰাৰ্থী ৰ বাবে বিনামূল্যে, জেনেৰেল/ অ বি চি ( এস্ক - চাৰ্ভিচমেন্ট) প্ৰাৰ্থী ৰ বাবে ৪০০ টকা ডিমান্ড ড্ৰাফ্ট যোগে মহাৰাষ্ট্ৰ মেট্ৰ' ৰেল কৰপোৰেচৱ লিমিটেড ত পঠিয়াব লাগিব।\nপদৰ নাম : ডেপুটি জেনেৰেল মেনেজাৰ\nপদৰ সংখ্যা: ০২\n১/ ডেপুটি জেনেৰেল মেনেজাৰ (লিগেল) - E3 : এল. এল. বি ডিগ্ৰী (৬০% নম্বৰ)\n২/ ডেপুটি জেনেৰেল মেনেজাৰ ( মাল্টিমডেল ইন্টিগ্রেশন/ ট্রান্সপোর্ট)E3: এম বি এ মা মাৰ্কেটিং\n৩/ নূন্যতম অভিজ্ঞতা: ৮ বছৰৰ গভৰ্নমেন্ট লিগেল ডিপার্টমেন্ট ডিপার্টমেন্ট মেট্ৰ ৰেল / ৰেলৱে/ ৰেলৱে পি এচ ইউ'এচ (Railway Psu’s)/ গভৰ্নমেন্ট অৰগেনাইজেচন/ এচ ইউ'এচ Candidate must be presently working in the IDA pay scale of Rs. 60,000 – 1,80,000/- or CDA Pay Scale of Pay Matrix Level-11 (7th CPC) OR worked at least 03 years in the IDA Pay Scale of Rs. 50,000 – 1,60,000/- or CDA Pay Scale of Pay Matrix Level-10 (7th CPC) or above pay scale, as on closing date.\nবয়স: ৪৫-৫৫ বছৰ\nমাচুল: এচ টি/ এচ চি প্ৰাৰ্থী ৰ বাবে বিনামূল্যে, জেনেৰেল/ অ বি চি ( এস্ক - চাৰ্ভিচমেন্ট) প্ৰাৰ্থী ৰ বাবে ৪০০ টকা ডিমান্ড ড্ৰাফ্ট যোগে মহাৰাষ্ট্ৰ মেট্ৰ ৰ্ল কৰপোৰেচৱ লিমিটেড ত পঠিয়াব লাগিব।\nনিৰ্বাচন প্ৰক্ৰিয়া- বাচি উলিওৱা প্ৰাৰ্থী সকলক ই-মেইল যোগে সাক্ষাৎকাৰ ৰ বাবে জনোৱা হব।\nসাক্ষাৎকাৰ ৰ স্থান -\n২/ অন্য কোনো প্ৰক্ৰিয়াৰে প্ৰাৰ্থী সকলক সাক্ষাৎকাৰ ৰ বাবে জনোৱা নহব। প্ৰাৰ্থী সকলে সাক্ষাৎকাৰ দিনা প্ৰয়োজনীয় নথিপত্ৰ সমূহ লগত আনিব লাগিব লগতে MAHA-Metro ৰ www.mahametro.org ৱেবচাইটত ত নিৰীক্ষণ কৰি থাকিব লাগিব।\n৩/ ইনটাৰভিউত জ্ঞান,দক্ষতা, অভিজ্ঞতা, শাৰীৰিক ভাৱে সক্ষমতা ৰ ওপৰত বাছনি কৰা হব।\nআবেদন কৰিবলৈ: প্ৰাৰ্থী সকলৰ বাচনি কৰি উলিওৱাৰ পিছত চাকৰিৰ পোষ্ট ৰ বাবে Nagpur/Pune or অন্য প্ৰজেক্ট MAHAMetro, anywhere in India during their services in MAHA-Metro. উপযুক্ত প্ৰাৰ্থী সকলে আবেদনৰ ৰ লগত ,Name of the Post__, Post Code, Category To, General Manager (HR), Maharashtra Metro Rail Corporation Ltd., First Floor, The Orion Building, Arjun Mansukhani Marg, Opp. St. Mira College, Koregoan Park, Pune – 411 001. ঠিকনাত স্পিড পোস্ট যোগে পঠিয়াব লাগিব।\n১২/০২/২০২০ ৰ তাৰিখৰ ভিতৰত আবেদনসমূহ পঠিয়াব লাগিব।\nঅধিক তথ্যৰ বাবে তলত উল্লেখ কৰা বিভাগীয় ৱেবছাইটত চাওক : Click here\nঅন্য খবৰৰ বাবে পঢ়ক : কেন্দ্রীয় খাদ্য প্ৰদ্যোগিক অনুসন্ধান সংস্থান, মাইচুৰ ত নিযুক্তি ২০২০ (Mysuru)\nTags: india jobs Nagpur Metro Rail Corporation Limited


পৃষ্ঠা:গল্পাঞ্জলি.pdf/৬২ - ৱিকিউৎস\nভৰিৰ আধ্যা নোহোৱা কৰিছে! নিশা মহৰ কামোৰত তত নাপাই থুপাৰ ধোঁৱা দি বৰষুণৰ টোপালত ভিজা মজিয়াত কিছুমান আধা-ভিজা খেৰৰ ওপৰত ভিজা কানি এখন পাৰি আৰু তেনে বিধৰে কাপোৰ এখন পিন্ধি ধনীৰামৰ নবোঢ়া বধূ! গত দহ্ দহ্ কৰে জ্বৰ! এয়ে দুখীয়াৰ প্ৰণয়ৰ উপহাৰ! এয়ে দুখীয়াৰ প্ৰাণৰ পুতলীৰ আদৰ! হায় দাৰিদ্ৰ্য! এইজনী সুন্দৰী— যাৰ নিপোটল সুঠাম দেহ, স্বৰ্ণ-গৌৰকান্তি, অনিন্দিত শৰীৰৰ লাবণ্যই ৰাজপাটো শুৱনি কৰিব পাৰিলেহেতেন, বামুণৰ বন্ধা দৰিদ্ৰ ধনীৰমৰ হাতত পৰি তেওঁৰ এই দশা!\nকম দুখত কবিয়ে কোৱা নাই— “দাৰিদ্ৰ্য-দোষো গুণৰাশি-নাশী”। গিৰীয়েকে দিনে ৰাতিয়ে খাটি টেপু-বাপুৰ ঘৰতে থাকে— ঘৰত যে সুন্দৰী ষোড়শী গাভৰু ছোৱালী এজনীয়ে একান্ত নিৰ্ভৰ কৰি তাৰেই ফালে চাই আছে— ভোক গুচাবৰ বাবে, লাজ গুচাবৰ বাবে, আশ্ৰয় পাবৰ বাবে— সেই কথা ভাবিবলৈ ধনীৰামৰ অবসৰ নাই। থাকিলেও, দীঘল হুমুনিয়াটোকো চেপা মাৰি ধৰি সি নিৰ্ব্বাক নিষ্পন্দ হৈ সকলো আঁতৰাই থয়।\nআজি তিন দিন ঘৈণীয়েকে খাবলৈ পোৱা নাই; পিন্ধিবলৈ কাপোৰ নাই; ঘৰটো বৰষুণত উৰুষে। চাৰিওফালে বোকা-পানী। ঘৈণীয়েকৰ পুৱাৰপৰা জ্বৰ। কোনে খবৰ কৰে দুখীয়াৰ প্ৰণয়িনীৰ! সেই সময়তে সংসাৰত কিমান সহস্ৰ-কোটি টকা খেলা বা আমোদত নাইবা অনাৱশ্যকীয় স্বচ্ছন্দতাত\n"https://as.wikisource.org/w/index.php?title=পৃষ্ঠা:গল্পাঞ্জলি.pdf/৬২&oldid=74778"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ২৫ জুলাই ২০২০ তাৰিখে ২২:০৯ বজাত সলনি কৰা হৈছিল।


মাধৱদেৱৰ জন্মস্থান - অসমীয়া ৱিকিপিডিয়া\nএই প্ৰবন্ধ বা অনুচ্ছেদ মাধৱদেৱ নামৰ প্ৰবন্ধৰ লগত একত্ৰিত কৰিবলৈ প্ৰস্তাৱ আগবঢ়োৱা হৈছে। (আলোচনা)\nপঞ্চদশ শতিকাৰ মাজভাগত কছাৰীৰ আক্ৰমণত মাধৱদেৱৰ পিতৃ লামকণা গিৰি বা গোবিন্দগিৰিৰ পৰিবাৰ মনোৰমা আইৰ সৈতে বৰদোৱাৰ পৰা উজাই আহি থকা অৱস্থান নাৰায়ণপুৰৰ ৰাজবিষয়া হৰিশিঙা বৰা উজীৰে উদ্ধাৰ কৰি নিজৰ লগতে আনি কাচিকটা নৈৰ কাষত অৱস্থিত উজীৰৰ ঘৰত ৰাখিছিল। সেই সময়ত মনোৰমা আই ৫ মহীয়া গৰ্ভৱৰ্তী আছিল বুলিও জনা যায়। গুৰু চৰিত পুথিত মাধৱৰ পিতৃ-মাতৃ সহিতে গোবিন্দগিৰিয়ে উজীৰৰ নিজৰ ঘৰত আৰু টোলৰ ভিতৰতে বেলেগে ঘৰ কৰি মাধৱৰ ৯ বছৰ বয়সলৈকে বাস কৰিছিল বুলি তথ্য পোৱা যায়। পিছে ওঠৰ শতিকাৰ শেষৰ দশক দুটাত হোৱা প্ৰজা বিদ্ৰোহ আৰু মানৰ অত্যাচাৰত এই অঞ্চল বিশেষভাৱে বিধ্বস্ত হয় ফলত সকলো এৰাবাৰীত পৰিণত হৈ হাবি জংঘলেৰে আৱৰি ধৰে। ফলত লাহে লাহে মানুহৰ স্মৃতিৰপৰা আঁতৰ হৈ মাধৱদেৱৰ জন্মস্থান ৰূপে প্ৰকৃত স্থানখিনি নিৰ্ণয় কৰা কঠিন হৈ পৰে।\n1 মাধৱদেৱৰ জন্মস্থান, লেতেকুপুখুৰী\n1.1 লেতেকুপুখুৰীৰ চিত্ৰভঁৰাল\n2 জন্মস্থান আৰু বিতৰ্ক\n3 মাধৱদেৱৰ জন্মস্থান, উজীৰৰ টোল\n3.1 উজীৰৰ টোল, ৰঙাজানৰ চিত্ৰভঁৰাল\nমাধৱদেৱৰ জন্মস্থান, লেতেকুপুখুৰী[সম্পাদনা কৰক]\nমহাপুৰুষ মাধৱদেৱৰ জন্মস্থানখনি ১৯৫৬ চনত লখিমপুৰ জিলাৰ নাৰায়ণপুৰ অঞ্চলৰ খেৰাজখাট মৌজাৰ লেতেকুপুখুৰী নামেৰে ঠাইত (পূবে ৰঙাজান, পশ্চিমে- ডিক্ৰং, উত্তৰে বৰবালি আৰু দক্ষিণে- ঢেকেৰীজান)স্থানীয় ৰাইজে উদ্ধাৰ কৰে আৰু মাজুলীৰ উত্তৰ কমলাবাৰী সত্ৰৰ তেতিয়াৰ সত্ৰাধিকাৰ শ্ৰীশ্ৰীকমলাকান্ত দেৱগোস্বামীয়ে প্ৰতিষ্ঠা কৰে। বৰ্তমান নাৰায়ণপুৰ অঞ্চলৰ লেতেকুপুখুৰীস্থিত শ্ৰীশ্ৰীমাধৱদেৱৰ জন্মস্থানখনি লেতেকুপুখুৰী থান নামেৰে জনাজাত। বৰ্তমান মাধৱদেৱৰ জন্মস্থানখন এখন সমিতিয়ে পৰিচালনা কৰি আছে। সত্ৰখনিত মুঠ ৩১ বিঘা ভূমি আছে। ইয়াত লেতেকুপুখুৰী মূল নামঘৰ অতিথিশালাৰ লগতে মাধৱদেৱৰ মূল ভেটিতো আছে। এই স্থানত শংকৰদেৱ আৰু মাধৱদেৱৰ মিলনৰ সময়ত ব্যৱহৃত এটি গছা আছে। বৈষ্ণৱ ধৰ্মীয় পূজা-অৰ্চনাৰ বাবে থানভাগিৰ যথেষ্ট খ্যাতি আছে। উৎসৱ-পাৰ্বন হিচাপে থানভাগিত বিহু, শংকৰ-মাধৱ আৰু বদলা পদ্ম আতাৰ জন্ম আৰু মৃত্যু তিথি, শ্ৰীকৃষ্ণ জন্মাষ্টমী, ফাকুৱা, ৰাস আদিৰ লগতে দৈনন্দিন নাম প্ৰসংগ, ভাগৱত পাঠ আৰু আইসকলৰ নাম-প্ৰসংগ চলে। এইবোৰৰ উপৰিও এই থানভাগিৰ লগতে এখন কলা-সংস্কৃতিৰ স্কুল আৰু এখন হাইস্কুল আছে।\nলেতেকুপুখুৰীৰ চিত্ৰভঁৰাল[সম্পাদনা কৰক]\nলেতেকুপুখুৰী থানৰ সম্মুখভাগ\nলেতেকুপুখুৰী থানৰ গুৰুঘৰ\nগুৰুঘৰৰ দেৱালত গজেন্দ্ৰ উপাখ্যান\nগুৰুঘৰৰ নৰসিংহ অৱতাৰ\nজন্মস্থান আৰু বিতৰ্ক[সম্পাদনা কৰক]\nমহাপুৰুষ মাধৱদেৱৰ জন্মস্থান সম্পৰ্কত বিংশ শতিকাত যথেষ্ট বিতৰ্ক চলি আছিল আৰু তাৰ প্ৰভাৱ কিছুদিন আগলৈকে থাকিল। সেই বিতৰ্ক অনুসৰি নাৰায়ণপুৰ অঞ্চলৰ ৰঙাজান গাঁৱতহে মাধৱদেৱৰ জন্ম হৈছিল বুলি একাংশ ভকতে দাবী কৰিছিল। এই বিতৰ্কৰ বাবেই ১৯৫৪ চনত তেতিয়াৰ বিধায়ক বাগ্মীবৰ নীলমণি ফুকনক সভাপতি হিচাপে লৈ মাধৱদেৱ জন্মস্থান অনুসন্ধান সমিতি গঠন কৰিছিল। এই অনুসন্ধান সমিতিয়ে দিয়া সিদ্ধান্তসমূহৰ ভিতৰত প্ৰধানকৈ আছিল প্ৰথমতে, নাৰায়ণপুৰত উজীৰ বৰাৰ টোলত লেতেকুপুখুৰীৰ পাৰত মহাপুৰুষ মাধৱদেৱৰ জন্ম হয়। এই বিষয়ে চৰিত পুথি, কিংবদন্তী আৰু ভৌগোলিক সীমা একমত। দ্বিতীয়তে, এই লেতেকুপুখুৰী কাছিকটা নৈ আৰু পিছলা নৈৰ মাজত হ'ব। গতিকে একমাত্ৰ ভৌগলিক পৰিস্থিতিৰ ফালৰ পৰাই বৰ্তমানৰ পিছলা নৈ সোতৰ সোঁহাতে থকা ৰঙ্গতি পুখুৰী মাধৱদেৱৰ জন্মস্থান লেতেকুপুখুৰী হব নোৱাৰে। ০২-০৫-১৯৫৪ তাৰিখে (১৯ বহাগ, ১৮৭৬ শক)নীলমণি ফুকন (এম.এল.এ)-ৰ সভাপতিত্বত বহা এখন ৰাজহুৱা সভাত বৰ্তমানৰ স্থানখিনিকে মাধৱদেৱৰ জন্মস্থান বুলি সিদ্ধান্ত গ্ৰহণ কৰে আৰু মাজুলীৰ উত্তৰ কমলাবাৰী সত্ৰৰ তেতিয়াৰ সত্ৰাধিকাৰ কমলাকান্ত দেৱগোস্বামীয়ে ১৯৫৬ চনত ইয়াৰ পুনৰ প্ৰতিষ্ঠা কৰে। বৰ্তমান থানখনি সকলো ভকত বৈষ্ণৱৰ বাবে পবিত্ৰ ভূমি বুলি গণ্য হৈছে।\nমাধৱদেৱৰ জন্মস্থান, উজীৰৰ টোল[সম্পাদনা কৰক]\nগুৰুচৰিতৰ আঁত ধৰি একাংশই হৰিশিঙা বৰা উজীৰৰ টোলত মাধৱদেৱৰ জন্ম হয় বুলি একাংশই নিশ্চিত কৰি অঞ্চলটোৰ পুৰ্বৰ বাসিন্দা আৰু আঢ্যৱন্ত লোকৰ সহায়ত উজীৰৰ টোল বুলি ৰঙাজান অঞ্চলৰ ১৫ পূৰা মাটিৰে উত্তৰে পাঁচটি আৰু পূবে পাঁচটি পুৰণি বৰ পুখুৰী আৰু ঢাপেৰে বৃহত বাহিৰ টোল, আহল বহল ছয়টি ঘৰৰ ভেটি আৰু ঢাপেৰে সৈতে এটি ভিতৰ টোলৰ উপযোগী স্থান চিনাক্তকৰণ কৰি ইয়াকে উজীৰৰ টোল হব বুলি ঠাৱৰ কৰে। ১৯২৬ চনৰ পৰাই উজীৰৰ টোলতে মাধৱদেৱৰ জন্মস্থান বুলি সাধাৰণভাৱে নামঘৰ সাজি নাম-কীৰ্তন কৰাৰ ব্যৱস্থাৰে মাধৱদেৱৰ জন্মস্থান, উজীৰৰ টোল, ৰঙাজান’ প্ৰতিষ্ঠা হয় বুলিব পাৰি। পৰৱৰ্তী সময়ত মাধৱদেৱৰ জন্মস্থান নিৰ্ণয়ৰ ক্ষেত্ৰত স্থানীয় লোকৰ মতভেদ হোৱা দেখা যায়। শ্ৰীশ্ৰীমাধৱদেৱৰ জন্মস্থান নিৰ্ণয় কৰিবৰ বাবে ১৯৫৬ চনত সাহিত্যিক তথা শ্ৰীমন্ত শংকৰদেৱ সংঘৰ তদানীন্তন পদাধিকাৰ পণ্ডিত ডিম্বেশ্বৰ নেওগদেৱৰ সভাপতিত্বত গঠিত হোৱা জন্মস্থান নিৰ্ণয় সমিতিয়ে কাচিকটাৰ এৰাসুঁতিত শিলডুবিৰ সমীপ্যই তদুপৰি প্ৰথম আৰু প্ৰধানকৈ ৰাজবিষয়াৰ উপযোগী টোলৰ সুস্পষ্ট নিদৰ্শনে’ ৰঙাজান জন্মস্থান খনিকেই গুৰুজনাৰ জন্মস্থান বুলি মত দিয়ে। ফলত আজিও মাধৱদেৱৰ জন্মস্থান সম্পৰ্কে ভ্ৰান্তি আঁতৰা নাই। সেইবাবে ৰঙাজান আৰু লেতেকুপুখুৰী দুয়ো ঠাইতে মাধৱদেৱৰ জন্মস্থান বুলি দুয়োপক্ষই দাবী কৰি আহিছে।\nউজীৰৰ টোল, ৰঙাজানৰ চিত্ৰভঁৰাল[সম্পাদনা কৰক]\nথানৰ আদৰণি তোৰণ\nথানত মাধৱদেৱৰ জন্ম পঞ্চশতবাৰ্ষিকী তোৰণ\n↑ প্ৰিয়ম আৰু চেতিয়া,, আকাশ আৰু প্ৰতিমা,. লখিমপুৰ জিলাৰ সত্ৰসমূহৰ ঐতিহ্য অৰু অৱস্থিতি (প্ৰথম সংস্কৰণ সম্পাদনা). প্ৰকাশক গুৱাহাটী: পাঞ্চজন্য বুকচ,. পৃষ্ঠা. 53-55. ISBN 978-93-88645-84-3.\n↑ প্ৰিয়ম আৰু চেতিয়া,, আকাশ আৰু প্ৰতিমা,. লখিমপুৰ জিলাৰ সত্ৰসমূহৰ ঐতিহ্য অৰু অৱস্থিতি (প্ৰথম সংস্কৰণ সম্পাদনা). প্ৰকাশক গুৱাহাটী: পাঞ্চজন্য বুকচ,. পৃষ্ঠা. 58-59. ISBN 978-93-88645-84-3.\n"https://as.wikipedia.org/w/index.php?title=মাধৱদেৱৰ_জন্মস্থান&oldid=259579"ৰ পৰা অনা হৈছে\nএই পৃষ্ঠাখন ১৭ জানুৱাৰী, ২০২১ তাৰিখে ২৩:২৫ বজাত অন্তিম সংশোধন কৰা হৈছিল।


হেকাৰৰ কৱলত টুইটাৰ! চিকাৰ প্ৰাক্তন মাৰ্কিন ৰাষ্ট্ৰপতিকে ধৰি শীৰ্ষস্থানীয় ব্যক্তি\nHome/বিজ্ঞান আৰু প্ৰযুক্তি/হেকাৰৰ কৱলত টুইটাৰ! চিকাৰ প্ৰাক্তন মাৰ্কিন ৰাষ্ট্ৰপতিকে ধৰি শীৰ্ষস্থানীয় ব্যক্তি\nৱাশ্বিংটন : হেকাৰৰ কৱলত পৰিল বিশ্বৰ বহুকেইজন শীৰ্ষ নেতা আৰু ব্যক্তি৷ আমেৰিকাৰ কেইবাগৰাকীও নেতাৰ টুইটাৰ একাউণ্ট হেক্ কৰিছে কোনো দুষ্টচক্ৰই৷ প্ৰাক্তন মাৰ্কিন ৰাষ্ট্ৰপতি বাৰাক ওবামাকে ধৰি ধৰ্নাধ্য ব্যক্তি বীল গেইট্‌ছ, কেনি ৱেষ্টৰ একাউণ্ট হেক্ কৰিছে বুলি জানিব পৰা গৈছে৷\nআৰু পঢ়িব পাৰিব: বলিয়া বানে চাৰখাৰ কৰিলে কৃষকৰ সপোন-সম্ভাৱনাক\nইয়াৰ লগতে হেক্ হ’ল কিম কাৰ্ডছিয়ান, এলন মাস্কৰ টুইটাৰ একাউণ্টো৷ আমেৰিকাৰ আগন্তুক ৰাষ্ট্রপতি নিৰ্বাচনৰ সম্ভাব্য প্ৰাৰ্থী জ’ বিডেনৰো একাউণ্ট হেক্ কৰা হৈছে৷ মহামাৰীৰ মাজতে ৰাষ্ট্ৰপতি নিৰ্বাচনৰ প্ৰস্তুতি তুংগত থকাৰ সময়তে শীৰ্ষস্থানীয় ব্যক্তিৰ একাউণ্ট হেক্ হোৱাক লৈ যথেষ্ট চিন্তিত হৈছে টুইটাৰ কৰ্তৃপক্ষ৷\nআৰু পঢ়িব পাৰিব: বিশ্বনাথত ভয়াৱহ পথ দুৰ্ঘটনা! নিহত ২জন\nঅৱশ্যে ঘটনা সন্দৰ্ভত টুইটাৰ কৰ্তৃপক্ষই তাৎক্ষণিক ব্যৱস্থা গ্ৰহণ কৰিছে বুলি জানিব পৰা গৈছে৷\nবলিয়া বানে চাৰখাৰ কৰিলে কৃষকৰ সপোন-সম্ভাৱনাক\nবন্ধন বেংকৰ সভাৰ পাছতে গহপুৰৰ যুৱকৰ দেহত ক'ভিড ১৯


আফ্ৰিকান ছোৱাইন ফিভাৰ - অসমীয়া ৱিকিপিডিয়া\nআফ্ৰিকান ছোৱাইন ফিভাৰ\nআফ্ৰিকান ছোৱাইন ফিভাৰ (ইংৰাজী: African swine fever) হৈছে ঘৰচীয়া আৰু বনৰীয়া গাহৰিৰ শৰীৰত ভাইৰাছৰ পৰা হোৱা এবিধ মাৰাত্মক সংক্ৰামক ৰোগ। এই বেমাৰবিধ গাহৰিৰ শৰীৰত সাধাৰণতে দেখা দিয়া ক্লাছিকেল ছোৱাইন ফিভাৰতকৈ বেলেগ আৰু এই বেমাৰবিধৰ কোনো প্ৰতিষেধক এতিয়ালৈ ওলোৱা নাই। আফ্ৰিকান ছোৱাইন ফিভাৰ আফ্ৰিকা, ইউৰোপ আৰু এছিয়াৰ কেইবাখনো দেশত বিস্তাৰিত হৈ আছে। ২০২০ চনৰ মে' মাহৰ প্ৰথম সপ্তাহত সমগ্ৰ ভাৰতবৰ্ষৰ ভিতৰত অসমতেই পোনপ্ৰথমবাৰৰ বাবে এই বেমাৰ ধৰা পৰে। একে মাহৰে মাজভাগলৈ অসমৰ ১০খন জিলাত আফ্ৰিকান ছোৱাইন ফিভাৰত আক্ৰান্ত হৈ ১৪৯১৯টা গাহৰিৰ মৃত্যু হোৱা বুলি অসমৰ কৃষি আৰু পশুপালন মন্ত্ৰী মাননীয় অতুল বৰাদেৱে জানিবলৈ দিয়ে।\nআফ্ৰিকান ছোৱাইন ফিভাৰ ভাইৰাছৰ চিত্ৰ\nআফ্ৰিকান ছোৱাইন ফিভাৰ ৰোগ আফ্ৰিকান ছোৱাইন ফিভাৰ ভাইৰাছৰ দ্বাৰা হয়। এই ভাইৰাছটো আচফাৰভাইৰিডি (Asfarviridae) পৰিয়ালৰ অন্তৰ্গত এটা ডিএনএ ভাইৰাছ। উল্লেখযোগ্য যে এই ভাইৰাছবিধে মানুহৰ শৰীৰত কোনোধৰণৰ ৰোগৰ সৃষ্টি নকৰে।\nঅসমত প্ৰভাৱ[সম্পাদনা কৰক]\n২০২০ বৰ্ষৰ এপ্ৰিল মাহৰ শেষভাগত আফ্ৰিকান ছোৱাইন ফিভাৰত গাহৰিৰ মৃত্যু উদ্বেগজনকভাৱে বৃদ্ধি পোৱাৰ পৰিপ্ৰেক্ষিতত অসমৰ ছয়খন জিলাত গাহৰি মাংসৰ বিক্ৰী আৰু বিতৰণ বন্ধ কৰি দিয়ে। জিলাকেইখন হৈছে বিশ্বনাথ, ধেমাজি, ডিব্ৰুগড়, লখিমপুৰ, শিৱসাগৰ আৰু যোৰহাট। ইয়াৰ পিছত মৃত গাহৰিৰ নমুনা ভূপালস্থিত নেচনেল ইনষ্টিটিউত অৱ হাই চিকিউৰিটি এনিমেল ডিজিজলৈ প্ৰেৰণ কৰা হয়। আৰু তাতে আফ্ৰিকান ছোৱাইন ফিভাৰ বুলি নিশ্চিত কৰা হয়।\n↑ 1.0 1.1 "African Swine Fever". https://www.oie.int/en/animal-health-in-the-world/animal-diseases/african-swine-fever/। আহৰণ কৰা হৈছে: 17 May 2020.\n↑ "African swine fever detected in India for 1st time; 2, 500 pigs die in Assam Read more at: https://economictimes.indiatimes.com/news/politics-and-nation/african-swine-fever-detected-in-india-for-1st-time-2500-pigs-die-in-assam/articleshow/75534524.cms?utm_source=contentofinterest&utm_medium=text&utm_campaign=cppst". May 06, 2020. https://economictimes.indiatimes.com/news/politics-and-nation/african-swine-fever-detected-in-india-for-1st-time-2500-pigs-die-in-assam/articleshow/75534524.cms। আহৰণ কৰা হৈছে: 17 May 2020.\n↑ "African Swine Fever kills 15, 000 domestic pigs in Assam". May 14, 2020. https://www.indiatoday.in/india/story/african-swine-fever-disease-kills-15-000-domestic-pigs-in-assam-1678086-2020-05-14। আহৰণ কৰা হৈছে: 17 May 2020.\n↑ Dixon (2008). "African Swine Fever Virus". Animal Viruses: Molecular Biology. Caister Academic Press. ISBN 978-1-904455-22-6. https://www.caister.com/avir.\n↑ "African swine fever". European Food Safety Authority. https://www.efsa.europa.eu/en/topics/topic/african-swine-fever। আহৰণ কৰা হৈছে: 26 April 2019.\n↑ Smriti Mallapaty (25 April 2019). "Spread of deadly pig virus in China hastens vaccine research". Nature খণ্ড 569 (7754): 13–14. doi:10.1038/d41586-019-01269-5. PMID 31040406.\n↑ "Assam government bans sale, distribution of pork meat after mysterious virus kills 1, 900 pigs". April 26, 2020. https://www.indiatoday.in/india/story/assam-government-bans-sale-distribution-of-pork-meat-after-mysterious-virus-kills-1-900-pigs-1671236-2020-04-26। আহৰণ কৰা হৈছে: 17 May 2020.\n↑ "African Swine Fever: After Covid-19, another disease from China hits Assam; 2, 500 pigs dead". May 05, 2020. https://www.hindustantimes.com/india-news/african-swine-fever-after-covid-19-another-disease-from-china-hits-assam-2-500-pigs-dead/story-g8sbTKmZniwouqfX9kK75N.html। আহৰণ কৰা হৈছে: 17 May 2020.\n"https://as.wikipedia.org/w/index.php?title=আফ্ৰিকান_ছোৱাইন_ফিভাৰ&oldid=253706"ৰ পৰা অনা হৈছে\nএই পৃষ্ঠাখন ০৮ ডিচেম্বৰ, ২০২০ তাৰিখে ১৭:৫৬ বজাত অন্তিম সংশোধন কৰা হৈছিল।


৩১ আগষ্টত কুলধৰ শইকীয়াই ল’ব অৱসৰ, কোন হ’ব পৰৱৰ্তী সঞ্চালক প্ৰধান? - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅসম সৌৰভ বঁটা গ্ৰহণৰ বাবে লাভলীনাক আনুষ্ঠানিক নিমন্ত্ৰণ অসম চৰকাৰৰ... • সীমাৰ ভাগ-বাটোৱাৰা • সীমাৰ ভাগ-বাটোৱাৰা • ৰঙাপৰাত আবকাৰী বিভাগৰ অভিযানত অৰুণাচলী সুৰাসহ এজনক আটক... • গোগামুখত পুৱাই উদ্ধাৰ সুগৰি পহুঃ সোৱণশিৰি বনাঞ্চলৰ পৰিৱৰ্তে কাজিৰঙাত কৰিব মুকলি... • গোৱালপাৰাৰ লক্ষীপুৰ আৰক্ষীৰ জালত দুই হত্যাকাৰী... • সোণৰ খনিৰ বাবে বিস্ফোৰক কঢ়িয়াই অনা ট্ৰাকত বিস্ফোৰণঃ ১৭ জন নিহত ৬০ জন আহত... • মঙলদৈ প্ৰেছ ক্লাৱত ঐতিহাসিক পথৰুঘাট ৰণ বিষয়ক আলোচনা চক্ৰৰ আয়োজন... • ৫০ বছৰীয়া হ'ল অৰুণাচলঃ সোণালী জয়ন্তী বৰ্ষৰ স্মৃতি যুগমীয়া কৰাৰ বাবে বিভিন্ন পদক্ষেপ গ্ৰহণ... • প্ৰকৃতি সুৰক্ষা আৰু ৰক্ত দানৰ প্ৰতি সজাগতা সৃষ্টিৰ বাবে পদযাত্ৰাঃ টীয়কত উপস্থিত দৰংৰ যুৱক...\n৩১ আগষ্টত কুলধৰ শইকীয়াই ল’ব অৱসৰ, কোন হ’ব পৰৱৰ্তী সঞ্চালক প্ৰধান?\nঅসমীয়া প্ৰতিদিন ৰ দ্বাৰা\t Jul 23, 2019 ত শেষ সম্পাদনা কৰা হৈছে\nডিজিটেল ডেস্কঃ অসম আৰক্ষীৰ পৰৱৰ্তী সঞ্চালক প্রধান কোন হ’ব? ৩১ আগষ্টত অন্ত পৰিব বৰ্তমানৰ আৰক্ষী সঞ্চালক প্ৰধান কুলধৰ শইকীয়াৰ কাৰ্যকাল। তাৰপাছত অসম আৰক্ষী সঞ্চালক প্ৰধান ৰূপে কাক নিযুক্তি দিব ৰাজ্য চৰকাৰে?\nইতিমধ্যে চৰ্চালৈ আহিছে কেইবাটাও নাম। তথ্য অনুসৰি, গৃহ বিভাগে আৰক্ষী সঞ্চালক প্রধানৰ বাবে ৫ জনীয়া এখন তালিকা প্ৰস্তুত কৰিছে। পাঁচজনকৈ আৰক্ষী বিষয়াৰ নাম আছে এই তালিকাত। এই তালিকাৰ শীৰ্ষত আছে অনিল কুমাৰ ঝা।\nবৰ্তমান চি আই ডিৰ বিশেষ আৰক্ষী সঞ্চালক ৰূপে কৰ্মৰত অনিল কুমাৰ ঝা। ১৯৮৬চনৰ আই পি এছ বিষয়া অনিল কুমাৰ ঝাৰ চাকৰিৰ কাৰ্যকাল অৱশ্যে ৮ মাহহে আছে। সেয়েহে ৮ মাহৰ বাবে তেওঁক এই পদত নিযুক্তি দিব নে নাই তাক লৈ সন্দেহ আছে।\nআৰক্ষী সঞ্চালক প্ৰধানৰ বাবে চৰ্চালৈ অহা আন এটা নাম হৈছে ১৯৮৬চনৰে আই পি এছ বিষয়া জ্যোতিৰ্ময় চক্ৰৱৰ্তী। বৰ্তমান ডেপুটেশ্যনত আছে এইগৰাকী আৰক্ষী বিষয়া। তালিকাত থকা আন এটা নাম হ’ল- মেঘালয়ৰ বৰ্তমানৰ আৰক্ষী সঞ্চালক প্ৰধান চন্দ্ৰনাথন।\nইতিমধ্যে এখন ৰাজ্যত আৰক্ষী সঞ্চালক প্রধান ৰূপে কৰ্মৰত এইগৰাকী বিষয়াকো অসমৰ আৰক্ষী সঞ্চালক প্ৰধান ৰূপে নিযুক্তি দিয়াৰ সম্ভাৱনা কিমান তাক লৈও সন্দেহ আছে। আনহাতে তালিকাত থকা আন দুগৰাকী আৰক্ষী বিষয়া হ’ল- এ কে সিনহা কাশ্যপ আৰু ভাস্কৰজ্যোতি মহন্ত।\nএ কে সিনহা কাশ্যপ বৰ্তমান অসম আৰক্ষীৰ বিশেষ আৰক্ষী সঞ্চালক প্ৰধান ৰূপে কৰ্মৰত হৈ আছে। ইফালে, ১৯৮৬চনৰে আই পি এছ বিষয়া ভাস্কৰজ্যোতি মহন্ত বৰ্তমান সীমান্ত শাখাৰ বিশেষ আৰক্ষী সঞ্চালক প্ৰধান।\nএই পাঁচোজনৰ মাজৰ পৰাই নিৰ্বাচন কৰা হ’ব অসম আৰক্ষীৰ পৰৱৰ্তী সঞ্চালক প্ৰধান। তালিকাত থকা সকলৰ ভিতৰত ভাস্কৰজ্যোতি মহন্ত বা জ্যোতিৰ্ময় চক্ৰৱৰ্তীক আৰক্ষী সঞ্চালক প্ৰধান ৰূপে নিযুক্তি দিয়াৰ সম্ভাৱনাও নথকা নহয়। কিয়নো অসম আৰক্ষীত দীৰ্ঘসময় ধৰি নিষ্ঠাৰে কাৰ্যনিৰ্বাহ কৰা ভাস্কৰজ্যোতি মহন্তৰ লগতে এই তালিকাত থকা আনজন অসমীয়া আই পি এছ বিষয়া হ’ল জ্যোতিৰ্ময় চক্ৰৱৰ্তী।\nঅসম আৰক্ষীৰ সংস্কাৰ আৰু আধুনিকীকৰণৰ ক্ষেত্ৰত পূৰ্বৰে পৰা এক দায়িত্বশীল ভূমিকা পালন কৰি আহিছে ভাস্কৰজ্যোতি মহন্তই। সেয়েহে ৰাজ্য চৰকাৰে বিশেষভাৱে এইগৰাকী বিষয়াৰ নাম আৰক্ষী সঞ্চালক প্ৰধানৰূপে বিবেচনা কৰাৰ সম্ভাৱনা আছে। অৱশ্যে কোনে শেষ মুহূৰ্তত এই দায়িত্ব লাভ কৰে সেয়া সময়তহে গম পোৱা যাব।\nকামপুৰত বাল্যবিবাহ! ১২ বছৰীয়া কন্যাক ৪০ বছৰীয়া লোকলৈ বিয়া দিয়াৰ যো-জা পিতৃৰ, VIDEO\nবানত ডুবিল বঙাইগাঁও চহৰ


প্ৰকৃত যােদ্ধা! ৰাছিয়াৰ বিৰুদ্ধে সাহসেৰে যুঁজ দিয়া ইউক্ৰেইনৰ ৰাষ্ট্ৰপতিৰ নামত অসমত চাহ - NEWS8 NorthEast\nHome/অসমীয়া/অসম/প্ৰকৃত যােদ্ধা! ৰাছিয়াৰ বিৰুদ্ধে সাহসেৰে যুঁজ দিয়া ইউক্ৰেইনৰ ৰাষ্ট্ৰপতিৰ নামত অসমত চাহ\nনিউজ ডেস্ক। ৰাছিয়াৰ বিশাল সামৰিক শক্তিৰ বিৰুদ্ধে অতি দক্ষতাৰে যুদ্ধক নেতৃত্ব দিয়া ইউক্ৰেইনৰ ৰাষ্ট্ৰপতি ভল’ডিমিৰ জেলেনস্কিৰ নামত অসমৰ এৰ’মিকা চাহে কৰিছে ব্ৰেণ্ডিং।\nজেলেনস্কিৰ দক্ষতা আৰু সাহসক সন্মান জনাই অসমৰ ৰঞ্জিত বৰুৱাই এৰ’মিকা কোম্পানীৰ নতুন অর্থডক্স চাহৰ নাম ‘জেলেনস্কি’ ৰাখিছে।\nইতিমধ্যে অনলাইনত বিক্ৰীৰ বাবে মুকলি কৰি দিয়া হৈছে এই চাহবিধ।\nৰাছিয়াৰ বিৰুদ্ধে সমুখ সমৰত অৱতীৰ্ণ হৈ ইউক্ৰেইনৰ ৰাষ্ট্ৰপতি ভল’ডিমিৰ জেলেনস্কিয়ে যিদৰে শক্তিশালী স্থিতি দেখুৱাবলৈ সক্ষম হৈছে ঠিক তেনেদৰেই ‘জেলেনক্সি’ নামৰ বিশেষ চাহৰো শক্তি আছে বুলি মন্তব্য কৰে ৰঞ্জিত বৰুৱাই।\nতেওঁ লগতে কয় যে নতুনকৈ মুকলি কৰা শক্তিশালী অসমৰ ক’লা চাহ— জেলেনস্কি হৈছে শক্তিশালী অসম চিটিচি আৰু হস্তশিল্প কাৰিকৰীৰ (আৰ্টিচনেল হেণ্ডক্রাফটেড) অসম অর্থোড’ চাহৰ এক বিশেষ মিশ্রণ।\nউল্লেখ্য যে, এখন সৰু ৰাষ্ট্ৰ হৈও ৰাষ্ট্ৰপতি ভল’ডিমিৰ জেলেনস্কিৰ সবল নেতৃত্বত ৰাছিয়াক বৰ্তমানো পৰাভূত কৰি ৰাখিবলৈ সক্ষম হৈছে ইউক্ৰেইনৰ সেনাই।\nঅসম বা ভাৰতৰ মানুহে ভল’ডিমিৰ জেলেনস্কিক বাস্তৱত দেখা নাপালেও তেওঁৰ নামৰ চাহ খাই নিজৰ শক্তিৰ অনুমান কৰিব পাৰিব বুলিও কোম্পানীটোৱে মন্তব্য কৰে।\nৰঞ্জিত বৰুৱাই কয়, ‘এই ‘মাল্টি ফ্লেভাৰ’ৰ চাহে আপোনাক উজ্জীৱিত কৰি তুলিব পাৰে।’ উল্লেখ্য যে, ৰঞ্জিত বৰুৱাৰ প্ৰচেষ্টাত গঢ় লৈ উঠা এৰ’মিকা টিৰ বিভিন্ন প্ৰকাৰৰ চাহে এতিয়া দখল কৰিছে বিশ্বৰ কেইবাখনো দেশৰ বজাৰ।\nপ্ৰথম অৱস্থাত ৫ প্ৰকাৰৰ চাহ প্ৰস্তুত কৰা এৰ’মিকা টিয়ে এতিয়া ৪২ প্ৰকাৰৰ চাহ প্রস্তুত কৰে। ভোট জলকীয়াৰ চাহ, নীলা চাহৰ জৰিয়তে এৰ’মিকা টি সমগ্ৰ ৰাজ্যৰ লগতে দেশৰ বিভিন্ন প্ৰান্তত জনপ্ৰিয় হৈ উঠিছে।\nইপিনে, ১০-১৫ দিনৰ ভিতৰত বিভিন্ন ই-কমার্চ ছাইটত বিক্ৰীৰ বাবে উপলব্ধ হ’বলগীয়া চাহবিধৰ পৰা লাভ কৰা এটা অংশ যুদ্ধত স্থানচ্যুৎ হোৱা ইউক্রেনিয়ান লোকৰ সহায় তথা মানৱীয় ক্ষেত্ৰত দান দিবলৈ পালে সুখী হ’ব বুলিও মত ব্যক্ত কৰিছে ব্যৱসায়ী বৰুৱাই।\n'আমি ৰাজনীতি বুজো…’ দ্য কাশ্মিৰী ফাইলছ সন্দৰ্ভত আৰু কি ক’লে পৰেশ বৰুৱাই?


Home JIBANAR-ANUBHAV JYOTI-RUPAM-DUTTA জীৱনৰ অনুভৱ জ্যোতিৰূপম দত্ত জীৱনৰ অনুভৱ\nxukhdukh.com December 09, 2016 JIBANAR-ANUBHAV, JYOTI-RUPAM-DUTTA, জীৱনৰ অনুভৱ, জ্যোতিৰূপম দত্ত,\nমাজুলীৰ চকুপানী আৰু প্ৰত্যাশা\nমোৰ কাৰ্য্যালয়ৰ দুটিমান কামৰ সংক্ৰান্তত কেইমাহমান আগতে মাজুলীলৈ গৈছিলো ৷ নিমাতীঘাটৰ পৰা কমলাবাৰী ঘাটলৈ বুলি পুৱাবেলাৰ আঠ বাজি ত্ৰিশ মিনিটত এৰিবলগীয়া ফেৰীখন কোনোমতে ধৰিবলৈ পাৰিলো ৷ ফেৰীখনৰ তলে ওপৰে অজস্ৰ মানুহ৷ বহাৰ কথাটো বাদেই থিয় হবলৈকো এডুখৰি ঠাই নাই ৷ কতো অকণো ঠাই নেদেখি ফেৰীখনৰ ওপৰৰ অংশলৈকে উঠি গলো ৷ তিনিখন ডাঙৰ গাড়ী আৰু বহু বাইক-চাইকেলেৰে থাহ খোৱা ফেৰীখনে সময়মতেই যাত্ৰা আৰম্ভ কৰিলে ৷ ক্ষন্তেকতে পুৱাবেলাৰ শান্ত লুইতৰ পৰা বলা এচাটি বতাহত গা-মন জুৰ পৰিল ৷ ফেৰীখনৰ চালকৰ কেবিনৰ কাষতে ৰেলিং এডালতে হেলান দি লুইতৰ অপুৰ্ব সুষমা চকুৰে পান কৰা আৰম্ভ কৰিলো ৷ এপাকত ফেৰীখনৰ চালকৰ কেবিনৰ চিচাৰ খিৰিকীখনেৰে ভিতৰলৈ ভুমুকিয়াই চাই দেখো চালকৰ সমুখত এডাল তেনেই সাধাৰণ ষ্টিয়েৰিং ৷ আন একো নাই ৷ ফেৰীখনৰ তলৰ অংশত থকা প্ৰকাণ্ড ইঞ্জিনটোৰ দায়িত্বত থকা মানুহজনক ইঞ্জিনটো চলোৱা বা বন্ধ কৰিবলৈ ইংগিত দিয়াৰ বাবে এটা সামান্য কলিংবেল ৷ অলপ দূৰ ভটিয়াই গৈয়েই ফেৰীখনৰ চালকে ইঞ্জিন বন্ধ কৰিবলৈ নিৰ্দেশ দিলে ৷ ইঞ্জিন বন্ধ হলেও ভটিয়নি সোঁতত ফেৰীখন লাহে লাহে আগুৱাই গৈ থাকিল ৷ এনেতে ফেৰীখনৰ সমুখৰ ফালে এজনে বিজুলী বাঁহ এডালেৰে পানী জুখি জুখি ফেৰীখনৰ চালকৰ উদ্দ্যেশি চিঞৰি চিঞৰি গভীৰতা আৰু দিশৰ বিষয়ে কৈ গ’ল ৷ এপাকত শুনিলো, “আঢ়ৈ ফুট ! মাত্ৰ আঢ়ৈ ফুট ৷ বাওঁফালে যা !”\nদুজনমানে ক’লে এয়া এক প্ৰতিদিনেই ঘটি থকা ঘটনা ৷ সদায়েই এই একেই পৰিস্থিতি ৷ লুইতৰ বুকু দিনে দিনে বাম হৈ আহিছে ৷ বালিত প্ৰায়েই নাওঁ বা ফেৰী লাগি ধৰে ৷ তেনে পৰিস্থিতিত কোনোবা বেলেগ ফেৰী বা নাওঁ আহিহে যাত্ৰীসকলক উদ্ধাৰ কৰে বা বিপদগ্ৰস্ত ফেৰী বা নাওখন মেৰামতি কৰিহে পাৰলৈ নিয়ে ৷ নতুন চৰকাৰৰ প্ৰস্তাবিত মাজু্লী-যোৰহাট সংযোগী দলংখনক লৈ সকলোৱেই আশাবাদী ৷ পিছে দলংখন সম্পুৰ্ণ হোৱালৈ কিছুসময়ৰ প্ৰয়োজন হ’ব ৷ এই সময়খিনিৰ বাবেই মাজু্লী-যোৰহাট সংযোগী জলপথৰ পৰিবহণৰ ক্ষেত্ৰত এক সুচিন্তিত তথা বিজ্ঞানভিত্তিক হ্ৰস্বম্যাদী পৰিকল্পনাৰ প্ৰয়োজন হৈছে ৷ নিশাৰ যাত্ৰা বা কুঁৱলীৰ সময়ৰ যাত্ৰাৰ কথা বাদেই দিলো, ফটফটীয়াকৈ পোহৰ থকা সময়ৰ দিনৰ যাত্ৰাও নিৰাপদ তথা সময়সুচী অনুসৰি সুনিশ্চিত নহয় ৷ দুই-একৰ সৈতে কথা পাতি গম পালো যে প্ৰতিকুল বতৰত ফেৰী বা নাওঁৰ চালকে কেবল অভিজ্ঞতা বা আন্দাজমতেহে যাত্ৰী তথা বয়বস্তুৰ মেটমৰা সম্ভাৰৰ ফেৰী বা নাওঁ ইপাৰ-সিপাৰ কৰে ৷ অত্যাধুনিক জিপিএছ বা আণ্ডাৰৱাটাৰ ছ’নাৰৰ ব্যৱহাৰৰ কথা বাদেই দিলো, সেই যাত্ৰাত এটি সামান্য কম্পাছৰ ব্যৱহাৰো নেদেখিলো ৷ অসমৰ পথ-পৰিবহনৰ ক্ষেত্ৰত যাত্ৰীৰ সুবিধাৰ অৰ্থে বহু অত্যাধুনিক দ্ৰুতবেগী তথা আৰামদায়ক বাছৰ আগমন ঘটিছে কিন্তু জলপথৰ পৰিবহনৰ ক্ষেত্ৰত এতিয়াও তাহানিৰ পুৰণি ফেৰী বা নাওঁকেইখনেই সাৰথি হৈয়েই আছে ৷ এফালে গুৱাহাটী তথা অসমৰ আন বহু চহৰ-গাওঁ-ভুঁইত সস্তীয়া জি.পি.এছ. লগোৱা বাহনৰ টিঘিলঘিলনি আনফালে অসমৰ এক ব্যস্ততম জলপথত কৌটিকলীয়া প্ৰযুক্তি !\nযা হওক, কোনো বাধা-বিঘিনি নোহোৱাকৈ কমলাবাৰী ঘাট পালোহি ৷ মাজুলীত মই কোনো হোটেল বা চাৰ্কিট হাউছত নাথাকি চিনাকি এজনৰ ঘৰতেই থাকিম বুলি ঠিক কৰা আছিল ৷ মোৰ কৰ্মসুত্ৰে চিনাকি ল’ৰাজনে কিবা এৰাব নোৱাৰা ব্যস্ততাৰ বাবে তেখেতৰ মাজু ককায়েকজনকেই মোক ঘাটৰ পৰা তেখেতসকলৰ ঘৰলৈ নিয়াৰ দায়িত্ব অৰ্পণ কৰিছিল ৷ যথাবিধি তেখেতৰ সৈতে সাক্ষাত হ’ল ৷ মাজুলীৰ এজন অমায়িক সুঠাম ডেকাল’ৰা ৷ ডেকাজনৰ মাৰ্জিত ব্যৱহাৰে মোক ক্ষন্তেকতে মুগ্ধ কৰিলে ৷ সেই সময়তে মোৰ বাবে অন্য এক বিস্ময় ৰৈ আছিল ৷ মোক নিবলৈ অহা সেই ডেকাজনৰ বৰ্তমানৰ কৰ্মক্ষেত্ৰ হ’ল আমেৰিকা যুক্তৰাষ্ট্ৰৰ ফ্লৰিডা ৷ কথা পাতি গম পালো বসন্ত শৰ্মা নামৰ মাজুলীৰ সেই কৰ্মঠ ডেকাজন বিশ্বৰ এক অন্যতম পঞ্চতাৰকা ‘ক্ৰুইজ’ কোম্পানীৰ এজন অভিজ্ঞ ‘চেফ’ ৷ মাজুলীৰ বিদ্যালয়তে শিক্ষাজীৱনৰ পাতনি মেলি যোৰহাটৰ ‘NEIMS’ প্ৰতিষ্ঠানৰ পৰা হোটেল মেনেজমেন্ট বিষয়ত কাৰিকৰী শিক্ষা গ্ৰহণ কৰি কিছুবছৰ বাংগালোৰৰ পঞ্চতাৰকা হোটেলত কাম কৰাৰ পাছত আমেৰিকাৰ এই বিখ্যাত ‘কাৰ্ণিভেল ক্ৰুইজ’ কোম্পানীত যোগ দিয়ে ৷ লুইতৰ বুকুত সাতুৰি-নাদুৰি ডাঙৰ হোৱা মাজুলীৰ এই সু-সন্তানজনে ইতিমধ্যে সমুদ্ৰৰ নীলা পানীত সৰ্বসাধাৰণৰ বাবে আকাশ-কুসুম সদৃশ অৱসৰ বিনোদনৰ প্ৰকাণ্ড তৰী বা অত্যাধুনিক ‘ক্ৰুইজ’ জাহাজত পৃথিৱীৰ বহু দেশ ভ্ৰমিছে ৷ অবিবাহিত এই ডেকাজনে মাজু্লীত নিজৰ পিতৃ-মাতৃ তথা পৰিয়ালৰ সৈতে ছুটী কটাবলৈ অহা সময়খিনিতে মোৰো এই যাত্ৰাৰ সময় মিলি যোৱাত যথেষ্ঠ আনন্দিত হ’লো ৷ মাজুলীত থকা সেই দুদিন এই ডেকাজনৰ সৈতে বহু সময় কটোৱাৰ সৌভাগ্য হ’ল ৷ অত্যাধুনিক প্ৰকাণ্ড প্ৰমোদ-তৰী এখনত উঠি সসাগৰা পৃথিৱী ভ্ৰমি ফুৰা কালচোৱাটো এই ডেকাজনে হেনো ইন্টাৰনেটৰ মাধ্যমেৰেই কাকত-পত্ৰ পঢ়ি নিয়মীয়াকৈ অসমৰ খবৰ-পাতি লৈ থাকে ৷ কথাত গম পালো এইজন ডেকা ফেচবুকৰ ‘অসমীয়াত কথা বতৰা’ গোটৰো সদস্য ৷\nসেই নিম্ন-মধ্যবিত্ত পৰিয়ালটোৰ তিনিওজন সন্তানে অশেষ কষ্টেৰে বৰ্তমান সমাজত প্ৰতিষ্ঠিত হৈছে ৷ এই ডেকাজনেও নিজৰ উপাৰ্জনৰ এক বুজন অংশ ককায়েক তথা ভায়েকৰ ব্যৱসায়ৰ বাবে ব্যয় কৰা কথাটোৱে মোক আপ্লুত কৰিলে ৷ আজিৰ যৌথ পৰিয়ালত পৰিয়ালৰ এজন সহোদৰে আনজনক আৰ্থিকভাৱে সহায় কৰা কথাবোৰ যেন লাহে লাহে নোহোৱা হৈ আহিছে ৷ তাৰ মাজতেই এই ডেকাজনৰ কথা আৰু কামবোৰ অলপ হলেও ব্যতিক্ৰম যেন অনুভুত হ’ল ৷ সচাকৈয়ে, সামাজিক জীৱনত বতৰ্মান সৰ্বত্ৰে দেখা পোৱা নৈতিকতাৰ অৱক্ষয়ৰ ছাঁ মাজুলীৰ জনজীৱনত এতিয়ালৈকে পৰা নাই ৷\nবসন্ত, মানে মাজুলীৰ সেই উদ্যমী ডেকাজনৰ লগত কথা পাতি মাজুলীৰ বৰ্তমানৰ পৰিস্থিতিৰ বিষয়ে বাৰুকৈয়ে জ্ঞাত হ’লো ৷ ডেকাই অত্যন্ত ক্ষোভেৰে জনালে, “মাজু্লীৰ গৰাখহনীয়া ৰোধৰ নামত আজিলৈকে বহু হেজাৰ কোটি খৰচ কৰা হ’ল ৷ পিছে বালিৰ বস্তাৰ নামত উটি যোৱা টকাবোৰ চহৰত আকাশলংঘী অট্টালিকা আৰু ৰাজপথত দৌৰা অত্যাধুনিক গাড়ীলৈহে ৰূপান্তৰিত হয় ৷ কেতিয়াবা ভাবো যে, বস্তাত বালি নভৰাই গৰাখহনীয়া ৰোধৰ আবন্টিত টকাৰে পাঁচটকীয়া মুদ্ৰা ভৰাই মাজুলীৰ চৌকাষে পাঁচটকীয়া মুদ্ৰাৰ পাহাৰসদৃশ মথাউৰি বান্ধি মাজুলীক ৰক্ষা কৰিব পৰা গ’লহেতেন !”\nডেকাজনৰ ক্ষোভৰ মৰ্মবেদনা অনুভৱ কৰি ব্যথিত হ’লো ৷ সৌ সিদিনাৰ কথা ৷ প্ৰায় দুমাহৰ আগতে প্ৰলয়ংকৰী বানে বনগাওঁ অঞ্চলৰ মথাউৰি খহাই পাঁচটি পৰিয়ালৰ ভেটি-মাটি উটুৱাই নি সমগ্ৰ মাজুলীৰ বাবেই বিপদৰ সৃষ্টি কৰিছিল ৷ এই কথা জ্ঞাত হোৱা মাত্ৰকে অসমৰ মুখ্যমন্ত্ৰী তথা মাজুলীৰ বিধায়ক সৰ্বানন্দ সোণোৱালদেৱে বনগাওঁৰ মথাউৰি তথা ৰিং-বান্ধটোৰ মেৰামতিৰ বাবে ১.৮০ কোটি টকা তৎকালীনভাৱে মোকোলাই দি জলসম্পদ বিভাগক যথোপযুক্ত ব্যৱস্থা লবলৈ নিৰ্দেশ দিছিল ৷ পিছে পৰিতাপৰ কথা যে প্ৰায় দুই কোটি টকাৰ ব্যয়সাপেক্ষ সেই মথাউৰিটোত যোৱা কেইদিনমান আগতে অহা মজলীয়া বানতেই পুনৰ আগৰ অৱস্থাপ্ৰাপ্ত হয় ৷ নৈপৰীয়া সদাশয় ৰাইজৰ প্ৰচেষ্টাত বালিৰ বস্তাৰে মথাউৰিটোৰ ফুটা হোৱা অংশ কেনেবাকৈ ঢাকি এক বৃহৎ অঘটন হোৱাৰ পৰা সমগ্ৰ মাজুলীবাসী ৰক্ষা পৰে ৷ প্ৰতিবাৰেই মুষ্টিমেয় কিছু অসাধু তথা দুৰ্নীতিপৰায়ণ লোকৰ বাবেই সমগ্ৰ মাজুলীলৈ ধ্বংসৰ অশনি সংকেত নামি আহে ৷\nমাজুলীবাসীৰ বাবে আন এটা সমস্যা হ’ল চিকিৎসাসেৱা ৷ চৰকাৰীভাৱে যৎপৰোনাষ্টি চেষ্টা চলালেও সৰ্বসাধাৰণৰ বাবে মাজুলীত এতিয়াও চিকিৎসাসেৱা সুচল নহয় ৷ উন্নত চিকিৎসাসেৱাৰ বাবে মাজুলীবাসীয়ে এতিয়াও যোৰহাট চহৰৰ চিকিৎসক বা চিকিৎসালয়ৰ ওপৰতে নিৰ্ভৰশীল ৷ মাজু্লীবাসীৰ বাবে এক অত্যাধুনিক সা-সুবিধাযুক্ত চিকিৎসালয়ৰ প্ৰয়োজনীয়তাৰ কথা কোনেই দুনাই কৰিব নোৱাৰে ৷ সুখৰ কথা যে বৰ্তমানৰ স্বাস্থ্যমন্ত্ৰীয়ে এই বিষয়ত গুৰুত্ব আৰোপ কৰা পৰিলক্ষিত হৈছে ৷\nএইবোৰ সমস্যাৰ ওপৰতে ভূতৰ ওপৰত দানহ পৰাদি যাতায়াতৰ কথাটোও আহি পৰে ৷ সৰ্বসাধাৰণৰ বাবে সহজলভ্য তথা এক সুচল পৰিবহনৰ ব্যৱস্থা মাজুলীবাসীৰ বাবে বৰ্তমান অতীব প্ৰয়োজনীয় হৈ পৰিছে ৷ উল্লেখযোগ্য যে ইতিমধ্যে অসমৰ পৰিবহন নিগমৰ তৰফৰ পৰা গুৱাহাটীলৈ ঢকুৱাখনা হৈ শীতাতপ নিয়ন্ত্ৰিত বাছসেৱা আৰম্ভ হৈছে ৷ কিন্তু পথৰ দুৰৱস্থাৰ হেতু এই পথছোৱা অতিক্ৰম কৰোতে প্ৰায় দহ-বাৰঘণ্টা সময়ৰ দৰকাৰ হয় ৷ অথচ মাজুলীৰ দক্ষিণপাৰৰ চহৰ যোৰহাটৰ পৰা গুৱাহাটীলৈ স্থলপথেৰে যাত্ৰাৰ সময় মাথো পাঁচৰ পৰা ছয়ঘন্টা ৷ গতিকেই যোৰহাট-মাজু্লী সংযোগী দলঙৰ দৰে দীৰ্ঘম্যাদী পৰিকল্পনাৰ সমানুপাতিকভাৱে হ্ৰস্বকালীনভাৱে প্ৰতিকুল পৰিবেশতো দিনে-নিশাই চলিব পৰা অত্যাধুনিক দ্ৰুতবেগী ফেৰী বা ‘হোভাৰক্ৰাফট’ সেৱা অতিকৈ প্ৰয়োজনীয় হৈছে ৷\nএসময়ত মাজুলীৰ খাল-ডোঙাত বোকা-পানী খচি বৰ্তমান মহাসমুদ্ৰৰ ঢৌত উটি-ভাহি ফুৰা মাজু্লীৰ পাহোৱাল ডেকা বসন্তৰ দৰে নতুন প্ৰজন্মৰ অনেকজনৰ ওচৰত মাজুলীৰ প্ৰগতিৰ বাবে আমি প্ৰত্যেকজন অসমীয়াই দায়বব্ধ হোৱা উচিত ৷ অসম আৰু অসমীয়াৰ বাবে মাজুলী যেন এক সুজলা-সু্ফলা তথা চিৰ-যুগমীয়া সাংস্কৃতিক ঐতিহ্যৰ বাহকৰূপে অনন্তকাললৈ অক্ষুন্ন থাকে তাৰেই কামনা কৰিলো ৷\nলেখকৰ ঠিকনাঃ হাতীশিলা, চন্দ্ৰপুৰ, গুৱাহাটী ৷ ফোন : ৯৮৬৪০১১৮১১\nTags # JIBANAR-ANUBHAV # JYOTI-RUPAM-DUTTA # জীৱনৰ অনুভৱ # জ্যোতিৰূপম দত্ত\nBy xukhdukh.com on December 09, 2016\nhomoyopojogi lekha .


অসমৰ CAA-বিৰোধিতাৰ তাৎপৰ্য্য তথ্যৰে ব্যাখ্যা জাহ্নু বৰুৱাৰ\nDecember 28, 2019 10:02 pm\nজাহ্নু বৰুৱাৰ ফাইল ছবি।\nপ্ৰসিদ্ধ ছবি নিৰ্মাতা জাহ্নু বৰুৱাই ভাৰতৰ চৰকাৰী তথ্য আৰু ৰাষ্ট্ৰসংঘৰ খিলঞ্জীয়া লোকৰ অধিকাৰ ঘোষণাপত্ৰ দাঙি ধৰি অসমৰ বাহিৰৰ লোকৰ বাবে নাগৰিকত্ব (সংশোধন) আইন ২০১৯বিৰোধী ৰাজ্যবাসীৰ বিৰোধিতাৰ তাৎপৰ্য্য ব্যাখ্যা কৰিছে।\nএটা ভিডিঅ’যোগে বৰুৱাই কৈছে যে অসমৰ সমাজ “ধৰ্মভিত্তিক” নহয় আৰু কা-ক লৈ ইয়াৰ মানুহৰ আশংকা খিলঞ্জীয়া “ভাষা-সংস্কৃতি”কেন্দ্ৰিক। তেওঁ কয় যে অসমত বহু গোষ্ঠী, ধৰ্ম, বৰ্ণৰ লোকে শতিকাজুৰি সম্প্ৰীতিৰে বাস কৰি আহিছে।\nলোকপিয়লৰ তথ্যৰে বৰুৱাই দেখুৱাইছে যোৱা সময়চোৱাত অসমত অসমীয়াভাষী হ্ৰাসৰ বিপৰীতে বাংলাভাষী বৃদ্ধি পোৱাৰ তথ্য আৰু সম্ভাৱ্য ভৱিষ্যত সম্ভাৱনা।\nচুবুৰীয়া বাংলাদেশৰ পৰা প্ৰব্ৰজনক স্বীকাৰ কৰি অসম চুক্তিমতে ১৯৭১ চনলৈকে অসমে প্ৰায় ২০ লাখ অবৈধ অনুপ্ৰৱেশকাৰী গ্ৰহণ কৰা বুলি উল্লেখ কৰি বৰুৱাই প্ৰশ্ন কৰিছে ইয়াৰ পিছত কা-ৰ অধীনত নাগৰিকত্ব পোৱাসকলক ৰাজ্যখনে গ্ৰহণ কৰিব লগা হোৱাটো ন্যায়সংগতনে?\nদ্বিতীয়তে, সংসদত গৃহ মন্ত্ৰী অমিত শ্বাহৰ মন্তব্যৰ আধাৰত এনে লোকৰ সংখ্যা “লাখ বা কোটি” হোৱাৰ সম্ভাৱনা উল্লেখ কৰি বৰুৱাই কৈছে এনে লোক ৭০ লাখ হ’লেও ২০২১ চনলৈ বাংলাভাষীৰ সংখ্যাই অসমীয়াক অতিক্ৰম কৰিব।\nএনে লোকৰ প্ৰকৃত সংখ্যা কিমান সেয়া কোনেও নাজানে বুলি উল্লেখ কৰি বৰুৱাই কৈছে যে বিভিন্নজনে বিভিন্ন সংখ্যা দাঙি ধৰি আহিছে।\nআকৌ এই লোকসকলৰ সমস্যাটো “ৰাষ্ট্ৰীয়” বুলি উল্লেখ কৰি কা-সমৰ্থকসকলে মানুহবিলাকক ভাৰতৰ সকলো ৰাজ্যই ভগাই ল’ব বুলি মাজে-সময়ে দাবী কৰি থকাৰ প্ৰসংগত বৰুৱাৰ প্ৰশ্ন, কোন ৰাজ্য এওঁলোকক গ্ৰহণ কৰিবলৈ ৰাজী আছে?\nতেওঁ দেখুৱাইছে যে এনে লোক যদি ১ কোটি হয়, তেন্তে বৃহৎ ৰাজ্য ৰাজস্থানে ভূমিৰ হিচাপত ১০ লাখতকৈ অধিক লোকক আশ্ৰয় দিব লাগিব। তেওঁ লগতে কয়, ষষ্ঠ অনুসূচীৰ এলেকা বাদ দি অসমে ভাৰতৰ কেৱল ১.৬৭ শতাংশ ভূমি অধিকাৰ কৰি আছে।\nআনহাতে ভাৰত ৰাষ্ট্ৰসংঘৰ খিলঞ্জীয়া অধিকাৰ বিষয়ক ঘোষণাপত্ৰৰ “স্বাক্ষৰকাৰী” বুলি উল্লেখ কৰি বৰুৱাই কয় যে কা বলবৎকৰণে এই ঘোষণাৰ বিশেষকৈ ইয়াৰ ১২, ১৩, ২৬ আৰু ৩১ অনুচ্ছেদৰ “বৃহৎ উলংঘন” কৰিব।\nৰাষ্ট্ৰীয় চলচ্চিত্ৰ সন্মান প্ৰাপক চিনেমা নিৰ্মাতাগৰাকীয়ে কা-বিৰোধিতাৰে শেহতীয়াকৈ এক চৰকাৰী কাৰ্য্যসূচীৰ পৰা তেওঁৰ ছবি প্ৰত্যাহাৰ কৰিছিল।


Home CURRENT ISSUES DR-BIJOY-KRISHNA-CHETIA ডঃবিজয় কৃষ্ণ চেতিয়া সাম্প্ৰতিক প্ৰসংগ সাম্প্ৰতিক প্ৰসংগ\nxukhdukh.com December 02, 2017 CURRENT ISSUES, DR-BIJOY-KRISHNA-CHETIA, ডঃবিজয় কৃষ্ণ চেতিয়া, সাম্প্ৰতিক প্ৰসংগ,\nঅসমৰ বন আৰু পৰিৱেশঃ স্পৰ্শকাতৰ কিছু চিন্তা\nসাম্প্ৰতিক সময়ত অসমত বন্যপ্ৰানী আৰু মানুহৰ সংঘাত এক সাধাৰণ ঘটনালৈ পৰিণত হোৱা যেন আমাৰ অনুভৱ হয় আৰু ইয়াৰ সমসাময়িকভাৱে বন্যপ্ৰানীৰ হত্যা ঘটনাবোৰকও একোটা সাধাৰণ নিত্য নৈমত্তিক ঘটনা দৰে চৰকাৰ বা ৰাইজে গণ্য কৰিবলৈ লোৱা যেন আমাৰ অনুভৱ হয়।\nযদিও অসমৰ নতুন পৰিৱৰ্তনকামী চৰকাৰৰ বনমন্ত্ৰী গৰাকীৰ উদ্যম শলাগিব লগীয়া, তথাপিও বনবিভাগৰ কৰ্ম সংস্কৃতিকলৈ অসমীয়া ৰাইজ যে যোৱা ডেৰটা বছৰে যে সন্তষ্ট নহয়, সেই কথাও স্পষ্ট।\nযোৱা ডেৰটা বছৰে বনবিভাগৰ কৰ্মসূচী সমূহ বিশ্লেষণ কৰিলে আমি অনুভৱ কৰোঁ, অসম চৰকাৰৰ বন বিভাগটো এটা বিয়াগোম নিষ্কমা বিভাগ। কিয়নো বিয়াগোম বিভাগটোৰ বহুত বিষয়া, উপ-বিষয়া থকা স্বত্বেও চোৰাং বালি ট্ৰাক ধৰিবলৈ, চোৰাং কাঠৰ কুণ্ডা ধৰিবলৈ, অবৈধ পাহাৰ খন্দা বন্ধ কৰিবলৈ, চোৰাং চিকাৰীয়ে হত্যা কৰা গঁড়ৰ খবৰ লবলৈ, হাতী মৰাৰ খবৰ ল'বলৈ মাননীয়া মন্ত্ৰী মহোদয়াই স্বয়ং ঢপলিয়াই যোৱাটোৱে নিশ্চয়কৈ আমাৰ ধাৰণাটোকে শুদ্ধ বুলি প্ৰতীয়মান কৰে।এই ধাৰণাক আৰু সূক্ষ্মভাৱে বিশ্লেষণ কৰিলে আমাৰ মনত তলৰ প্ৰশ্নবোৰৰ সূচনা হয়,\n১। বন বিভাগত মন্ত্ৰী মহোদয়াক বাদ দি বাকী সকলো ৰাজহুৱা ধন\nঅপচয় কৰা মানৱসম্পদ ।\n২। বিভাগীয় মন্ত্ৰী গৰাকী বিভাগৰ বৰমূৰীয়া সকলক নিয়ন্ত্ৰণ ও\nপৰিচালনা কৰিবলৈ সক্ষম নহয়।\n৩। বন বিভাগৰ কোনো সুনিদিষ্ট বৈজ্ঞানিক কৰ্ম-সংস্কৃতি নাই।\nমহোদয়া ছটা মাহ বাগৰি যোৱা পিছত আজি তাৰিখত আমি অনুভৱ কৰোঁ অসমত বন্যপ্ৰানী-মানুহৰ স্ংঘাত আৰু বনপ্ৰানী হত্যা সমস্যাটো স্থায়ী সমাধানৰ স্বাৰ্থত এটা আবেগ বৰ্জিত বৈজ্ঞানিক পৰিৱেশ গঢ়ি তোলা অতিকৈ প্ৰয়োজন আহি পৰিছে। আমাৰ চিন্তাৰে ঢুকি পোৱা কিছু দিশৰ প্ৰতি আপোনাৰ দৃষ্টিআৰ্কষণ কৰা চেষ্টা কৰিলোঁ,\n১। ভাৰতীয় ৰেলৱে , অসম পৰিবহন বিভাগ আৰু আপোনাৰ বন বিভাগে বন্য প্ৰাণী সুৰক্ষাৰ বাবে নূন্যতম উমৈহতীয়া কাৰ্যসূচী (Common Minimum Programme) প্ৰস্তুত কৰিব নোৱাৰে নে? এই কাৰ্যসূচীৰ মূল উদ্দেশ্য হব পৰিবহন সংস্থাসমূহক জীৱ-জন্তু অহা-যোৱা কৰা বাটসমূহত (animal corridor) গ্ৰহন কৰিব লগীয়া প্ৰয়োজনীয় সাৱধানতাৰ প্ৰতি সজাগ ও দায়বদ্ধ কৰা।এইক্ষেত্ৰত প্ৰয়োজন সাপেক্ষে GIS Mapping দ্বাৰা জীৱ-জন্তুৰ বাটসমূহ চিনাক্তকৰণ কৰি, সেইসমূহক বনবিভাগৰ মেপত তথা webpage ত সন্নিবিষ্ট কৰা হওঁক আৰু লগতে এইদিশত জনসচেতনতা বৃদ্ধিৰ বাবে প্ৰয়োজনীয় কাৰ্যসূচী গ্ৰহন কৰা হওঁক।এইখিনিতে উল্লেখ কৰি থোৱা ভাল হব যে North Eastern Space Application Centre, Umiam,Meghalaya য়ে ২০০৭-২০১১ বৰ্ষৰ বাবে অসমৰ গঁড়ভঙা আৰু ৰাণী সংৰক্ষিত বনাঞ্চলত “Habitat mapping and identification of corridors for the movements of elephant using remote sensing and GIS in selective site of Assam” শীৰ্ষক এক অধ্যয়ণ কৰিছিল। এই অধ্যয়ণৰ মূল লক্ষ্য আছিল দ্বীপৰবিল আৰ ইয়াৰ দাঁতি কাষৰীয়া বনাঞ্চলত হাতী-মানুহ সংঘাতৰ কাৰণ নিৰূপণ কৰা আৰু এই অঞ্চলত ৰেলৱে(Railway)বাবে হোৱা হাতী দূৰ্ঘটনা অঞ্চলসমূহ সঠিকভাৱে চিনাক্ত কৰি, হাতীৰ দূৰ্ঘটনা সংখ্যা হ্ৰাস কৰিবলৈ প্ৰয়োজনীয় ব্যৱস্থা গ্ৰহন কৰা। আমি বিশ্বাস কৰোঁ, এনেধৰণৰ অধ্যয়ণৰ আজি তাৰিখত আৰু প্ৰয়োজন আছে, লগতে উপৰোক্ত সমস্যা দুটা সঠিক সমাধানৰ স্বাৰ্থত এই অধ্যয়ণসমূহৰ পৰা স্ংগৃহীত তথ্যসমূহৰও সঠিক বৈজ্ঞানিক বিশ্লেষণৰ খুবেই প্ৰয়োজন আছে বুলি আজি তাৰিখত আমি অনুভৱ কৰোঁ।\n২। হাতী মানুহৰ সংঘাত ৰোধ কৰিবলৈ আপোনাৰ বিভাগে ভাৰতৰ বা বিশ্বৰ বিভিন্ন প্ৰান্তৰ case study বোৰ অধ্যয়ণ কৰা ব্যৱস্থা কৰিছে নে? ভাৰতৰ উৰিষ্যা, ছতিশগড় আৰু ঝাৰখণ্ডত প্ৰতি বছৰে প্ৰায় ৬৫% লোকৰ মৃত্যু হাতী মানুহৰ সংঘাতৰ বাবে হয়। এই ৰাজ্যবোৰে সমস্যাটো ৰোধ কৰিবলৈ প্ৰস্তুত কৰা কাৰ্যসূচী আৰু আপোনাৰ বন বিভাগে প্ৰস্তুত কৰা কাৰ্যসূচীৰ এক তুলনামূলক অধ্যয়ণৰ ব্যৱস্থা কৰিলে আমি অনুভৱ কৰোঁ আমাৰ ৰৈ যোৱা ভুল সমূহ চিনাক্তকৰণত সুবিধা হব আৰু সময়োপযোগী আচঁনি প্ৰস্তুত কৰাত সহায়ক হব। (প্ৰয়োজনত elephant in the room শীৰ্ষক পুস্তিকাখন google ত বিচাৰি পঢ়িব পাৰে)\n৩। অসমত বৰ্ধিত চাহ বাগিছা বা কিছু উদ্যোগৰ পৰিৱেশ সুৰক্ষা নীতি আওকান কৰা মনোভাৱে হাতী মানুহৰ সংঘাতক নতুন মাত্ৰা দিছে বুলি আপুনি অনুভৱ কৰে নে? উদাহৰণ স্বৰূপে নুমলীগড় শোধনাগাৰৰ দেৱাল ভাঙিবলৈ National Green Tribunal(NGT) য়ে দিয়া নিৰ্দেশক আপুনি কি বুলি বিবেচনা কৰিব। আমি শংকিত নহয় এই ভাঙিবলৈ দিয়া নিৰ্দেশৰ বাবে , আমি শংকিত MoEF য়ে ১৯৯৬ চনতে নিৰ্ধাৰণ কৰা No Development Zone ত কেনেকৈ কোনে নিৰ্মাণৰ অনুমতি দিলে, এইবোৰ কেনে চিন্তাৰ প্ৰতিফলন। আৰু শেহতীয়াকৈ শোণিতপুৰত ৰামদেৱৰ প্ৰস্তাৱিত আয়ুবেৰ্দিক ফাৰ্মত বন্যহস্তীৰ কৰুণ মৃত্যুও আমাৰ দৃষ্টিত পৰিৱেশ সুৰক্ষা বা বন্যপ্ৰানী সুৰক্ষা আওকান কৰা এক উৎকৃষ্ট উদাহৰণ।\nএইখিনিতে বন আৰু পৰিৱেশ সুৰক্ষা সম্পৰ্কীয় এটা গুৰুত্বপূৰ্ণ বিষয় মন্ত্ৰী মহোদয়াৰ দৃষ্টি আৰ্কষণৰ বাবে উপস্থাপন কৰিব বিচাৰিছোঁ, বিষয়টো হ’ল “কেন্দ্ৰীয় চৰকাৰৰ শেহতীয়া পৰিৱেশ সুৰক্ষা চিন্তা আৰু ইয়াৰ সফল ৰূপায়ণত ৰাজ্য চৰকাৰৰ দায়বদ্ধতা”। কেন্দ্ৰীয় বন আৰু পৰিৱেশ মন্ত্ৰী মাননীয় প্ৰকাশ জাভেদকাৰে ২০০৬ চনৰ “পাৰিপাৰ্শ্বিক প্ৰভাৱ জৰীপ” বিষয়ক জাননীখনৰ (Environmental Impact Assessment,Notifification 2006)সংশোধন ঘটাই Gazette of India, vide SO No.141 (E) দ্বাৰা এক নতুন জাননী জাৰি কৰে। এই জাননী দ্বাৰাই “পাৰিপাৰ্শ্বিক প্ৰভাৱ জৰীপ”ৰ ওপৰত নিৰ্ভৰ কৰি B2 গোটৰ খনিৰ (বিশেষকৈ বালি খনি আৰু গৌণ মণিক খনি) বাবে প্ৰস্তুত কৰা পাৰিপাৰ্শ্বিক অনুজ্ঞাপত্ৰ প্ৰদানৰ কতৃত্ত্বক বিকেন্দ্ৰীকৰণ(decentralization)কৰি এই কতৃত্ত্বক জিলা পৰ্য্যায়লৈ সম্প্ৰসাৰিত কৰা ব্যৱস্থা কৰে। এই বিকেন্দ্ৰীকৰণৰ মূল উদ্দেশ্য আছিল পৰিৱেশ সুৰক্ষা বিষয়ক গুৰুত্ব দি বালি খনন(sand mining), গৌণ মণিক খনন (minor mineral mining) আদি প্ৰক্ৰিয়া সমূহক সৱল কৰা। কেন্দ্ৰীয় চৰকাৰৰ এই আঁচনিক সফল কৰি তুলিবলৈ জিলা পৰ্য্যায়ত তলত উল্লেখ কৰা ধৰণে দুখনকৈ কমিটি গঠনৰ নিৰ্দেশ দিয়া হয়,\nক।জিলাৰ পাৰিপাৰ্শ্বিক প্ৰভাৱ জৰীপ কৰ্তৃপক্ষ (District Environmental Impact Assessment Authority, DEIAA): B2 গোটৰ খনিৰ বাবে প্ৰয়োজনীয় পাৰিপাৰ্শ্বিক অনুজ্ঞাপত্ৰ প্ৰদান কৰিবলৈ জিলা উপায়ুক্ত অধীনত গঠিত এইখন এখন চাৰিজনীয়া উচ্চ পৰ্য্যায়ৰ কমিটি। এই কমিটিখনৰ আন সদস্যসকল হ’ল, ৰাজহ খণ্ড বিষয়া, জিলা বন বিষয়া আৰু উপায়ুক্তই নিব্বাচিত কৰা বিশেষজ্ঞ।\nখ।জিলা পৰ্য্যায়ৰ বিশেষজ্ঞ অনুমোদন কমিটি(District Level Expert Appraisal Committee, DEAC): প্ৰথমখন কমিটিক সহায় কৰিবলৈ জিলা জলসিঞ্চন বিভাগৰ কাৰ্যবাহী অভিযন্তা অধীনত গঠন কৰা এইখন এখন ১১ জনীয়া কমিটি।এই কমিটিত ভূ-তত্ত্ববিদ, ৰিৰ্মট ছেনছিং বিশেষজ্ঞ, প্ৰদূষণ নিয়ন্ত্ৰণ বৰ্ডৰ সদস্যকে আদি কৰি জিলা প্ৰতিটো কাৰিকৰী বিভাগৰ প্ৰতিনিধিক অন্তভূক্ত কৰা হয়।\nওপৰৰ ব্যাখ্যাখিনি দ্বাৰা পৰিৱেশ সুৰক্ষা ক্ষেত্ৰত কেন্দ্ৰীয় চৰকাৰে সূক্ষ্ম বৈজ্ঞানিক চিন্তাৰে গ্ৰহন কৰা আঁচনি বিষয়ে এক সম্যক ধাৰণা দিবলৈ চেষ্টা কৰা হ’ল।\nএতিয়া আহোঁ মূল প্ৰসংগলৈ, কেন্দ্ৰীয় চৰকাৰৰ নিৰ্দেশ অনুসৰি অসমৰও প্ৰতিখন জিলাতে উপৰোক্ত কমিটি দুখন গঠন কৰা হ’ল, প্ৰতিখন কমিটিতে প্ৰয়োজনীয় বিশেষজ্ঞও অন্ত:ভূক্ত কৰা হ’ল।কিন্তু বৰ্তমান সময়ত এই কমিটি সমূহ কিমান কৰ্মদক্ষ, এই বিষয়লৈ ৰাইজৰ মনত ক্ৰমাত সন্দেহ অনুভূত হোৱা যেন আমাৰ অনুভৱ হয়। কাৰণ শেহতীয়াকৈ খবৰ কাগজত পোৱা বহুকেইটা খবৰ মতে অসমৰ দুই এখন জিলাত নদীৰ গৰাখহনীয়া হোৱা অঞ্চলতে বালি খননৰ অনুমতি দিয়া হৈছে।গতিকে সন্দেহ অনুভূত হোৱাটো অমূলক নহয় আৰু এনেধৰণৰ চিন্তাৰ পৰা দুটা কথা অনুমান কৰিব পাৰি,\nক।জিলা কমিটি সমূহ পৰিৱেশ সুৰক্ষা প্ৰতি দায়বদ্ধ নহয়।\nখ।কমিটিৰ সদস্যসকল প্ৰয়োজনীয় পৰিৱেশ বিজ্ঞানৰ কাৰিকৰী জ্ঞানত চহকী নহয়।\nআমি অনুভৱ কৰোঁ খনিজ সম্পদৰ খনন তথা উন্নয়ণ দেশীয় অৰ্থনৈতিক ব্যৱস্থাৰ বাবে অতিকৈ প্ৰয়োজন, কিন্তু একেসময়তে আমি দৃঢ়ভাৱে বিশ্বাস কৰোঁ এই উন্নয়ণৰ ফলত প্ৰাকৃতিক ভাৰসাম্যত বিঘ্নিত হব নালাগিব। আৰু ইয়াৰ বাবে উপৰোক্ত জিলা কমিটি দুখনে নিজা দায়িত্ব নিষ্ঠাসহকাৰে পালন কৰিব লাগিব। এইক্ষেত্ৰত উপৰোক্ত কমিটি দুখনক অধিক কাৰ্যক্ষম কৰি তুলিবলৈ আমাৰ কিছু চিন্তা তলত উল্লেখ কৰিলোঁ,\nক।পৰিৱেশ সংক্ৰান্তীয় অনুজ্ঞাপত্ৰ লাভৰ বাবে মানিব লগীয়া কেন্দ্ৰীয় চৰকাৰৰ প্ৰতিটো নিয়ামাৱলী জিলাৰ সংশ্লিষ্ট বিভাগত সহজে উপলব্ধ হওঁক। প্ৰয়োজনত জিলা উপায়ুক্তৰ webpage ত ইয়াক সন্নিৱিষ্ট কৰা হওঁক।\nখ।প্ৰতিখন জিলাৰে আধুনিক GIS Geological Map প্ৰস্তুত কৰা হওঁক আৰু ভূ-তাত্ত্বিক স্পৰ্শকাতৰ অঞ্চলসমূহ চিনাক্তকৰণৰ ব্যৱস্থা কৰা হওঁক।\nগ।প্ৰতিখন জিলাতে সাম্ভাৱ্য খনি প্ৰদূষণৰ জৰীপ (Mining population) কৰা ব্যৱস্থা কৰা হওঁক।\nঘ।পাৰিপাৰ্শ্বিক ভাৰসাম্যতা বিষয়ত জনসচেতনতা বৃদ্ধিৰ বাবে পঞ্চায়ত পৰ্য্যায়ত সঘনে আলোচনা চক্ৰ, কৰ্মশালা আদি আয়োজন কৰা ব্যৱস্থা কৰা হওঁক।\nশেষত বিভাগীয় মন্ত্ৰী মহোদয়ালৈ আমাৰ এটাই অনুৰোধ, আপোনাৰ উদ্যামী মনক লৈ আমাৰ তিলমাত্ৰও সন্দেহ নাই, মাথো এই উদ্যমক সুচিন্তিত সময়োপযোগী ব্যৱস্থাপনাৰে আগুৱাই নিয়াৰ প্ৰদক্ষেপ গ্ৰহণ কৰক আৰু অসমৰ বন বিভাগটোক সৰ্বাংগ সুন্দৰ কৰি তোলক।\nলেখকঃ ভূতত্ত্ববিদ শিৱসাগৰ,অসম। মোবাইল- ৯৯৫৪২-৫৩৫৫৩\nTags # CURRENT ISSUES # DR-BIJOY-KRISHNA-CHETIA # ডঃবিজয় কৃষ্ণ চেতিয়া # সাম্প্ৰতিক প্ৰসংগ\nBy xukhdukh.com on December 02, 2017\nLabels: CURRENT ISSUES, DR-BIJOY-KRISHNA-CHETIA, ডঃবিজয় কৃষ্ণ চেতিয়া, সাম্প্ৰতিক প্ৰসংগ


corona-vaccination-drive-in-schools-of-assam-to-begin-from-monday-ghy-balen– News18 assam\nCorona Vaccine: সোমবাৰৰ পৰা বিদ্যালয়ে বিদ্যালয়ে দিয়া হ'ব ভেকচিন, মুঠ ২০ লাখ যুৱক-যুৱতীক প্ৰতিষেধক প্ৰদানৰ লক্ষ্য!\nAssam Corona Vaccination: ৯ জানুৱাৰীৰ ভিতৰত ১৫ৰ পৰা ১৮ বছৰৰ ভিতৰৰ লোকক ১০০% ভেকচিন প্ৰদানৰ লক্ষ্য চৰকাৰৰ!\nLast Updated : January 02, 2022, 18:34 IST\nসোমবাৰৰ পৰা বিদ্যালয়ে বিদ্যালয়ে ভেকচিন (Corona Vaccine) প্ৰদান কৰিব ৰাজ্যৰ স্বাস্থ্য বিভাগে ৷ বিদ্যালয় মহাবিদ্যালয়ৰ ১৫ৰ পৰা ১৮ বছৰ বয়সৰ ছাত্ৰ-ছাত্ৰীসকলক স্বাস্থ্য বিভাগে প্ৰদান কৰিব ভেকচিন ! ৭ দিনত ২০ লাখ ভেকচিন প্ৰদানৰ লক্ষ্য লৈছে স্বাস্থ্য বিভাগৰ ৷\nজিলাভিক্তিত উপাযুক্তসকলে দৈনিক প্ৰদান কৰিব ভেকচিন ৷ ৭ দিনৰ ভিতৰত ১৫ ৰ পৰা ১৮ বছৰৰ শিক্ষাৰ্থীসকলক ভেকচিন প্ৰদান কাৰ্য্য সম্পন্ন কৰাৰ লক্ষ্য নিৰ্ধাৰণ কৰা হৈছে ৷ মুখ্যমন্ত্ৰী হিমন্ত বিশ্ব শৰ্মা (Himanta Biswa Sarma)ই দুলীয়াজানত আৰু স্বাস্থ্য মন্ত্ৰী কেশৱ মহন্ত (Keshab Mahanta)ই গুৱাহাটীত শুভাৰম্ভ কৰিব এই ভেকচিন প্ৰদান অনুষ্ঠানৰ ৷ চৰকাৰী-বেচৰকাৰী কোনো এগৰাকী শিক্ষাৰ্থী যাতে ভেকচিন লাভৰ পৰা বঞ্চিত নহয় তাৰ প্ৰতি বিশেষ লক্ষ্য থাকিব স্বাস্থ্য বিভাগৰ ৷\nইপিনে বিদ্যালয়ৰ বাহিৰত থকা ১৫ বছৰৰ উৰ্ধৰ যুৱক-যুৱতীক পূৰ্বৰ কেন্দ্ৰসমূহত ৩ জানুৱাৰীৰ পৰা প্ৰদান কৰা হ'ব ভেকচিন ৷\nউল্লেখ্য যে হাইস্কুল আৰু উচ্চতৰ মাধ্যমিক চূড়ান্ত পৰীক্ষাৰ প্ৰাকক্ষণত দ্বিতীয় পালি ভেকচিন সম্পন্ন কৰাৰ কঠোৰ নিৰ্দেশ স্বাস্থ্য মন্ত্ৰী কেশৱ মহন্তৰ ৷\nFirst published: January 02, 2022, 18:34 IST\nCorona VaccineCovid vaccineHimanta Biswa Sarma


মৰিয়নিৰ সীমান্তৱৰ্তী কৃষকক দিচৈ ভেলীত খেতি নকৰিবলৈ আঁওচেনডেন ভিলেজ কাউন্সিলৰ জাননী\nNESO’s ‘Black Day’ on Dec 11 against CAA\nThe North East Students’ Organisation (NESO) will observe December 11 asa“Black Day” across the seven Northeast states by displaying black flags and black banners at important locations.\nUnion Minister Nitin Gadkari on Friday inauguratedamajor National Highway project in Nagaland and laidafoundation stone for 14 other NH projects withacost of about Rs 4,127 crores.\nIndian Army honours heroes of 1962 war\nWalong in Arunachal Pradesh, the Eastern most valley of our country witnessed the bloodiest battle better known as the “Battle of Walong” during Indo-China conflict of 1962.\nনাগালেণ্ডত নিতিন গাডকাৰীৰ চাৰি হাজাৰ কোটি টকাৰ ৰাষ্ট্ৰীয় ঘাইপথ প্ৰকল্পৰ আধাৰশিলা স্থাপন\nকেন্দ্ৰীয় মন্ত্ৰী নিতিন গাডকাৰীয়ে শুক্ৰবাৰে নাগালেণ্ডত ৪,১২৭ কোটি টকাৰ ২২৬কিঃমিঃ দৈৰ্ঘ্যৰ ১৫টাকৈ ৰাষ্ট্ৰীয় ঘাইপথ নিৰ্মাণ প্ৰকল্পৰ আধাৰ-শিলা স্থাপন কৰে ৷\nঅসমত ক’ভিডত মৃত্যু হোৱা লোকৰ সংখ্যা ৯৮৩ গৰাকীলৈ বৃদ্ধি:নতুনকৈ দুগৰাকী লোকৰ মৃত্যু\nঅসমত এতিয়ালৈ দুই লাখ বাৰ হাজাৰতকৈয়ো অধিক লোক কৰ’নাত সংক্ৰমিত হৈছে আৰু চিকিৎসাৰ অন্তত দুই লাখ আঠ হাজাৰতকৈয়ো অধিক লোক সুস্থ হৈ উঠিছে।ইফালে চুবুৰীয়া ৰাজ্য নাগালেণ্ডত বুধবাৰে নতুনকৈ ৪৫ গৰাকী লোক ক’ভিড প’জিটিভ হয়।ইয়াৰ ফলত ৰাজ্যখনত মুঠ ক’ভিড আক্ৰান্ত লোকৰ সংখ্যা ১১২৫৪ গৰাকীলৈ বৃদ্ধি পায়।\nConrad warns against unauthorized enforcement of ILP\nMeghalaya Chief Minister Conrad Sangma today made it clear that the State Government would not allow anyone to implement their ‘own” Inner Line Permit (ILP) in the State and assured that law and order would be maintained.\nপুনৰ প্ৰচণ্ড শীতে কঁপাব ৰাজ্য:সোমবাৰৰ পৰা বিভিন্ন প্ৰাান্তত বৰষুণৰ সম্ভাৱনা\nপুনৰ সংকটজনক অৱস্থাত প্ৰফুল্ল কুমাৰ মহন্তৰ স্বাস্থ্য\nহয়তো বিশ্বই কেতিয়াও ক’ভিড ১৯ৰ ৰোগী নং শূন্যক বিছাৰি নাপাব: বিশ্ব স্বাস্থ্য সংস্থা\nৰিয়ান পৰাগৰৰ বেটিং বলিং উভয় প্ৰদর্শনৰ সহায়ত অসমৰ বিজয়\nsponsored ads 16/01/2021\nAll Rights Reserved 2021 © The Janambhumi | Total visits : 36607765


পৰিবৰ্তনৰ সমাজতত্ত্ব : চলচ্চিত্র প্রসংগ - মুক্ত চিন্তা\nপৰিবৰ্তনৰ সমাজতত্ত্ব : চলচ্চিত্র প্রসংগ\nভাৰতীয় চলচ্চিত্ৰৰ ইতিহাসত আমি দুটা যুগৰ কথা পঢ়িবলৈ পাওঁ : এটা নির্বাক, আনটো সবাক। নির্বাক যুগত ধর্মাশ্রয়ী পৌৰাণিক কাহিনী আৰু ঐতিহাসিক বিষয় বিশেষভাৱে সমাদৃত হৈছিল। সবাক যুগত কিন্তু সামাজিক বিষয়বোৰে প্রাধান্য পাবলৈ ধৰিলে। সমীক্ষাৰপৰা জনা যায় যে ১৯২৩ চনলৈকে শতকৰা সত্তৰখন চলচ্চিত্ৰৰ কাহিনী আছিল পৌৰাণিক। ১৯৩৫ চনত, সবাক চলচ্চিত্র নির্মাণৰ কেইবছৰমানৰ পিছত, পৌৰাণিক চলচ্চিত্ৰৰ শতকৰা হাৰ বাইশলৈ নামি আহিল। (L. A. Babb and S.S. Wadley, Ed, Media and the Transformation of Religion in South Asia, Delhi, 1997, P. 197) এই গুৰুত্বপূৰ্ণ পৰিবৰ্তনৰ আঁৰত ভাৰতৰ স্বাধীনতা আন্দোলনৰ বৰঙণি নিশ্চয় আছিল, কাৰণ ভাৰতৰ জাতীয় সংগ্রাম তীব্রতৰ হোৱাৰ লগে লগে সামাজিক চলচ্চিত্ৰবোৰে মানুহৰ জীৱন-জীৱিকা, প্রেম-ভালপোৱা আৰু অস্তিত্ব-সংকটৰ প্রতি বেছি মনোযোগ দিব ধৰিলে। (সোমেন ঘোষ, প্রসংগ : জাতীয় চলচ্চিত্র, কলিকতা, ১৯৯৪, পৃঃ ১১) জাতীয়তাবাদী চেতনা ঘনীভূত হোৱাৰ ফলত সেই সময়ত অত্যাচাৰী কংসৰ বিৰুদ্ধে কৃষ্ণৰ সংগ্ৰামৰ মাজতে আনকি দর্শকে সাম্রাজ্যবাদ-বিৰোধিতাৰ প্রতীকী তাৎপর্য বিচাৰি পাইছিল (উক্ত গ্রন্থ, পৃঃ ১১)। উল্লেখযোগ্য যে ভাৰতীয় চলচ্চিত্ৰৰ বিকাশৰ প্রথম পৰ্বত ৰাজনীতি-কেন্দ্রিক প্রতীকধর্মী কেইবাখনো কথাছবি নির্মাণ কৰা হৈছিল। ১৯২১ চনত কোহিনুৰ ফিল্মছে তৈয়াৰ কৰা ‘ভক্ত বিদুৰ’ এইধৰণৰ এখন চলচ্চিত্র। এইখন চলচ্চিত্ৰত আচলতে গান্ধীৰ ৰাজনৈতিক কর্মকাণ্ডক কৌশলেৰে দাঙি ধৰা হৈছে। ভক্ত বিদুৰক ব্ৰিটিছ চৰকাৰে নিষিদ্ধ ঘোষণা কৰে। (ৰজত ৰায়/সৌমেশ্বৰ ভৌমিক সম্পাদিত, সমাজ ও চলচ্চিত্র, কলিকতা, ১৯৮০ পৃঃ ১১০)\nব্ৰিটিছৰ বিৰুদ্ধে সংগ্রাম চলি থকা সময়ত ভাৰতৰ বিভিন্ন প্রান্তত অস্পৃশ্যতা-বিৰোধী সংস্কাৰমূলক আন্দোলনে গা কৰি উঠা দেখা যায়। চলচ্চিত্ৰৰ পৃথিৱীখনক এই সংস্কাৰমূলক আন্দোলনে স্পর্শ নকৰাকৈ থকা নাছিল। দেৱকী বসু পৰিচালিত ‘ধর্মাত্মা’ত থকা এটা দৃশ্যৰ কথা এই প্রসংগত উল্লেখ্য। মানৱিক ভাতৃত্ব ব্যক্ত কৰা এই দৃশ্যটোত এজন ব্রাহ্মণ সাধুৱে অস্পৃশ্য পৰিবাৰৰ স’তে একেলগে আহাৰ গ্ৰহণ কৰা দেখা যায়। (সোমেন ঘোষ, প্রসংগ : ভাৰতীয় চলচ্চিত্র, পৃঃ ১৩) ১৯৩৬ চনত নির্মিত ‘অচ্ছুৎ কন্যা’তো আমি দেখা পাওঁ প্রচলিত সামাজিক মূল্যবোধৰ স’তে খাপ নোখোৱা প্রেমমূলক সম্পৰ্কৰ প্রতি সহানুভূতিপূর্ণ মনোভাব : এজন ব্রাহ্মণ যুৱকৰ স’তে অস্পৃশ্য গাভৰুৰ বিমল প্রণয় আৰু বিয়োগান্তক পৰিণতিয়েই ‘অচ্ছুৎ কন্যা’ৰ বিষয়বস্তু। (উক্ত গ্রন্থ, পৃঃ ১৪) সন্দেহ নাই, গান্ধীৰ সংস্কাৰধৰ্মী সমাজ-দর্শনে এই চিত্র নির্মাতাসকলক কিছু হ’লেও প্রভাৱিত কৰিছিল। পৰৱৰ্তী কালত আমি বিমল ৰয়ৰ ‘সুজাতা’ত অস্পৃশ্যতা-কেন্দ্রিক বিষয়বস্তুৰ চলচ্চিত্রায়ন দেখা পাওঁ। ১৯৫৯ চনত নির্মিত ‘সুজাতা’ৰ বক্তব্য অৱশ্যে ‘অচ্ছুৎ কন্যা’তকৈ আগবঢ়া। কিন্তু হ’লেও ‘সুজাতা’ৰ নেপথ্যত সক্রিয় আছিল দ্বিতীয় মহাসমৰৰ পূর্বে ভাৰতীয় কথাছবিত প্রাধান্য বিস্তাৰ কৰা সংস্কাৰবাদী চিন্তা-চৰ্চাৰ অব্যর্থ অনুপ্রেৰণা। শ্যাম বেনেগালে এটা সাক্ষাৎকাৰত কৈছে যে বিমল ৰয় আছিল নিউ থিয়েটাৰ্ছৰ "Humanising tendency’ৰ অংগ – তেওঁৰ মাজত পূৰ্বৰ উদাৰনৈতিক মানৱতাবাদৰ ধাৰাবাহিকতা লক্ষ্য কৰা যায়। (Rinki Bhattacharya, Bimal Roy: A Man of Silence, New Delhi, 1994, P. 76) ‘সুজাতা’ আছিল এই humanising tendency- ৰেই অভিব্যক্তি। অর্থাৎ ১৯৫৯ চনত নির্মাণ কৰিলেও সুজাতাৰ মূল আদর্শগত প্রেৰণা নিহিত আছিল পূর্বকালত। অন্যান্য কেইখনমান চলচ্চিত্ৰৰ ক্ষেত্ৰতো এই ধাৰাবাহিকতা লক্ষ্য কৰা যায়।\nদ্বিতীয় মহাযুদ্ধৰ পিছত দুই-এখন ভাল কথাছবি ওলালেও জনপ্রিয় কথাছবিৰ আদর্শগত চৰিত্র ক্রমে নিম্নগামী হ’ব ধৰিলে। গণনাট্য সংঘৰ নতুন সাংস্কৃতিক চেতনাৰ ফলশ্রুতি হিচাপেও চলচ্চিত্ৰৰ পৃথিৱীত নতুন ধাৰাৰ সৃষ্টি নহ’ল। প্রসিদ্ধ সমালোচক চিদানন্দ দাশগুপ্তৰ পর্যবেক্ষণ এইক্ষেত্ৰত বিশেষভাৱে প্রণিধানযোগ্য :\n‘The all India film has beenareactionary, conformist force ever since the early years of World War II; it no longer crusades against casteism or the dowry system or advocates Hindu-Muslim amity. Its formula is to juxtapose extremes of tradition (virtue) and westernisation (sin), to prevent the synthesis of East and West. In the end tradition must triumph, no matter how superstitious it may be' ( C. Dasgupta, Talking about Films, Calcutta, 1981, P45)\nআদর্শগত ক্ৰমাৱনতিৰ এই ছবিখন আটাইতকৈ প্রাঞ্জলভাৱে বোধহয় হিন্দী বোলছবি জগতত বিম্বিত হোৱা দেখা যায়। কিয়নো, যিমানেই পশ্চিমীয়া ঢঙৰ মাৰপিট নাথাকক, বা নায়ক-নায়িকাৰ নাচত মৈথুনভংগীৰ উগ্র প্রদর্শন দেখা নাযাওক, শেষপৰ্যন্ত কিন্তু tradition must triumph, no matter how superstitious it may be। এইবাবেই পশ্চিমীয়া প্রেমৰ প্রবল বন্যাই নায়ক-নায়িকাক বুৰাই পেলালেও, শেষত দেখা যায় প্রেমিক-প্রেমিকা হোমৰ সম্মুখত দণ্ডায়মান। সমীক্ষা চলালে দেখা যাব, আধুনিকতাৰ আকৰ্ষণীয় প্রলেপ সত্ত্বেও জনপ্রিয় চলচ্চিত্ৰৰ নির্মাতাসকলে সাধাৰণতে পৰম্পৰা আৰু প্রচলিত প্রমূল্যক নিষ্ঠাসহকাৰে প্রশ্ন কৰাৰপৰা বিৰত থাকে। এইখিনিতেই আধুনিকতা মুখ থেকেচা খাই পৰে। মুনাফালোভী বিনোদন-বিক্রেতাৰ সৃষ্টিত আধুনিকতাৰ এই কৰুণ বিকৃতি অস্বাভাৱিক নহয়। এই বিষয়ে আমি “হিন্দী চিনেমা : অলৌকিকতা আৰু আধুনিকতা” শীর্ষক নিবন্ধত অলপ বহলাই আলচ কৰিবলৈ যত্ন কৰিছো। যুদ্ধোত্তৰ যুগত কথাছবিৰ আদৰ্শগত অৱক্ষয়ৰ কাৰণ কি? চিদানন্দ দাশগুপ্তৰ মতে, যুদ্ধৰ আগলৈকে বঙলা আৰু হিন্দী কথাছবিয়ে 'shared the social reformist zeal of the advanced middle class of those time." (Ibid. P. 11) কিন্তু যুদ্ধৰ সময়ত বা পিছত ভাৰতীয় সমাজত নানা পৰিবর্তন দেখা গ’ল। এই নতুন পৰিস্থিতিত হিন্দী চলচ্চিত্রই এনে এটা নতুনকৈ বিত্তৱান হোৱা শ্রেণীৰ ৰুচি আৰু আকাংক্ষাক তুষ্ট কৰিবলৈ বাধ্য হ’ল যাৰ সাংস্কৃতিক চেতনা কোনো পিনৰপৰাই চহকী নাছিল আৰু যি ‘fell back onaschizophrenic solution of being extremely conservative inside and outwardly ultramodern’. (Ibid., P. 11) দর্শক-সমাজৰ সামাজিক চৰিত্ৰৰ এই পৰিবর্তন হিন্দী চলচ্চিত্রৰ যুদ্ধোত্তৰ যুগৰ ক্ৰমাৱক্ষয়ৰ কাৰণে কিছু পৰিমাণে নিশ্চয় জগৰীয়া। প্রসংগক্রমে থোৰতে উল্লেখ্য, দাসগুপ্ত-কথিত Schizophrenic Solutionঅৰ জন্মেতিহাস যথেষ্ট পুৰণি : ঔপনিৱেশিক যুগৰ আধৰুৱা আধুনিকতাৰ মাজতেই ইয়াৰ এটা ঘাই কাৰণ নিহিত বুলিলে বোধহয় ভুল কোৱা নহ'ব। সাম্প্রতিক ভাৰতত বিশ্বায়ন আৰু ধৰ্মীয় পুনৰুত্থানবাদৰ সহ অৱস্থানৰ ফলত এই schizophrenic solutionঅৰ চাহিদা, জনপ্রিয়তা তথা প্রচাৰ বাঢ়িছে। জনপ্রিয় হিন্দী চিনেমাত ইয়াৰ সাক্ষ্য সুলভ। দ্বিতীয় মহাযুদ্ধৰ পৰৱৰ্তী কালত চলচ্চিত্ৰৰ মৰ্ম আৰু মান ক্রমে নিম্নগামী হৈছিল কিয়, এই প্রশ্নটোৰ প্ৰসংগত আমি অর্থনৈতিক দিশটোৰ কথাও বিশেষভাৱে উল্লেখ কৰা উচিত হ’ব। মহাসমৰৰ অনিশ্চিত অর্থনৈতিক অৱস্থাৰ সুযোগ লৈ অসৎ ব্যৱসায়ীৰ দলে বিপুল বিত্ত হক্তগত কৰিবলৈ সক্ষম হৈছিল। এই ক’লা টকাৰ এটা বৃহৎ অংশ এওঁলোকে কথাছবি নির্মাণৰ ক্ষেত্ৰত বিনিয়োগ কৰে। চলচ্চিত্র শিল্প বা সমাজৰ প্রতি ন্যূনতম দায়বদ্ধতা নথকা এই মুনাফালিপ্সু নব্য ধনীৰ দলে কেৱল টকা বিনিয়োগ কৰিয়েই ক্ষান্ত থকা নাছিল, চলচ্চিত্ৰত কোনে অভিনয় কৰিব বা কিধৰণৰ নাচ-গান থাকিব এইবোৰ কথাতো এওঁলোকে হস্তক্ষেপ কৰিছিল। স্থূল ৰুচিসম্পন্ন এই ব্যৱসায়ীসকলৰ প্ৰভাৱতেই ফর্মুলা ফিল্মৰ জন্ম হয়। (সোমেশ্বৰ ভৌমিক, ভাৰতীয় চলচ্চিত্র : একটি অর্থনৈতিক প্রতিবেদন, কলিকতা, ১৯৯৬, পৃঃ ৬৪) অলপ ফঁহিয়াই চালে ওলাই পৰে যে এই ফর্মুলা চলচ্চিত্ৰবোৰে দৰ্শকৰ নান্দনিক চেতনা বা সামাজিক দৃষ্টিভংগীক অকণো সমৃদ্ধ নকৰে। বাস্তৱক বিকৃত আৰু সৰলীকৃত কৰি দৰ্শকৰ কাৰণে এখন কৃত্রিম স্বস্তিদায়ক জগত নির্মাণৰদ্বাৰা এই ফর্মুলা ফিল্মবোৰে আচলতে বজাৰৰ পৰিধি বঢ়ায়। একে সময়তেই দশকৰ সামাজিক চেতনাৰ চৰিত্ৰ বিকৃত আৰু পৰিধি সংকুচিত কৰে। অৱশ্যে এইখিনিতে কৈ থোৱা ভাল যে হিন্দী চলচ্চিত্র মানেই ফর্মুলা ফিল্ম নহয়। সংখ্যাত কম হ’লেও নান্দনিক উৎকর্ষ আৰু সামাজিক দায়বদ্ধতা থকা হিন্দী বোলছবিও ওলায়। ফর্মুলাবদ্ধ ফিল্মৰ বন্ধ্যা প্রৱণতাৰপৰা আজিও জানো জনপ্রিয় হিন্দী কথাছবি মুক্ত হ’ব পাৰিছে? বৈচিত্র্য বাঢ়িল, চলচ্চৈত্রিক ভাষা সূক্ষ্মতৰ হ’ল, বাহ্যিক আধুনিকতাও উগ্রতৰ হ’ল, কিন্তু জনপ্রিয় চলচ্চিত্ৰৰ সামাজিক সাৰবস্তু একেই আছে : ‘... it can legitimately be said that Indian popular cinema is committed to the maintenece of the status quo.’ (K. M. Gokulsing and W. Dissanayake, Indian Popular Cinema : A Narrative of Cultural Change, New Delhi, 1998, P. 14) কোৱা বাহুল্য যে জনপ্রিয় হিন্দী কথাছবিয়ে যি status quoক ৰক্ষণাবেক্ষণ দিয়ে সি কেৱল সামাজিকেই নহয়, অর্থনৈতিক, ৰাজনৈতিক, সাংস্কৃতিক, বৌদ্ধিক সকলো দিশকেই ই সামৰি লয়।\nস্থিতাৱস্থা সংৰক্ষণৰ উদ্দেশ্যে তৎপৰ এই জনপ্রিয় চলচ্চিত্র এনে এটা অৱস্থা পাইছেগৈ যে সম্প্রতি, সম্ভৱতঃ হিন্দুত্ববাদী ধ্যান-ধাৰণাৰ প্ৰভাৱত, ব্যক্তিগত প্রণয়ক নিয়ন্ত্রিত কৰি পৰম্পৰাগত পাৰিবাৰিক আদর্শক পৰম সত্য বুলি প্ৰচাৰ কৰিবলৈকো আধুনিকতাৰ ধ্বজাধাৰীসকলে কুণ্ঠাবোধ কৰা নাই। এই পশ্চাদমুখী মনোভাবৰ একাধিক কাৰণ নিশ্চয় আছে। জনৈক লেখিকাৰ মতে সাম্প্রতিক চলচ্চিত্রক প্ৰেমৰ বেলিকা পাৰিবাৰিক কর্তৃত্বক অগ্রাধিকাৰ দিয়াৰ উদ্দেশ্য হ’ল পুৰুষতন্ত্ৰৰ সংৰক্ষণ, কাৰণ প্রতিবাদৰ সম্ভাৱনা নিহিত থকা ব্যক্তিগত প্রণয়ৰ আদর্শ হ’ল, ‘a threat to capitalist revivalist patriarchy’. (J. Geetha, ‘The Marginalisation of Romance’, Deep Focus, Vol-VII No.3& 4, 1997, P. 24) হিন্দুত্ববাদী ভাবাদৰ্শৰ ব্যাপক সম্প্রসাৰণৰ ফলত জনপ্রিয় চিনেমাত কিধৰণৰ পৰিবর্তনে ভুমুকি মাৰিছে সেই বিষয়ে অনুসন্ধান চলোৱাৰ বিস্তৰ অৱকাশ আছে।\nআমাৰ এই নিবন্ধত আমি বহুত কথাই সাঙুৰি ল’ব পৰা নাই। তথ্য আৰু ব্যাখ্যাৰ ক্ষেত্ৰতো নিশ্চয় নানা অসম্পূর্ণতা দেখা পাব চিনেমা-চিন্তাৰ স’তে পৰিচিত ছিৰিয়াছ পাঠক-পাঠিকই। পিছে এটা কথা আমি বোধহয় নিৰ্দ্বিধায় ক’ব পাৰো : মুম্বাই-মার্কা মুনাফালোভী চলচ্চিত্ৰৰ সামাজিক ভূমিকা অনিষ্টকৰ, অনুৰ্বৰ আৰু অন্তঃসাৰশূন্য। দাৰিদ্রক্লিষ্ট আৰু টেনছন-পীড়িত সাধাৰণৰ দৰ্শকক ই সাময়িকভাৱে কিছু সকাহ-সান্ত্বনা দিয়ে সঁচা, কিন্তু এই ভূমিকাৰ কাৰণে এনে সাংস্কৃতিক আফিঙক সমালোচনাৰপৰা ৰেহাই দিব নোৱাৰি। কিয়নো জনপ্রিয় হ’লেও ই মূলতঃ জনবিৰোধী।\nবিষয় অলৌকিক চলচ্চিত্র সমাজতত্ত্ব\nNo Comments : "পৰিবৰ্তনৰ সমাজতত্ত্ব : চলচ্চিত্র প্রসংগ"


দক্ষ-যজ্ঞ - ৱিকিউৎস\nশ্ৰীবেণুধৰ ৰাজখোৱা, বি-এ,\n৬ নং কলেজ-স্কোয়াৰ, সাম্য যন্ত্ৰত,\nসেখ আবদুল লতিফ দ্বাৰা মুদ্ৰিত ও\nবেচ্ আধলি মাথোন\nপ্ৰথম দৰ্শন। দক্ষ ৰাজাৰ সভা।\n(দক্ষ, মন্ত্ৰী, সভাসদবৰ্গ উপবিষ্ট )।\nদক্ষ।— এটি গুৰুতৰ বিষয়ে আজি মই তোমালোকেৰে সৈতে পৰামৰ্শ কৰিব খোঁজো। তোমালোকে সদপৰামৰ্শ দি মোৰ বুকুৰ শেল উভালিব লাগে।\nমন্ত্ৰী।—মহাৰাজ, আপোনাৰ ইঙ্গিততে অনেক অনেক মহৎ ব্যাপাৰ সংঘটিত হব লাগিছে। কি এনে বিষয় আছে, যাক আপুনি হেন মহাপুৰুষে কৰিব নোৱাৰে। আমি ইমান বিলাক আপোনাৰ আজ্ঞানুবৰ্ত্তী থাকোঁতে আপোনাৰ মনত কিহৰ দুখ হব পাৰে। হে প্ৰজাপতি, আপোনাৰ কথা শুনি দৰাচলে মই বৰ আচৰিত মানিছোঁ। আপোনাৰ কি কব লগিয়া আছে, শীঘ্ৰে [ ৬ ] কওক। আামি প্ৰাণটাকি আপোনাৰ আদেশ প্ৰতিপালনৰ চেষ্টা কৰিম।\nদক্ষ।—ত্ৰিদশ দেৱতাৰ কল্যাণাকাঙ্খী মহাযজ্ঞত মই উপস্থিত হোৱা মাত্ৰে সভাস্থলীৰ সকলোৱে উঠি মোক সম্ভ্ৰম কৰিলে, কিন্তু শিৱই আন কি আসন পৰিত্যাগ নকৰিলে। ইয়াত্‌কৈ আৰু দুখৰ বিষয় কি হব পাৰে?\nমন্ত্ৰী।—ৰাজন, যদি সেয়ে হয় তেনেহলে বেজাৰ কৰিবৰ নিমিত্তে আপোনাৰ সম্পূৰ্ণ অধিকাৰ মাছে। আপুনি সকলো প্ৰকাৰেৰে শিৱতকৈ শ্ৰেষ্ঠ। আপোনাৰ প্ৰতি শিৱৰ এনে দুৰ্ব্ব্যৱহাৰ কম্মিন্ কালেও উপেক্ষণীয় নহয়।\nদক্ষ।— কোৱা মন্ত্ৰী, তেনেহলে এতিয়া আমাৰ কি উপায় আছে। প্ৰতিহিংসা জুইয়ে মোক পুৰি দেই মাৰিব লাগিছে। হে মতিমান্, অপমানতকৈ মৃত্যু শতগুণে শ্ৰেয়ঃ\nমন্ত্ৰী।—সভাসদ্ সকল, তোমালোকে কোৱাছোন, কি উপায় অৱলম্বন কৰিলে মহাৰাজাৰ অপমানৰ প্ৰকৃত প্ৰতিশোধ লোৱা হব।\n১ম সভাসদ্।—শিৱক অনাচাৰী বুলি ত্ৰিভুবনে জানে। তেওঁ বাহিৰত সাধু বোলাই ফুৰে, কিন্তু ভিতৰি জঘন্যয কাৰ্য্য কৰিবলৈও কুণ্ঠিত নহয়। তেওঁ অমাবস্যা ৰাতি খেৰেচ ভূত পিশাচ বিলাকেৰে সৈতে নাঙ্গঠ হৈ শ্মশানশালিত অতি বীভৎস নৃত্য কৰে। মহাৰাজ, কোনো গুৰুতৰ বিষয়ৰ ফাঁকতি কৰি, আপুনি আৰু মহাৰাণী যদি হঠাৎ কোনোৱে গম নোপোৱাকৈ সেই ঠাইত উপস্থিত হয় গৈ আৰু সেই মুহূৰ্ত্ততে পূৰ্ণকলাবিশিষ্ট হৈ চন্দ্ৰ দেৱতাক আকাশত [ ৭ ] আবিৰ্ভূত হবলৈ আজ্ঞা দিয়ে, তেনেহলে ভাবি চাওক অপমানত শিৱ মৰণান্তিক নহবনে।\n২য় সভাসদ্।—হে ৰাজশ্ৰেষ্ঠ, বিষ্ণু আপোনাৰ পৰম সুহৃদ। ব্ৰহ্মা, বিষ্ণু, শিৱ তিনিওকো এদিন কোনো কাৰ্য্যোপলক্ষে নিমন্ত্ৰণ কৰক। বিষ্ণুৰ বাহন গৰুড়-পক্ষীক দেখা মাত্ৰে শিৱৰ কঁকালৰ টঙ্গালি সৰ্পৰাজ উদ্ধৰ্শ্বাসে পলায়ন কৰিব। তেতিয়া বাঘ ছালৰ কৌপীন খহি পৰিব। বাঘছাল দেখা মাত্ৰে তেওঁৰ বলদটিয়ে ভিৰাই ধৰি লৰ মাবিব। তেতিয়া তেওঁ উল্লঙ্গঠ হৈ ঢাঁচ কৰে মাটিত পৰিব। মহাৰাজ, শিৱই এনে অপমান ক’ত থব।\n৩য় সভাসদ্।—হে প্ৰজাপতি, শিৱ জিতেন্দ্ৰীয় বুলি প্ৰখ্যাত। আপুনি বহুমায়ী বিষ্ণুক অনুৰোধ কৰক, তেওঁ যেন অনুপম জগদ্ভাসন মোহিনীৰূপ ধাৰণ কৰি যোগীবৰ শিৱক মদন বিহ্বল কৰে। তেতিয়া তেওঁ নিতান্ত বহুবিধ কাম চেষ্টা প্ৰকাশ কৰিব। তেনেতে বিষ্ণু অন্তৰ্হিত হৈ তেওঁৰ চৈতন্য উৎপাদন কৰিব। তেতিয়া শিৱৰ যি অপমান বোধ হব, মহাৰাজ, তাৰ তুলনা নহব।\nমন্ত্ৰী।—হে ৰাজন, মোৰ মনেৰে এই বিলাক এটিও প্ৰতিহিংসাৰ প্ৰকৃষ্ট উপায় নহয়। শিৱই শ্মশানত নাচি ফুৰে, সঁচা কথা, কিন্তু তেওঁ চুৰ কৰি এই কাৰ্য্য নকৰে—শ্মশানশালিলৈ আন কোনো লোকৰ যাবৰ বাধা নাই। আন কোনো লোকে সেই নাচ দেখিলে কেতিয়াও তেওঁ তাত অপমান বোধ নকৰে। আৰু শিৱৰ গাৰ ভস্ম-ধূলি পৰি তেওঁৰ সাপৰ চকুত নিশ্চয় দোষ ঘটিছে— পক্ষী দেখি সি কেতিয়াও নপলায়। তৃতীয় [ ৮ ] উপায়টিৰ বিষয়ে কবলগীয়া কথা মোৰ এয়ে আছে, যে দেৱাগ্ৰগণ্য ভগবান্ বিষ্ণুৱে স্বয়ং মোহিনীৰূপ ধৰি তেওঁক বিমুগ্ধ কৰিব, তাত আৰু তেওঁৰ অপমান কি?\nদক্ষ।—মন্ত্ৰী, কোৱাঁচোন, তোমাৰ মনেৰে বিশিষ্ট উপায় কি?\nমন্ত্ৰী।—হে দেৱপতি, কোনো উৎসবোপলক্ষে এটি নৃত্য-ক্ৰিয়াৰ অনুস্থান কৰক। তালৈকে সকলো দেৱতাক নিমন্ত্ৰণ কৰক। অপ্সৰীবিলাকে দিব্য বেশ-ভূষাৰে নাচ কৰিব। আনন্দ-মণ্ডপ মনোহৰ লতা-পুষ্পেৰে সুসজ্জিত হব স্বয়ং ৰতি আৰু মদন উপস্থিত থাকি কামভাব সঞ্চালন কৰিব। মৃদু বায়ু বলি থাকিব। আকাশত পূৰ্ণচন্দ্ৰৰ প্ৰকাশ হব। শিৱক অতিশয় সমাদৰ কৰিব লাগে। তেওঁ বহিবৰ নিমিত্তে সাগৰ ফেনৰ নিচিনা কোমল আসন দিব লাগে। দুপিনে দুজনা পৰি থিয় হৈ চন্দনৰ বিচনীৰে বিচি থাকিব। গন্ধৰ্ব্বৰ সুললিত বাদ্যধ্বনি কৰ্ণকুহৰ ভেদ কৰি মম্মস্থান অধিকাৰ কৰিব। নাচোনৰ উশাহত অপ্সৰীৰ পিন্ধা কাপোৰ উৰিবলৈ ধৰি অঙ্গ-লাৱণ্য বিজুলী চমকৰ দৰে গোটেই ঠাই পোহৰ কৰিব। এনে অৱস্থাত মহাযোগী শঙ্কৰৰো ধৈৰ্য্যচুতি ঘটিব — তাত কোনো সন্দেহ নাই। সেই সময়ত কাম চেষ্টা প্ৰকাশ কৰিলে, তেওঁ দেৱ সমাজৰ অতীব হাস্যাস্পদ হব। তেতিয়া তেওঁৰ পক্ষে বহুগৰ্ব্বী 'জিতেন্দ্ৰীয়’ নাম কেৱল ঘৃণা ব্যঞ্জক গালি হব।\nদক্ষ|—মন্ত্ৰীবৰ, তোমাৰ বুদ্ধি প্ৰশংসনীয় বুলিব লাগে। কিন্তু যদি সিমানতো শিৱ বিচলিত নহয়, তেতিয়া আমাৰ সকলো চেষ্টা পণ্ড হব। মই প্ৰতিহিংসাৰ এটি উপায় ভাবি উলিয়াইছোঁ — কিমান কাৰ্য্যকৰ হব, কব পৰা নাই। মই ভাবিছোঁ, শিৱই [ ৯ ] যেনেকৈ অসংখ্য লোকৰ আগত যজ্ঞ স্থলত মোক অপমান কৰিলে, ময়ো তেনেকৈ মহাযজ্ঞ পাতি ততোধিক তেওঁৰ অপ মান কৰিম। যজ্ঞলৈ স্বৰ্গ মৰ্ত্ত্য পাতাল ত্ৰিভূবনবাসীক নিমন্ত্ৰণ কৰিম–কেৱল শিৱক নিমন্ত্ৰণ নকৰোঁ।\nসভাসদবৰ্গ।—মহাৰাজ, আমাৰ মনেৰে ইয়াতেকৈ আৰু ভাল উপায় হব নোৱাৰে।\nমন্ত্ৰী।—এয়ে বিশিষ্ট উপায়। এতেকে, হে ৰাজন, আপুনি শিবহীন যজ্ঞৰ আয়োজন কৰক।\n(গান গাই গাই নাৰদৰ প্ৰবেশ।)\nজয় জগ-তাৰণ, জগত-জীৱন, জগদীশ জগ-মোহন হে।\nতুমি পৰাৎপৰ, পৰম-ঈশ্বৰ, পৰমাত্মা পৰ-কাৰণ হে।\nবিশ্ব-বিয়াপক, বিভূতি-নায়ক, বিপদ ভয়-বাৰণ হে।\nতুমি দেবোত্তম, সত্ব ৰজতম, গুণগণ অবলম্বন হে॥\nদক্ষ।—দেবৰ্ষি মোৰ বৰ ভাগ্য, তুমি এনে সময়ত আহি উপস্থিত হলাহি। তোমাক এটা কামৰ ভাৰ দিওঁ, আশা কৰোঁ তুমি অলপ কষ্ট স্বীকাৰ কৰি মোৰ অনুৰোধ ৰক্ষা কৰিবা। বোপা, দেৱ যজ্ঞত শিৱই মোৰ যি অপমাননা কৰিলে, তাৰ প্ৰতিশোধ লবৰ নিমিত্তে মই এটি শিৱহীন যজ্ঞ পাতিছোঁ। শিৱত বাজে ত্ৰিভুবন বাসীক সেই যজ্ঞলৈ নিমন্ত্ৰণ কৰিম। তুমি অনুগ্ৰহ কৰি সকলোকে নিমন্ত্ৰণ কৰিবগৈ লাগে। তোমাত বাজে এনে গুৰুতৰ বিষয় সম্পাদন কৰোঁতা আৰু আন কোনো নাই।\nনাৰদ।—আপোনাৰ আজ্ঞা অৱশ্যে মই প্ৰতিপালন কৰিম। কিন্তু, হে [ ১০ ] ৰাজন্, শিৱহীন যজ্ঞৰ নাম শুনি মোৰ মন বিচলিত হৈছে। পৰাক্ৰান্ত প্ৰমথাধিপতি শিৱক অপমান কৰিলে কিজানি অমঙ্গল ঘটে, মোৰ মনত এনে আশঙ্কাই ঠাই পাইছে। বিশেষকৈ তেওঁ যজ্ঞেশ্বৰ, তেওঁ নহলে আপোনাৰ যজ্ঞ ফল অসম্পূৰ্ণ হব। তেওঁ আপোনাৰ জোৱাঁই হয়, তেওঁক নিমন্ত্ৰণ নকৰাটো প্ৰশংসনীয় কাৰ্য্য নহব। এনে মহোৎসৱত আপোনাৰ কন্যা সতী নাহিলে মহাৰাণী মৰ্ম্মাহতা হব। মহাৰাজ, এই যজ্ঞৰ দ্বাৰা শিৱৰ হানি হব পাৰে, কিন্তু আপোনাৰ হানি ততোধিক হব। নিজৰ জীয়েক আৰু জোৱাঁয়েকক অপমান কৰাত আপোনাৰ একো যশস্যা নাই। মান-ৰক্ষাৰ নিমিত্তে কুটুম্বৰ আৱশ্যকতা, শিৱই অপমান কৰাৰ বাবে আপুনিও তেওঁক অপমান কৰিব এইটি প্ৰশস্ত হৃদয়ৰ কাম নহয়। হিংসাৰ প্ৰকৃত প্ৰতিশোধ ধৈৰ্য্য, ক্ষমা আৰু প্ৰেম। নহলে এদিন অকলে শিৱক আপোনাৰ অপমানৰ বিষয় ভাঙ্গি কব, আৰু আৱশ্যক হলে ভৰ্ৎসনাও কৰিব কিন্তু এই দৰে ত্ৰিভুবনবাসীৰ আগত তেওঁক অপমান নকৰিব। তেওঁক সকলো বিবৰণ জানিবলৈ দিলে, তেওঁ কোনো উপায়েৰে ত্ৰিভুবনবাসীৰ আগত আপোনাক বিশিষ্ট সন্মান পুনৰ প্ৰতিপন্ন কৰিব পাৰে। মহাৰাজ, ধুৰুপ বুজিব, শিৱই ইচ্ছা কৰি আপোনাক অপমান দিয়া নাই। তেওঁ কেতিয়াও নেজানিছিল যে সেই কাৰ্য্যৰ দ্বাৰা আপোনাৰ অপমান হব।\nদক্ষ।—নাৰদ, মই সকলো বুজিছোঁ। এই বিষয়ে তুমি আৰু একো কব নেলাগে। মই ভাল কৈ জানো, শিৱই মোক জানি-শুনি অপমান দিছে। যি যেনে কাৰ্য্য কৰে, সি তাৰ ফলভোগ [ ১১ ] কৰিব। তাত মোৰ কি দোষ হব? যি নিজৰ মান -ৰক্ষাৰ নিমিত্তে পৰিযত্ন নকৰিব, তাৰ জীৱন তৃণবৎ-তুচ্ছ। আত্মসন্মান অক্ষুন্ন ৰাখিব নোৱাৰিলে প্ৰণধাৰণ মিছা। সমাজ-বিধি সৰ্ব্বতোমুখী হব লাগে — কুটুম্ব বুলি মই শিৱৰ দোষ কেতিয়াও ক্ষমা কৰিব নোৱাৰোঁ। কুটুম্বৰ প্ৰতিও দোষৰ সমুচিত দণ্ড বিধান কৰাটো বীৰোচিত কাৰ্য্য। মই দৃঢ়সঙ্কল্প কৰিছোঁ, শিৱহীন যজ্ঞ পাতিম, ব্ৰহ্মা বিষ্ণু ইন্দ্ৰ আদি সমুদায় দেৱতা মোৰ সহায় থাকোঁতে, প্ৰেতাধিপতি শিৱৰ পৰা মোৰ কি অনিষ্টৰ আশঙ্কাঁ হব পাৰে? মই ঠিক কৰিলোঁ, শিৱই কেতিয়াও যজ্ঞ ভাগ নেপায়। মানিছোঁ যজ্ঞেশ্বৰ নহলে যজ্ঞফল অসম্পূৰ্ণ হব পাৰে; কিন্ধ মই ফলাকাঙ্ক্ষী নহওঁ। শিৱৰ অপমান হলেই মোৰ মনোৰথ পৰিপূৰ্ণ হব।\nনাৰদ।—মহাৰাজ, আপুনি যেতিয়া যজ্ঞ পাতিবলৈ ঠাৱৰ কৰিলে, তেনেস্থলত মোৰ অধিক বাক্যব্যয়ৰ একো প্ৰয়োজন নাই। আপোনাৰ আদেশ মই অৱশ্যে মানিম। ত্ৰিভুবনবাসীক অনতিবিলম্বে নিমন্ত্ৰণ কৰি, পুনৰ আপোনাৰ গুৰিত উপস্থিত হম হি।\nদক্ষ।—এতিয়া সভা-ভঙ্গ কৰা যাওক। মন্ত্ৰী, এটি বিচিত্ৰ যজ্ঞ-ঘৰ সাজিব লাগে। আৰু সমুদায় যজ্ঞসম্ভাৰ যুগুত কৰিব লাগে। সভাসদ সকল, তোমালোকে সকলোৱে এইবিলাক কাৰ্য্যত মন্ত্ৰীক বিশেষৰূপে সাহায্য কৰিবা।\nমন্ত্ৰী।—ভাল মহাৰাজ, আপোনাৰ অভিলষিত যজ্ঞ মণ্ডপ প্ৰস্তুত হব। আৱশ্যকীয় সকলো যজ্ঞ-সম্ভাৰ অতি শীঘ্ৰে মই আহৰণ কৰিম। [ ১২ ] সভাসদবৰ্গ।—হে প্ৰজাপতি, আমি প্ৰাণপনে আপোনাৰ কাৰ্য্যত সাহায্য কৰিম।\n[ দক্ষ মন্ত্ৰী আৰু সভাসদবৰ্গৰ প্ৰস্থান।\nনাৰদ।—মহাৰাণীয়ে শিৱহীন যজ্ঞৰ কথা শুনি আজি মৰণান্তিক হব। মই যোৱাৰ পূৰ্ব্বে তেওঁক এবাৰ দেখা কৰি অলপ আশ্বস্তা কৰিব লাগে।\nদ্বিতীয় দৰ্শন। — অন্তঃপুৰ।\n(দক্ষ আৰু প্ৰকৃতি উপবিষ্ট।)\nৰাগিণী মনহৰসই মিশ্ৰিত — তাল ঠেকা।\nকি দাৰুণ বাতৰি॥\nসুৰ অসুৰ, আহি ই স্থানে,\nমহাযজ্ঞ চাব, সুখ-প্ৰাণে,\nবিষাদ-বিহবলা, সতী হায় অজলা,\nযাব খোজে মোৰ বুকু বিদৰি॥\nপ্ৰসূতি।—হে প্ৰাণনাথ, মহাযজ্ঞত মোৰ সতী নাহিব, এই চিন্তাই মোৰ বুক সাতফাল কৰিছে। নাথ, এনে নিদাৰুণ যজ্ঞ কিয় পাতিলে?\nদক্ষ।—ৰাণী, ইয়াৰ কাৰণ অপমানৰ প্ৰতিশোধ, মানীৰ মান ৰক্ষা দোষীৰ সমুচিত দণ্ড। মই এই বাবে একো জগৰীয়া নহওঁ। [ ১৩ ] প্ৰসূতি।—মহাৰাজ, নুমলীয়া জী সতী নাহিলে মোৰ প্ৰাণ অন্ত হব।\nদক্ষ।—দেবী, কাৰ্য্যক্ষেত্ৰত বেজাৰৰ ঠাই নাই।\nপ্ৰসূতি।—ৰাজন, আপুনি এবাৰ ভাবি চাওক, এনে মহোৎসবত নিজৰ জীয়েক নেথাকিলৈ মাকৰ মনত কেনে গভীৰ পৰিতাপ হব পাৰে।\nদক্ষ।—প্ৰসূতি, ভাবৰ সোঁতত কাৰ্য্য শিথিল হয়—কাৰ্য্যপ্ৰবাহত ভাব মন্দীভূত হয়। মোৰ দৃঢ় প্ৰতিজ্ঞা হল, শিৱহীন যজ্ঞ হব — ৰাণী মোৰ সিদ্ধান্তৰ বিৰুদ্ধে তুমি আৰু একো কথা উত্থাপন নকৰিবা। মই এতিয়া যাওঁ, পুৰোহিত ভৃগুমুণিক মতাই আনি তেওঁক যজ্ঞানুষ্ঠানৰ ভাৰ দিব লাগে।\n[ দক্ষৰ প্ৰস্থান।\nৰাগিণী পিল্ — তাল যৎ।\nনেজানে৷ কপালে মোৰ বিধিয়ে কি লিখিলে,\nএনুৱা যাতনা হাঁয় হৃদয়ত থাপিলে।\nপ্ৰাণসম তুনি সতী, হব কি তোমাৰ গতি,\nনিদাৰুণ মোৰ পতি এনে যজ্ঞ পাতিলে।\n( নাৰদৰ প্ৰবেশ। )\nবোপা, তোমালোকে শিৱইীন যজ্ঞ পাতিছা। মোৰ সতী যজ্ঞলৈ নাহিলে মোৰ প্ৰাণ অথিৰ হব।\nনাৰদ।—বৌদেও, মই কি কৰিম। শিৱক নিমন্ত্ৰণ কৰিবৰ নিমিত্তে দাদাক ইনান কৈ খাটিলোঁ তথাপি তেওঁ আমাৰ কথা নুশুনিলে। মোক ত্ৰিভুবনবাসীক নিমন্ত্ৰণ কৰিবলৈ পঠি[ ১৪ ] য়াইছে। দদাৰ আজ্ঞা পালিবই লাগিব। এই যজ্ঞৰ পৰিণাম কি হব গৈ, কোনে কব পাৰে।\nপ্ৰসূতি।—দেৱৰ্ষি, যদিও দদাৰে তোমাক কৈলাসলৈ যাবলৈ হাক দিছে, তথাপি একেসাৰ মোৰ কথা শুনি, এবাৰ সতীৰ ঘৰলৈ যাবা। মোৰ সতীক ইয়াকে কবা, “যজ্ঞত তোমাক নেদেখিলে, তোমাৰ মাৰ আৰু জীয়াই নেথাকে।" মাকৰ ঘৰলৈ জীয়েক আহিবৰ নিমিত্তে একো নিমন্ত্ৰণ নেলাগে।\nৰাগিল ভৈৰবী—তাল আড়াঠেকা।\nনাৰদ, ৰাখিবা মোৰ এই মিনতি,\nজনাবা সতীক দুখিণীব কি গতি।\nপৰাণৰ জবী বোব, ছিগি-ভাগি যাব মোৰ,\nযদি নেদেথিম মই চেনেহী সতী।\nৰাগিণ জলা —তাল যৎ।\nনোবোলাঁ নোবোলাঁ এনে কাতৰ-বাণী।\nযাওঁ মই কৈলাশলৈ, ই বাতৰি জনাওঁ গৈ,\nনেকান্দা নেকান্দা, মোছাঁ চকুৰপাণী।\n[ নাৰদৰ প্ৰস্থান।\nপ্ৰসূতি।—গাটো অবশ লাগিছে — অলপপৰ বিছনাত পৰি থাকেোঁ গৈ।\n⸺⸺ [ ১৫ ]\nপ্ৰথম দৰ্শন ।—কৈলাসপুৰী।\n(যোগ-ধ্যানত শিৱ উপবিষ্ট।)\nগীত গাই গাই নাৰদৰ প্ৰবেশ।\nৰাগিণী খাম্বাজ—তাল এক তালা।\nহৰি-প্রেমত নাচিছে অন্তৰ,\nবাজিছে প্রেমৰ বীণা।\nচিঞৰি চিঞৰি গোৱাঁ হৰি নাম,\nআজি আনন্দৰ দিনা॥\nতৰু তৃণ লতা, দেখোঁ যত মান,\nউল্লসিত হেৰা গাই প্রেম-গান,\nবিশ্ব-জগতত প্ৰেমৰ তৰঙ্গ,\nএকো নাই প্রেম বিনা ৷\nশিৱ।—( ধ্যান ভঙ্গ হৈ )।\nৰাগিণী মিশ্ৰিত-তাল একতালা।\nগোলোক-পতি পৰমেশ্বৰ প্ৰেম-আনন্দ হৰি।\nজগত জন তাৰিছা মহিমা প্ৰকাশ কৰি॥\nকৃষ্ণনাম কৃষ্ণনাম, কৃষ্ণনাম হোঁৱা মোৰ মন।\nমঙ্গলকাৰী পাপ তাপ হাৰী পতিত জন পাবন।\nনাৰদ, সংবাদ কি ?\n[ ১৬ ] নাৰদ।—প্ৰভু এটী দুখৰ বাতৰি আছে। মহাৰাজা দক্ষই এটি যজ্ঞ\nপাতিছে। ত্ৰিজগতবাসীক নিমন্ত্ৰণ কৰিছে। হে যজ্ঞেশ্বৰ, কেৱল আপোনাক সেই যজ্ঞলৈ নিমন্ত্ৰণ নকৰে।\nশিৱ।—দেৱৰ্ষি ই একো দুখৰ বাতৰি নহয়।\nৰাগিণী জংলা—তাল যৎ।\nহৃদয়ত অবিৰাম, জপোঁ মই হৰিনাম,\nহৰি জগতৰ সাৰ, ধৰ্ম্ম অৰ্থ মোক্ষ কাম॥\nহৰি শান্তি হৰি গতি, হৰি মোৰ বুদ্ধিমতি,\nহৰি হে পৰমানন্দ, হৰি মোৰ স্বৰ্গধাম॥\nহৰি মোৰ যজ্ঞকুণ্ড, হৰি মোৰ ঘৃত-ভাণ্ড,\nহৰি মহা যজ্ঞ মোৰ, হৰিৰ অন্তৰে চাম॥\nহৰি শ্ৰুব-শ্ৰুচ জোৰ, হৰি পুৰোহিত মোৰ।\nযজ্ঞৰ সম্ভাৰ হৰি, হৰি যজ্ঞফল পাম॥\nনাৰদ।—প্ৰভু, যথাৰ্থ কথা, হৰি বিনে আন যজ্ঞ কেলৈ? হে চিদানন্দ এতিয়া বিদায় মাগিলোঁ। আপোনাক দেখি আজি মোৰ হৃদয় প্ৰেমৰ সোঁতত উটি গৈছে।\nশিৱ।—ভাল নাৰদ, যোৱাঁ। [শিৱৰ পুনৰ্ব্বাৰ ধ্যান আৰম্ভ।\nৰাগিণী খাম্বাজ—তাল একতালা।\nপ্ৰেম-কানাই, মুখে ফুৰাঁ গাই,\nনাচি নাচি বাহু তুলি।\nবিশ্ব কৰি দিয়াঁ, প্ৰেম-মতলীয়া,\nহৰি হৰি হৰি বুলি॥\nদ্বিতীয় দৰ্শন।—শিৱালয় (অন্তঃপুৰ)\n(সতী উপবিষ্টা। নাৰদৰ প্ৰবেশ।)\nসতী।—দেবৰ্ষি, আহাঁ আসন গ্ৰহণ কৰাঁ। আমাৰ বৰ ভাগ্য, আজি তুমি কৈলাশলৈ আহিলা। ঋষিৰাজ, কিবা বাতৰি আছেনে কি?\nনাৰদ।—হে মাতৃ, মহাৰাজা দক্ষই এটি যজ্ঞ পাতিছে। তালৈকে চৰাচৰ জগতক নিমন্ত্ৰণ কৰিবৰ নিমিত্তে মোক পাঠাই দিছে।\nসতী।—নাৰদ, শুভ বাতৰি। আহা, কেনে সুখৰ সম্বাদ। মই মোৰ আইক্ চাবলৈ পামগৈ, ইয়াতকৈ আৰু আনন্দৰ বিষয় কি আছে।\nনাৰদ।—হে দেবী, অপৰাধ মাৰ্জনা কৰিব। আপোনাৰ পিতাই শিৱহীন যজ্ঞ পাতিছে। শিৱক নিমন্ত্ৰণ কৰিবলৈ মহাৰজাই মোক হাক্ দিছে।\nকিয় হে নাৰদ মোৰ সুখ-স্বপ্ন কাঢ়ি নিলা।\nদাৰুণ বাতৰি হায় কিয় আহি মোক দিলা।।\nকি কথা শুনালা মোক, দহিছে বিষম শোক,\nজানো অন্ত হব মোৰ এই জীৱনৰ লীলা।\nহে মহামুনি, কোৱাঁচোন, কি কাৰণে পিতাই এনে আচৰণ কৰিছে।\nনাৰদ।—ভূত ৰাজৰ যজ্ঞ মহাদেৱে উপাসন অধিক বৰ কৰাত দক্ষ [ ১৮ ] ৰাজে অপমান বোধ কৰিলে। সেই অপমানৰ প্ৰতিশোধৰ নিমিত্তে এই যজ্ঞৰ অনুষ্ঠান।\nসতী।—দেবৰ্ষি, আইক চাবৰ নিমিত্তে বৰ আশা কৰিছিলোঁ। হায়, হায়, আৰু মোৰ সেই আশা পূৰ্ণ নহয়! এনে মহোৎসৱত মই আইৰ ঘৰলৈ যাবলৈ নেপাওঁ—ইয়াতকৈ আৰু বেজাৰৰ কথা কিবা আছেনে। এই বিষয়ে কাৰো দোষ নাই। সকলো যে নিজৰ কপালৰ লিখন। কিন্তু হে মুনিবৰ, এনে শুভ দিনত মই আইৰ চৰণ-সেৱা কৰিবলৈ নেপাম, ই অতি দুখৰ বিষয়। ঋষিৰাজ, ত্ৰিদশ দেৱতাই যজ্ঞ ভাগ পাব, কেৱল মোৰ স্বামী যজ্ঞ ভাগৰ পৰা বঞ্চিত থাকিব, এই কথা ভাবি মোৰ মন একেবাৰে উচাটন হৈছে। হায়, এই অনাথিনীৰ কপালত আৰু বা কি আছে, কোনে জানে!\nনাৰদ।—হে ভগৱতী, আপোনাৰ মাত দেবীয়ে শিৱহীন যজ্ঞৰ কথা শুনি নিতান্ত কাতৰ হৈছে। আপোনাৰ নিমিত্তে ভাবি ভাবি একেবাৰেই তেওঁ অবশ হৈ পৰিছে। আপুনি যাবৰ নিমিত্তে আপোনাক জনাবলৈ মোক অনুনয় বিনয় কৰি কৈ পঠিয়ইছে।\nসতী—নাৰদ, নিমন্ত্ৰণ নোহোৱাকৈ কেনেকৈ যাম।\nনাৰদ।—মাকৰ ঘৰলৈ জীয়েক যাবব নিমিত্তে একো নিমন্ত্ৰণ নালাগে। গুৰু জনৰ ঘৰলৈ যোৱাত একো অপমান নাই। আই, মই, আৰু বেলি কৰিব নোৱাৰোঁ। ত্ৰৈলোক্য ফুৰিবলৈ লাগে। এতিয়া বিদায় মাগিলোঁ।\nসতী।—ভাল, নাৰদ যোৱা।\n[ ১৯ ] আইক চাবৰ নিমিত্তে মোৰ মন ব্যাকুলিত হৈছে। বিষম\nসমস্যাত পৰিলোঁ। গুৰুজনৰ ঘৰলৈ যোৱাত একো অপমান নাই, সঁচা কথা। কিন্তু পিতাই যদি মোক আদৰ নেদেখুৱায়, সকলোৰে আগত যদি মোৰ পতি নিন্দা কৰে, তেনেহলে মই কেতিয়াও সহিব নোৱাৰিম।\n(কৃত্তিকা, অশ্বিনী আৰু ৰোহিণীৰ প্ৰবেশ।)\nৰাগিণী পিলু—তাল যৎ।\nপিতাৰ যজ্ঞলৈ যাওঁ, মিলি বাই ভনী হে।\nএকে লগে ৰঙ্গ-মনে, আহাঁ কেও জনী হে।\nআইৰ চৰণ চাম, প্ৰেম-হিয়া চেটিয়াম\nউলাহ অন্তৰে আমি পিম প্ৰেম-পানী হে॥\nৰাগিণী স্বৰট -তাল ঝঁপতাল।\nতাকে গুণো হাঁয়, নিমন্ত্ৰণ নাই।\nযাওঁ বাৰু মই যজ্ঞলৈ কি বুলি।\nতোমালোকে তাত, পাবা মিঠা মাত,\nনেচায় পিতা মোক উলটি সমূলি॥\nমোৰ কপালত, হেৰা বিধতাই,\nযত দুখ আছে, লিখিছিল হাঁয়!\nশিব-নিন্দা যদি কৰে পিতা মোৰ,\nজানো ই প্ৰাণ পৰিব হে ওৰ॥\nঅশ্বিনী।—সতী তুমি একো চিন্তা নকৰিবা। তোমাক দেখিলে পিতাই কেতিয়াও অনাদৰ নকৰে। এতিয়া তেওঁৰ মনত ক্ৰোধ [ ২০ ] পাৰিলেও, তোমাৰ মুখখানি দেখা মাত্ৰ তেওঁ সকলো পাহৰি পেলাব। অপত্য-স্নেহ অদ্ভুত বস্তু।\nৰোহিণী।—মৰমৰ ভনী, তুমি নগলে আইয়ে কান্দি-কাতি বলিয়া হব। তুমি কোন্‌টো সতেৰে তেওঁক জীয়া-জুইত পেলাব খুজিছা।\nসতী।—বাইদেও হঁত, আইক চাবব নিমিত্তে মোৰ মন উতলা হৈছে। কিন্তু পিতাই আমাক নিমন্ত্ৰণ কৰা নাই। এনে অৱস্থাত মোৰ স্বামীয়ে মোক যাবলৈ অনুমতি দিবনে। বাৰু তেওঁক মই কাকুতি মিনতি কৰি জনাওঁগৈ। তোমালোকে আগধৰি যোৱাহক – আইক কোৱাঁগৈ, স্বামীৰ অনুমতিলৈ মই অলপতে যাম।\n( কৃত্তিকা, অশ্বিনী, ৰোহিণীৰ প্ৰবেশ।)\nযাওঁ স্বামীৰ অনুমতি লওঁ গৈ।\n(শিৱ আৰু সতী উপবিষ্ট।)\nশিৱ।—“সতী, বাৰে বাৰে কিয় মোৰ অনুমতি খুজিছা। অনিমন্ত্ৰিত হৈ যজ্ঞলৈ যোৱাটো কেতিয়াও প্ৰশংসণীয় নহয়।\nসতী।—হে প্ৰাণনাথ, জীয়েকে মাক বাপেকৰ ঘৰলৈ অনিমন্ত্ৰিত হৈ যোৱাত একো অপমান নাই।\nশিৱ।—কন্যা-স্বৰূপে পিতৃ ঘৰত অবস্থিতি-কালত মাক বাপেকৰ কথাত জীয়েকৰ অপমান হব নোৱাৰে। কিন্তু যেতিয়া তেওঁ বিবাহিতা হয়, তেতিয়া স্বামী গৃহহে তেওঁৰ যথাৰ্থ ঘৰ হয় পিতৃ- মাতৃ মিতিৰ কুটুমৰ সাৰিত গণ্য হয়।\nসতী।—হে স্বামী, যদিও কন্যাৰ এনে অৱস্থান্তৰ ঘটে, তথাপি মাক বাপেকৰ মানত তেওঁ সেই পূৰ্ব্বৰ মৰমৰ কন্যা।\nশিৱ।—চোৱাঁচোন, স্বামী আৰু তিৰোতা সকলো বিষয়তে অভিন্ন। মোৰ অপমান আক তোমাৰ অপমান দুয়ো একে কথা। তিৰোতা স্বামীৰ সুখ দুঃখানুবৰ্ত্তিনী।\nশিৱ।—কিয় তুমি মোৰ হৃদয়ৰ বৈপৰীত্য আচৰণ কৰিব খুজিছা?\nসতী।—হে ত্ৰিকালজ্ঞ, মোৰ বাই দেওহঁত সকলোটি যজ্ঞলৈ গৈছে। মই যাবলৈ নেপালে মোৰ মনত যেনে ভাবোচ্ছ্বাস হব, তাক আপুনি অৱশ্যে জানিছে। প্ৰাণনাথ, অভাগিনীক যাবলৈ অনু- মতি দিয়ক [ ২২ ] শিৱ।—প্ৰেয়সী, তোমাৰ বালিকা-স্বভাৱ-সুলভ চাঞ্চল্য এতিয়াও গুচা নাই। সতী ভাবি চোৱাঁ, গৃহস্থ-ধৰ্ম্মত চঞ্চলতাৰ বসতি নাই।\nসতী।—হে যজ্ঞেশ্বৰ, ত্ৰিদশ দেৱতা যজ্ঞলৈ নিমন্ত্ৰিত হৈছে, কেৱল আপুনি যজ্ঞ-ভাগ নেপাব, ইয়াতকৈ পৰিতাপৰ বিষয় আৰু কি আছে। মই নিজে পিতাক সুধিম গৈ আপোনাক কিয় এনে সম্ভ্ৰমৰ পৰা বিচ্যুত কৰিব।\nশিৱ।—হে দেবী, তুমি একান্ত পতিপ্ৰাণা সতী। দক্ষৰাজে তোমাৰ আগত মোৰ নিন্দা কৰিলে তোমাৰ প্ৰাণে কেনেকৈ সহিব।\nসতী।—নাথ, কাকুতি কৰিছোঁ মোৰ ইচ্ছাত বাধা নজন্মাব। মোক দেখিলেই পিতা প্ৰসন্ন হব। তেতিয়া আপোনাক অৱশ্যে যজ্ঞলৈ নিমন্ত্ৰণ কৰি পঠাব।\nশিৱ।—সতী নিমন্ত্ৰণৰ নিমিত্তে মোৰ অভিলাষ নাই। মোৰ যদি বাস্তৱতে মান নাই, তুমি কিয় মোৰ নিমিত্তে মান বিচাৰিব লাগিছা\n[সতীৰ কালীমূৰ্ত্তি ধাৰণ।\nদিগম্বৰী কালীমূৰ্ত্তি ভয়াঙ্কৰ বেশ—\n[সতীৰ তাৰা-মূৰ্ত্তী ধাৰণ।\nশিৱ।—ব্যাঘ্ৰচৰ্ম্ম পৰিধান, যটায়ুত কেশ—\n[সতীৰ ষোড়ষী মূৰ্ত্তী ধাৰণ।\nশিৱ।—বালাৰ্ক মণ্ডল জিনি লাবণ্য দেহৰ—\n[সতীৰ ভুবনেশ্বৰী মূৰ্ত্তি ধাৰণ।\nশিৱ।—পদ্মাসন, দিব্য বস্ত্ৰ ভূষণ সুন্দৰ–\n[সতীৰ ভৈৰবী মূৰ্ত্তি ধাৰণ।\nশিৱ।—ৰক্তালিপ্ত পয়োধৰ, কণ্ঠে মুণ্ডহাৰ—\n"https://as.wikisource.org/w/index.php?title=দক্ষ-যজ্ঞ&oldid=35363"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৫ আগষ্ট ২০১৯ তাৰিখে ২০:১৪ বজাত সলনি কৰা হৈছিল।